
1. Şahul de Bla 



A fost odată, în ţara Alifbay, un oraş trist, cel mai trist dintre toate, aşa de devastator de trist că îşi uitase propriul nume. Era aşezat pe ţărmul unei mări îndurerate, plină de peşti posaci, atât de amărâţi la gust, încât cei care îi mâncau începeau să râgâie de melancolie chiar dacă cerul era senin.

În partea de nord a oraşului se găseau fabrici uriaşe în care (aşa mi s-a spus) tristeţea era de fapt produsă, împachetată şi trimisă peste tot în lume, iar lumea părea să nu se mai sature de ea. Din coşurile fabricilor de tristeţe se revărsa un fum negru ce plutea peste oraş ca o ameninţare.

Şi în mijlocul oraşului, dincolo de o zonă veche de clădiri distruse care arătau ca nişte inimi frânte, trăia un băieţandru fericit pe nume Harun, unicul copil al povestitorului Raşid Khalifa, a cărui veselie era vestită în întreaga metropolă nefericită şi al cărui şuvoi nesfârşit de poveşti plăsmuite, adevărate şi întortocheate îi atrăsese nu o poreclă, ci două. Pentru admiratori, era Raşid, Noianul de Cuvinte, la fel de plin de povestiri hazlii ca marea de peşti posaci; dar pentru rivalii săi invidioşi, era Şahul de Bla. Pentru soţia sa, Soraya, Raşid era de mulţi ani un soţ cum nu se poate mai iubitor, şi în toţi aceşti ani Harun crescu într-un cămin în care, în loc de nefericire şi priviri încruntate, avu parte de râsetele tatălui său, ce nu se lăsau niciodată aşteptate, şi de vocea suavă a mamei sale înălţându-se în cântec.

După care se întâmplă ceva. (Se prea poate ca tristeţea oraşului să se fi strecurat în cele din urmă şi-n casa lor, pe fereastră.)

În ziua în care Soraya se opri din cântat în mijlocul unui vers, ca şi cum cineva ar fi răsucit un buton, Harun înţelese că se apropiau vremuri grele. Doar că nu îşi dădu seama cât de grele.





Raşid Khalifa era atât de prins în născocitul şi spusul poveştilor, încât nici nu-şi dădu seama că Soraya nu mai cânta; ceea ce probabil nu făcu decât să înrăutăţească lucrurile. Dar Raşid era în fond un om ocupat, solicitat întruna, el era Noianul de Cuvinte, faimosul Şah de Bla. Iar dacă punem la socoteală şi repetiţiile şi spectacolele, Raşid era atât de des pe scenă că nu mai ştia ce se întâmplă în propria lui casă. Alerga încoace şi încolo prin oraş şi prin ţară spunând poveşti, în timp ce Soraya stătea acasă întunecându-se, ajungând să-i tune şi să-i fulgere tot mai des şi punând la cale o furtună straşnică.

Harun îşi însoţea tatăl ori de câte ori putea, pentru că, şi asta nu putea s-o nege nimeni, bărbatul era un magician. Se urca pe câte-o mică scenă improvizată din vreo fundătură plină de puşti zdrenţăroşi şi bătrânei ştirbi stînd pe vine în praf; şi de îndată ce-şi dădea drumul, până şi multele vaci rătăcitoare ale oraşului se opreau şi ciuleau urechile, iar maimuţele începeau să turuie aprobator de pe acoperişurile caselor şi papagalii din copaci să-i imite vocea.

Harun şi-l imagina deseori pe tatăl său ca pe un Jongler, căci poveştile lui Raşid erau într-adevăr o grămadă de povestiri, cu care jongla tot timpul şi pe care le menţinea în mişcare într-un soi de vârtej ameţitor, fără să facă vreodată vreo greşeală.

Dar de unde veneau toate poveştile astea? Părea că tot ce trebuia Raşid să facă era să-şi întredeschidă buzele într-un zâmbet dolofan şi rumen, şi hop, începea să se reverse câte-o istorie nou-nouţă, plină de vrăjitorii, iubiri, prinţese, unchi răi, mătuşi grase, gangsteri cu mustaţă în pantaloni cu carouri galbene, peisaje fantastice, fricoşi, eroi, lupte şi un pumn de melodii atrăgătoare şi uşor de fredonat. Totul vine de undeva", se gândea Harun, aşa că nici poveştile astea nu pot să apară din senin...".

Dar de câte ori îi punea tatălui său această întrebare extrem de importantă, Şahul de Bla îşi îngusta ochii (la drept vorbind) uşor bulbucaţi şi se bătea peste pântecele tremurător şi îşi înfigea degetul mare între buze scoţând în acelaşi timp nişte sunete caraghioase, gîl gîl gîl, ca şi când ar fi băut ceva. Harun se enerva la culme când tatăl său se comporta aşa.

― Hai serios, spune-mi, de unde vin? insista el, la care Raşid dădea misterios din sprâncene şi făcea cu degetele în aer semne de vrăjitoare.

― Din întinsa Mare de Poveşti, sosea răspunsul. Beau din Apa caldă a Poveştilor şi după aceea mă simt plin de abur ca o locomotivă.

Lui Harun, această afirmaţie i se părea teribil de iritantă.

― Dacă-i aşa, atunci unde ţii apa asta caldă? întrebă el o dată cu şiretenie, în sticle de apă caldă, mă gândesc. Ei bine, încă n-am văzut nici una pe aici.

― Apa curge dintr-un Robinet invizibil instalat de unul dintre Duhurile Apei, spuse Raşid cu o expresie foarte serioasă pe chip. Trebuie să fii abonat.

 Şi cum te poţi abona?

― Oh, spuse Şahul de Bla, asta e mult Prea Complicat De Explicat.

― Oricum, zise Harun bosumflîndu-se, nici vreun Duh al Apei n-am văzut vreodată.

Raşid dădu din umeri.

― Nici pe lăptar nu eşti niciodată treaz ca să-l vezi, îi atrase el atenţia, dar nu te deranjează să bei laptele. Şi acum slăbeşte-mă, te rog, cu toate aceste Dacă-uri şi Dar-uri şi mulţumeşte-te să te bucuri de poveştile astea.

Şi puse astfel punct discuţiei. Doar că într-o zi Harun exagera cu întrebările, şi după aceea se dezlănţui dezastrul.

Familia Khalifa locuia la parterul unei mici case de beton cu pereţi roz, ferestre verde fosforescent şi balcoane albastre cu balustrade de metal cu tot felul de arabescuri, care o făceau să arate (după părerea lui Harun) mai degrabă ca un tort decât ca o casă. Nu era o clădire somptuoasă, nu aducea nici pe departe cu zgârie-norii în care locuiau cei foarte bogaţi; pe de altă parte însă, nu semăna deloc nici cu adăposturile săracilor. Aceştia locuiau în barăci dărăpănate făcute din cutii de carton şi folii de plastic, ţinute laolaltă de disperare. Şi mai erau şi cei foarte săraci, care nu aveau nici un fel de adăpost. Dormeau pe trotuare şi la intrările magazinelor, şi până şi pentru asta trebuiau să le plătească gangsterilor locali chirie. Aşa că adevărul e că Harun era norocos; dar norocul are obiceiul de a dispărea fără cel mai mic avertisment. Acum ai o stea norocoasă veghind deasupra capului, iar în clipa următoare a şi luat-o la goană.

În oraşul trist, oamenii aveau de obicei familii mari; însă copiii săraci se îmbolnăveau şi mureau de foame, în timp ce copiii bogaţi se îndopau şi se certau pentru banii părinţilor lor. Cu toate acestea, Harun vru să ştie de ce părinţii săi nu avuseseră mai mulţi copii, dar singurul răspuns pe care îl primi de la Raşid nici măcar nu era un răspuns:

― Tinere Harun Khalifa, în tine se ascunde mai mult decât poate ochiul treaz să vadă.

Ei bine, asta ce-o mai fi însemnând?

― Ne-am consumat toată raţia de material de copii când te-am făcut pe tine, îi explică Raşid. E toată acolo înăuntru, destulă poate pentru patru sau cinci copilaşi. Da, domnule, mai mult decât poate ochiul treaz să vadă.

A da un răspuns direct era peste puterile lui Raşid Khalifa, care nu ar fi luat-o niciodată pe scurtătură dacă exista un drum mai lung şi mai întortocheat la îndemnă. Soraya îi dădu lui Harun un răspuns mai simplu.

― Am încercat, spuse ea cu tristeţe. Dar treaba asta cu copiii nu e chiar atât de uşoară. Gândeşte-te la biata familie Sengupta.

Familia Sengupta locuia la etaj. Domnul Sengupta era funcţionar la Consiliul Local şi pe cât era el de slăbănog şi miorlăit şi zgârcit, pe atât era soţia lui Oneeta de darnică şi zgomotoasă şi grasă de se legăna când mergea. Nu aveau copii deloc, şi ca urmare Oneeta Sengupta îi acorda lui Harun o atenţie mai mare decât şi-ar fi dorit el. Îi aducea dulciuri (ceea ce era OK) şi îi ciufulea părul (ceea ce nu mai era OK), iar când îl îmbrăţişa, revărsările trupului ei păreau să-l înghită cu totul, spre marea lui îngrijorare.

Domnul Sengupta nu-i dădea nici un fel de atenţie lui Harun, în schimb vorbea tot timpul cu Soraya, ceea ce lui Harun nu-i plăcea, mai ales că individul avea obiceiul să se lanseze în critici nesfârsite la adresa lui Raşid povestitorul ori de câte ori îşi imagina că Harun nu-l putea auzi.

― Soţul acesta al dumneavoastră, mă scuzaţi că îndrăznesc, începea el, cu vocea sa subţire şi smiorcăită. Are capul înfipt în nori şi picioarele nu-i mai sânt pe pământ. Ce-s toate poveştile astea? Viaţa nu e o carte de poveşti sau un magazin de glume. N-o să se aleagă nimic de toată veselia asta. Ce rost au poveştile care nici măcar nu sânt adevărate?

Harun, care era afară ascultând încordat la fereastră, hotărî că nu-i plăcea deloc de domnul Sengupta, acest om care ura poveştile şi povestitorii: nu îi plăcea chiar deloc.

Ce rost au poveştile care nici măcar nu sânt adevărate? Harun nu-şi putea scoate din cap teribila întrebare. Existau totuşi oameni care credeau că poveştile lui Raşid sânt folositoare. In vremea aceea tocmai se apropiau alegerile şi toţi Mai Marii diferitelor partide politice veneau la Raşid cu zâmbetele lor de bogătaşi întinse pe fată ca să-l roage să-şi spună poveştile la mitingurile lor şi nu ale altora. Se ştia că dacă reuşeai să ai gura aurită a lui Raşid de partea ta nu mai aveai de ce să-ţi faci probleme. Nimeni nu credea niciodată nimic din ce spuneau politicienii, deşi aceştia se prefăceau din toate puterile că spun adevărul. (De fapt, aşa îşi dădea lumea seama că minţeau.) Dar toată lumea avea o încredere desăvârşită în Raşid, tocmai pentru că recunoştea întotdeauna că tot ce le spunea el era complet neadevărat şi născocit de mintea lui. Aşa că politicienii aveau nevoie de Raşid ca să-i ajute să câştige voturile oamenilor. Stăteau la coadă la uşa lui, cu feţele lor lucioase şi zâmbetele prefăcute şi sacii cu bani. Raşid avea de unde alege.

In ziua în care toate au început să meargă pe dos, Harun tocmai se întorcea de la şcoală când fu surprins de prima ploaie torenţială a sezonului ploios.

Acuma, trebuie spus că atunci când veneau ploile, viata în oraşul trist devenea mai uşor de suportat, în perioada asta se găseau sturioni în mare, aşa că oamenii puteau să ia o pauză de la peşti posaci; şi aerul era curat şi răcoros, căci ploaia spăla cea mai mare parte din fumul negru ce se înălţa din fabricile de tristeţe. Lui Harun Khalifa îi plăcea la nebunie să simtă cum îl udă până la piele prima ploaie a anului, aşa că ţopăi încoace şi încolo şi se lăsă înmuiat de apa călduţă, şi îşi deschise gura să lase picăturile să-i cadă plescăind pe limbă. Ajunse acasă arătând la fel de ud şi lucios ca un sturion.

Doamna Oneeta stătea pe balconul ei de la etaj tremurând ca o piftie; şi dacă n-ar fi plouat, Harun ar fi observat probabil că plângea. Intră în casă şi îl găsi pe Raşid povestitorul arătând de parcă ar fi stat cu capul afară pe fereastră, căci ochii şi obrajii îi erau uzi leoarcă, deşi hainele îi erau uscate.

Mania lui Harun, Soraya, fugise cu domnul Sengupta.

În dimineaţa aceea la ora unsprezece fix, ea îl trimisese pe Raşid în camera lui Harun să caute nişte şosete rătăcite. Câteva secunde mai târziu, în timp ce era ocupat cu vânătoarea de şosete (Harun se pricepea de minune să le piardă), Raşid auzi uşa de la intrare trântindu-se şi, după încă o clipă, zgomotul unei maşini pe alee. Se întoarse în camera de zi ca să constate că soţia sa plecase şi să vadă un taxi ce tocmai dispărea în viteză după colţ. Trebuie să fi plănuit totul cu multă grijă", îşi zise el. Ceasul arăta încă ora unsprezece fix. Raşid apucă un ciocan şi făcu ceasul bucăţi. După care distruse toate celelalte ceasuri din casă, inclusiv cel de pe noptiera de lângă patul lui Harun.

Primul lucru pe care îl zise Harun când auzi vestea plecării mamei sale a fost:

― De ce a trebuit să-mi strici ceasul? Soraya lăsase un bilet plin de toate lucrurile răutăcioase pe care domnul Sengupta obişnuia să le spună despre Raşid: Nu te interesează decât plăcerea, dar un bărbat adevărat ar trebui să ştie că viaţa e o chestiune serioasă. Capul ţi-e plin de fantezii, nu mai ai loc şi pentru fapte concrete. Domnul Sengupta nu are nici urmă de imaginaţie. Ceea ce îmi convine". Mai era şi un post scriptum: Spune-i lui Harun că îl iubesc, dar n-am încotro, trebuie să fac asta acum".

Peste bilet picura apă de ploaie din părul lui Harun.

― Ce să fac, fiule, se tângui Raşid. Povestitul e singura meserie pe care o ştiu.

Când îşi auzi tatăl vorbind atât de patetic, Harun îşi pierdu cumpătul şi strigă:

― Ce rost are? Ce rost au toate poveştile astea care nici măcar nu sânt adevărate?

Raşid îşi ascunse faţa în palme şi plânse.

Harun ar fi vrut să-şi ia vorbele înapoi, să le smulgă din urechile tatălui său şi să şi le înfunde înapoi în gură; dar bineînţeles că nu putea face una ca asta. Iată de ce se învinovăţi mai apoi când, curând după aceea şi în împrejurările cele mai penibile, se întâmplă un Lucru de Neînchipuit: Raşid Khalifa, legendarul Noian de Cuvinte, renumitul Şah de Bla, se ridică în faţa unui public imens, deschise gura şi îşi dădu seama că rămăsese fără poveşti.

După plecarea mamei sale, Harun descoperi că nu putea să se concentreze pe nimic pentru mai mult timp sau, ca să fim precişi, pentru mai mult de unsprezece minute o dată. Raşid îl duse la un film ca să-l mai înveselească, dar după exact unsprezece minute mintea lui Harun începu să hoinărească, iar când se termină filmul nu avea nici cea mai vagă idee despre ce se întâmplase şi trebui să-l întrebe pe Raşid dacă cei buni răzbiseră în final. A doua zi Harun a fost portar într-un joc de hochey pe stradă din cartier şi, după ce reuşi o serie de parări extraordinare în primele unsprezece minute, începu să primească golurile cele mai uşoare, mai prosteşti şi mai umilitoare. Şi continuă tot aşa: mintea sa o lua tot timpul din loc, lăsându-i trupul în urmă. Ceea ce îi crea anumite greutăţi, căci multe lucruri interesante şi unele importante durează mai mult de unsprezece minute: mesele, de exemplu, sau testele la matematică.

Oneeta Sengupta a fost cea care a pus degetul pe rană. Începuse să coboare la parter chiar mai des ca înainte, ca să anunţe, de pildă, plină de sfidare: Să nu mai aud de doamna Sengupta! De azi înainte să-mi spuneţi numai doamna Oneeta!" ― după care se izbea cu violenţă peste frunte şi începea să se vaite: Oh! Oh! Ce-o să se mai întâmple oare?".

Însă când Raşid îi spuse despre atenţia rătăcitoare a lui Harun, doamna Oneeta vorbi răspicat şi sigură pe ea.

― Mama lui a ieşit din casă la ora unsprezece, spuse ea. Şi acum el are problema asta cu cele unsprezece minute. Cauza se află în pisi-colo-gia lui.

Lui Raşid şi Harun le trebuiră câteva minute ca să-şi dea seama că voia de fapt să spună, psihologie.

― Datorită tristeţii sale pisi-colo-gice, continuă doamna Oneeta, domnişorul e fixat pe numărul 11 şi nu poate avansa la 12.

― Nu-i adevărat, protestă Harun; dar în sufletul său se temea că ar putea fi. Era oare înţepenit în timp ca un ceas stricat? Se putea foarte bine ca problema să nu-şi găsească rezolvarea decât atunci când şi dacă Soraya se va întoarce ca să pornească ceasurile din nou.



***



Câteva zile mai târziu, Raşid Khalifa a fost invitat să dea o reprezentaţie de către politicienii din Oraşul G şi din învecinată Vale K, pitită în Munţii M. (Trebuie să vă spun că în Alifbay multe locuri erau denumite după literele alfabetului. Asta cauza o grămadă de confuzii, căci nu există decât un număr limitat de litere ale alfabetului, pe când locurile care aveau nevoie de un nume erau în număr nelimitat. Ca urmare, multe din aceste locuri se vedeau obligate să împartă acelaşi nume. Ceea ce însemna că scrisorile oamenilor mergeau întotdeauna la adresa greşită. Astfel de dificultăţi erau agravate şi de felul în care unele locuri, cum ar fi oraşul trist, îşi uitau numele cu desăvârşire. Vă daţi seama că angajaţii serviciului naţional de poştă aveau multe de suportat, aşa că se mai enervau şi ei din când în când.)

― Trebuie să mergem, îi spuse Raşid lui Harun, afişînd o atitudine plină de încredere, în Oraşul G şi în Valea K vremea e încă bună; aici, în schimb, aerul e prea înlăcrimat ca să mai suporte cuvinte.

E adevărat că ploua atât de tare în oraşul trist că aproape te puteai îneca respirând doar. Doamna Oneeta, care din întâmplare tocmai venise în vizită de sus, îl aprobă pe Raşid plină de tristeţe.

― Grozav plan, zise ea. Da, mergeţi amândoi; va fi ca o mică vacanţă, şi nu trebuie să vă faceţi griji pentru mine, că stau aici de una singură.



***



― Oraşul G nu e chiar aşa de deosebit, îi spuse Raşid lui Harun în timp ce trenul îi ducea într-acolo. Dar Valea K! Ei bine, Valea K e ceva. cu totul special. Are câmpii de aur şi munţi de argint şi în mijlocul Văii se află un Lac frumos al cărui nume, apropo, este Fad.

― Dacă e aşa de frumos, de ce nu i se spune Interesant? întrebă Harun; iar Raşid, făcând un efort fantastic să fie bine dispus, încercă să recurgă la vechiul său număr cu degetele ca de vrăjitoare.

― Ah ― să vedem ― Lacul Interesant, zise el pe tonul său cel mai misterios. Aici avem iarăşi de-a face cu ceva cu totul special. Avem de-a face cu un Lac cu Multe Nume, da, domnule, aşa e.

Raşid încercă în continuare să pară fericit, îi povesti lui Harun despre Ambarcaţiunea de Lux care îi aştepta pe Lacul Fad. Îi vorbi despre ruinele castelului zânelor din munţii de argint şi despre grădinile plăcerii construite de împăraţii de demult, care coborau până la marginea Lacului Fad: grădini cu fântâni şi terase şi foişoare ale desfătării, pe unde spiritele foştilor regi încă zburau deghizate în pupeze. Dar după exact unsprezece minute, Harun încetă să mai asculte; iar Raşid se opri şi el din vorbit şi se uitară amândoi în tăcere la câmpiile plictisitoare care se întindeau dincolo de geamul vagonului.

La staţia din Oraşul G îi întâmpinară doi bărbaţi fără o urmă de zâmbet pe faţă şi cu mustăţi gigantice şi pantaloni în carouri galben-ţipător. Arată ca nişte răufăcători", se gândi Harun, dar îşi păstră părerea pentru el. Cei doi bărbaţi îi conduseră pe Raşid şi Harun direct la mitingul politic. Trecură pe lângă autobuze pline de oameni ca nişte bureţi de apă şi ajunseră într-o pădure deasă de fiinţe umane, o adunătură de indivizi ce se răsfira în toate direcţiile ca frunzele copacilor din junglă. Erau pilcuri de copii şi şiruri de doamne aşezate una lângă alta, ca nişte flori într-un strat uriaş. Raşid era pierdut în gânduri şi dădea din cap cu tristeţe.

Apoi s-a întâmplat lucrul acela, Lucrul de Neînchipuit. Raşid ieşi pe scenă în faţa mulţimii ca o junglă imensă, în timp ce Harun îl urmărea din culise ― şi bietul povestitor îşi deschise gura şi adunarea începu să chiţcăie de agitaţie ― şi Raşid Khalifa află, stând acolo cu gura căscată, că aceasta îi era la fel de goală ca inima.

Ark." Asta a fost tot ce reuşi să scoată. Şahul de Bla scotea sunete ca o cioară tâmpită. Ark, ark, ark."

După aceea au fost închişi într-un birou aburind de căldură, unde cei doi bărbaţi cu mustaţă şi pantaloni în carouri galben-ţipător urlară la Raşid şi îl acuzară că primise mită din partea rivalilor lor şi sugerară că ar trebui să-i taie limba, precum şi alte organe. ― Şi Raşid, în pragul lacrimilor, repeta întruna că nu înţelege de ce îi secaseră poveştile şi promitea că se va revanşa faţă de ei.

― În Valea K voi fi terrifico, magnifique, promise el.

― Ai face bine, strigară la el cei doi bărbaţi cu mustaţă. Că, dacă nu, afară cu limba aia din gura ta mincinoasă.

― Deci, când pleacă avionul spre K? se băgă în vorbă Harun, sperând să calmeze lucrurile. (Ştia el că trenul nu trece prin munţi.) Bărbaţii urlători începură să urle şi mai tare.

― Avion? Avion? Poveştile lui tăticu' nu-şi iau zborul, dar ţâncul vrea să zboare! ― Nici un avion pentru voi, domnule şi domnişorule. Luaţi un nenorocit de autobuz.

Iar am dat-o în bară", se gândi Harun plin de tristeţe. Toate astea se întâmplă din cauza mea. Ce rost au poveştile care nici măcar nu sânt adevărate. Eu am pus întrebarea asta şi i-am frânt tatălui meu inima. Aşa că de mine depinde să îndrept lucrurile. Ceva trebuie făcut." Numai că nu-i veni nici măcar o idee.









2. Poştalionul



Cei doi bărbaţi furioşi îi îmbrânciră pe Raşid şi Harun pe bancheta din spate, toată ponosită, a unei maşini uzate cu scaune stacojii rupte; şi cu toate că din radioul ieftin din maşină se revărsa muzică de film dată la maxim, bărbaţii urlători continuară să urle despre neseriozitatea povestitorilor tot drumul până la porţile de fier ruginit ale Autogării. Ajunşi aici, Harun şi Raşid au fost daţi jos din maşină fără formalităţi sau la revedere.

― Şi cu cheltuielile de drum cum rămâne? întrebă Raşid plin de speranţă, dar bărbaţii urlători îi urlară înapoi:

― Iar vrea bani! Ce obrăznicie! Ce obrăznicie zace în individul ăsta! şi plecară în viteză, forţând câinii şi vacile şi femeile cu coşuri de fructe pe cap să sară la o parte din faţa lor. Bădărăniile şi muzica la maxim se auziră în continuare din maşină pe când aceasta se îndepărta în zigzag.

Raşid nici nu se deranja măcar să le arate pumnul. Harun îl urmă spre Casa de Bilete printr-o curte prăfuită cu pereţii acoperiţi de avertismente ciudate:



DE ÎNCERCI SĂ TE GRĂBEŞTI POŢI FI SIGUR C-O PĂŢEŞTI



era unul dintre ele, şi 



CEI CE-AIUREA DEPĂŞESC LA CIMITIR SIGUR SFÂRŞESC



era altul, şi mai era şi



FII ATENT! LAS-O DOMOL! NU TE PROSTI!

VIAŢA-I PREŢIOASĂ! MAŞINA COSTĂ BANI!



― Ar trebui să existe şi unul împotriva urlatului la pasagerii de pe bancheta din spate, bombăni Harun. Raşid merse să cumpere bilete.

În loc de coadă, la ghişeu era o partidă de lupte, căci toţi voiau să fie primii; şi cum majoritatea oamenilor aveau în braţe pui sau copii sau diverse obiecte voluminoase, rezultatul era o încăierare generală din care zburau tot timpul pene şi jucării şi pălării. Şi, din când în când, din acest talmeş-balmes mai ieşea câte un individ ameţit, cu hainele sfâşiate, fluturând triumfător o bucăţică de hârtie: biletul! Trăgând adânc aer în piept, Raşid plonja în grămadă.

Între timp, în curtea cu autobuze, norişori de praf alergau de ici colo ca nişte mici furtuni în | deşert. Harun îşi dădu seama că norii aceştia erau plini de oameni. Călătorii de la Autogara erau pur şi simplu prea numeroşi ca să încapă în autobuzele disponibile, şi oricum nimeni nu ştia care autobuz urma să plece primul; ceea ce le permitea şoferilor să se distreze pe seama oamenilor cu un joc răutăcios. Unul dintre şoferi pornea motorul, îşi aranja oglinzile şi se comporta ca şi cum ar fi fost pe punctul să plece. Imediat un grup de pasageri îşi lua în spinare valizele şi salteluţele făcute sul şi papagalii şi radiourile şi se repezea spre el. În acel moment, şoferul oprea motorul cu un zâmbet nevinovat pe buze; asta în vreme ce la capătul celălalt al curţi, pornea un alt autobuz, astfel încât călătorii o luau din nou la goană.

― Nu-i corect, zise Harun cu voce tare.

― Aşa e, răspunse o voce tunătoare din spatele lui, dar dar dar trebuie să recunoşti că e foarte amuzant să priveşti spectacolul.

Posesorul vocii se dovedi a fi un tip imens, cu un smoc mare de păr ridicat pe cap, asemenea unei creste de papagal. Faţa îi era la rândul ei extrem de păroasă; şi lui Harun îi trecu prin gând că tot părul ăsta îi aducea cumva aminte de, ei bine, de nişte pene. Ce idee caraghioasă", îşi spuse el. Oare ce m-o fi făcut să mă gândesc la aşa ceva? E cât se poate de clar că-i o tâmpenie."

Chiar atunci doi nori prăfuiţi de călători în fugă se ciocniră unul de altul într-o explozie de umbrele şi putineie şi sandale cu şireturi, iar Harun izbucni, fără să vrea, în râs.

― Eşti un tip a-ntâia, tună individul cu părul pufos. Ştii să vezi partea amuzantă a lucrurilor! Orice accident e-un lucru trist şi crud, dar dar dar ― zbang! bum! boing! ― cum te mai face să rîzi şi să chiui.

În acest moment uriaşul se ridică şi se înclină:

― La dispoziţia dumneavoastră, zise el. Darr îmi spune, şofer al Poştalionului Numărul Unu Super Expres către Valea K.

Harun se gândi că trebuia să se încline şi el.

― Şi mie, cum aţi zis, îmi spune Harun. După care avu o idee şi adăugă:

― Dacă într-adevăr sunteţi la dispoziţia mea, chiar ar fi ceva ce aţi putea face pentru mine.

― A fost doar o figură de stil, replică domnul Darr. Dar dar dar am să fac aşa cum am spus. O figură de stil e o chestiune ingenioasă; poate fi răstălmăcită sau luată aşa cum e. Dar Darr e un bărbat dintr-o bucată, nu unul care răstălmăceşte vorbele. Care ţi-e dorinţa, domnişorule?

Raşid îi povestise deseori lui Harun despre frumuseţea drumului dinspre Oraşul G spre Valea K, un drum care urca precum un şarpe prin Trecătoarea H spre Tunelul I (cunoscut şi sub numele de J). Pe marginile şoselei era zăpadă şi prin defileuri pluteau fabuloase păsări multicolore; iar când şoseaua ieşea din tunel (îi spusese Raşid), călătorului i se deschidea în faţa ochilor cea mai spectaculoasă privelişte de pe pământ, o panoramă a Văii K împreună cu şesurile ei aurii şi munţii argintii şi Lacul Fad din inima ei ― un peisaj ce se întindea ca un covor magic, aşteptând să vină cineva să pornească în zbor. Nimeni care priveşte acest spectacol nu mai poate fi trist", zisese Raşid, şi probabil că în astfel de momente orbirea unui orb doare de două ori mai mult". Aşa că iată ce i-a cerut Harun domnului Darr: locuri în faţă în Poştalion pe tot drumul până la Lacul Fad; şi o garanţie că poştalionul va traversa Tunelul I (cunoscut şi sub numele de J) înainte de apusul soarelui, căci altfel nu avea nici un rost.

― Dar dar dar, protestă domnul Darr, ora-i deja târzie... Apoi, văzând că lui Harun începea să i se întipărească dezamăgirea pe faţă, rânji generos şi bătu din palme. Dar dar dar şi ce? strigă el. Priveliştea frumoasă! Să-l înveselească pe tăticul cel trist! înainte de înserat! Mei o problemă.

Aşa că, atunci când Raşid ieşi împleticindu-se de la Casa de Bilete, îl găsi pe Harun aşteptând pe treptele Poştalionului, cu cele mai bune locuri rezervate şi motorul mergând.

Ceilalţi călători, care de-abia suflau de-atâta alergătură şi erau plini de praf pe care sudoarea

Îl transforma în noroi, se uitau la Harun cu un amestec de invidie şi admiraţie. Raşid era şi el impresionat.

― După cum probabil ţi-am mai spus, tinere Harun Khalifa: mai mult decât poate ochiul treaz să vadă.

― Iuhuu! urlă domnul Darr, care era la fel de uşor de stârnit ca orice alt angajat al serviciului poştal. Varuum! adăugă el şi apăsă cu putere acceleraţia până în podea.

Poştalionul ţâşni pe porţile Autogării, evitând la mustaţă un perete pe care Harun putu citi următoarele:



DE VITEZA-O AI ÎN MINTE

FACI CUM VREI ― DAR IA AMINTE!



Poştalionul parcă prinsese aripi; pasagerii începură să fluiere şi să strige de emoţie şi de frică. Domnul Darr trecu prin sat după sat cu viteză maximă. Harun văzu că în fiecare sat, în staţia de autobuz din piaţa centrală, aştepta câte un om cu un sac mare de corespondenţă şi că omul arăta la început surprins, după aceea furios, în timp ce Poştalionul trecea cu vuiet pe lângă el fără măcar să încetinească. Harun mai observă şi că în spatele Poştalionului era un loc special, despărţit de călători printr-un paravan din sârmă, unde erau îngrămădiţi saci de corespondenţă asemănători cu cei pe care îi aveau oamenii aceia furioşi, care îşi fluturau pumnul în urma lor în pieţele centrale ale satelor prin care trecuseră. Domnul Darr părea să fi uitat să livreze sau să colecteze poşta!

― Nu e nevoie să ne oprim pentru scrisori? întrebă Harun într-un târziu, aplecându-se spre el.

În acelaşi moment, Raşid povestitorul ţipă:

― Chiar e nevoie să gonim în halul ăsta?

Domnul Darr reuşi să facă Poştalionul să meargă şi mai repede.

― Trebuie să ne oprim?", răcni el peste umăr. Trebuie să mergem aşa repede?" Ei bine, domnii mei, daţi-mi voie să vă spun următorul lucru: nevoia-i un şarpe alunecos, asta-i nevoia. Băiatul ăsta zice că dumneavoastră, domnule, Aveţi Nevoie De O Privelişte înainte De Asfinţit, şi poate că aşa e sau poate că nu. Şi unii ar putea spune că băiatul Are Nevoie De O Mamă, şi poate că aşa e sau poate că nu. Şi s-a spus despre mine că Darr Are Nevoie De Viteză, dar dar dar s-ar putea ca inima mea să aibă de fapt nevoie de Un Alt Fel De Fior. Oh, Nevoia-i o mare ciudăţenie: îi face pe oameni nesinceri. Toţi suferă de asta, dar nu sânt întotdeauna dispuşi să recunoască. Ura! adăugă el, arătând cu degetul. Zăpadă la orizont! în faţă, porţiuni de gheaţă! Suprafaţa şoselei, fărâmicioasă! Curbe strânse! Pericol de avalanşe! Cu toată viteza înainte!

Hotărîse pur şi simplu să nu mai oprească pentru corespondenţă ca să-şi poată ţine promisiunea făcută lui Harun.

― Nu-i nici o problemă, strigă el vesel. Oricum toată lumea primeşte corespondenţa altora în ţara asta cu atât-de-multe prea-multe locuri şi atât-de-puţine prea-puţine nume.

Poştalionul se repezi în susul Munţilor M, clătinându-se la curbele înspăimântătoare în scrâşnet teribil de cauciucuri. Bagajele (care erau legate de portbagajul de pe maşină) începură să se mişte într-un mod îngrijorător. Călătorii (care arătau toţi la fel, acum că transpiraţia transformase praful ce îi acoperea în noroi) începură să se plângă.

― Sacoşa mea! urlă o femeie de noroi. Bou nebun ce eşti! Ţăcănitule! încetează imediat această goană sau tot ce am o să fie aruncat jos pe apa sâmbetei!

― Noi vom fi cei aruncaţi, doamnă, răspunse răstit un bărbat de noroi. Aşa că, vă rog, mai puţin scandal pentru lucrurile dumneavoastră personale.

La care fu întrerupt cu furie de un alt bărbat de noroi:

― Fiţi atent! Cea pe care o insultaţi astfel e buna mea soţie!

După aceea se alătură şi a doua femeie de noroi:

― Şi ce? Dacă ea poate să urle şi să tot urle de atâta timp în buna ureche a soţului meu, el de ce să nu aibă voie să se plângă? Uită-te la ea, numai piele şi os şi murdară pe deasupra. Ce e, femeie sau un băţ plin de noroi?

― Atenţie la curba asta, vedeţi ce strânsă e! intona domnul Darr. Acum două săptămâni s-a întâmplat aici o mare nenorocire. Autobuzul s-a prăbuşit în viroagă, nici un supravieţuitor, cel puţin şaizeci-şaptezeci de morţi. Doamne! Ce trist! Dacă doriţi, pot opri să faceţi fotografii.

― Da, opriţi, opriţi, îl implorară pasagerii (orice numai să încetinească), dar domnul Darr goni şi mai tare. Prea târziu, slobozi el un tril vesel. Am trecut deja. Cerinţele trebuie exprimate mai prompt, dacă doriţi să vă fac pe plac.

Iar am dat-o în bară", se gândea Harun. Dacă facem un accident acum, dacă vom fi făcuţi bucăţele sau prăjiţi ca nişte cartofi pai la focul rămăşiţelor acestui autobuz, va fi din nou numai din vina mea!"



***



Se aflau deja foarte sus în Munţii M, şi Harun era convins că, pe măsură ce urcau, Poştalionul îşi mărea viteza. Erau atât de sus că norii rămăseseră în trecătorule de sub ei şi versanţii erau acoperiţi cu un strat gros şi murdar de zăpadă şi toţi călătorii tremurau de frig. Clănţănitul dinţilor era singurul zgomot care mai putea fi auzit în Poştalion. Căzuseră cu toţii într-o tăcere îngheţată şi înspăimântată, în timp ce domnul Darr se concentra atât de tare asupra acestei goane nebuneşti, încât încetase să mai strige luhuu" şi să le mai indice locurile diferitelor accidente groteşti.

Harun avea senzaţia că pluteau pe o mare de tăcere, că un val de tăcere îi ridica sus, sus, tot mai sus spre vârfurile munţilor. Gura îi era uscată şi îşi simţea limba ţeapănă de parcă ar fi avut o crustă pe ea. Nici Raşid nu era în stare să scoată vreun sunet, nici măcar ark. Acuşi", se gândea Harun ― şi ştia că tuturor celorlalţi pasageri le treceau lucruri asemănătoare prin minte ― am să dispar de pe faţa pământului ca un cuvânt de pe o tablă, o singură ştersătură de burete şi s-a zis cu mine".

Atunci zări norul.

Poştalionul se strecura de-a lungul unui defileu îngust, în faţa lor şoseaua se înclina atât de mult spre dreapta, încât părea sigur că se vor prăbuşi peste parapet. Indicatoarele de pe marginea drumului atrăgeau atenţia asupra pericolului crescut în cuvinte aşa de dure că nici nu mai rimau. CONDU AL' NAIBII DE REPEDE ŞI O SĂ AJUNGI LA NAIBA era unul dintre ele, şi celălalt: MERGI CA OCHIUL MORTULUI SAU, DACĂ NU, EŞTI MORT. Chiar în acel moment, un nor gros, străbătut de culori ireale, schimbătoare, un nor de vis sau de coşmar, se înălţă dintr-o dată din trecătoarea de dedesubt şi se lăsă cu un pleoscăit pe şosea. Se izbiră de el exact când intrau în curbă şi, în întunericul brusc, Harun îl auzi pe Darr apăsând din răsputeri frânele.

Se făcu din nou gălăgie: ţipete, scrâşnete de cauciucuri. Până aici ne-a fost", se gândi Harun ―după care ieşiră din nor într-un loc cu pereţi netezi ce se curbau deasupra lor şi cu un şir de lumini galbene aşezate în tavanul de deasupra.

― Tunel, anunţă domnul Darr. La celălalt capăt, Valea K. Timp rămas până la apus ― o oră. Timp în tunel ― doar câteva minute. O Privelişte pe cinste în curând. După cum v-am spus: nici o problemă.

Ieşiră din Tunelul I şi domnul Darr opri Poştalionul, ca toată lumea să se poată bucura de priveliştea soarelui apunând deasupra Văii K, presărată cu întinderi aurii (unde se cultiva, de fapt, şofran) şi înconjurată de munţi de argint (care erau, de fapt, acoperiţi de zăpadă albă, curată, strălucitoare) şi având în mijloc Lacul Fad (care nu arăta Fad deloc). Raşid Khalifa îl îmbrăţişa pe Harun şi zise:

― Iţi mulţumesc, fiule, că ai aranjat toate astea, dar trebuie să recunosc acum că la un moment dat chiar am crezut că s-a sfârşit cu noi, că suntem terminaţi, finito, khattam-sud.

― Khattam-Şud, se încruntă Harun. Ce poveste era aia pe care obişnuiai să mi-o spui...?

Raşid începu să vorbească de parcă şi-ar fi amintit un vis vechi, de demult.

― Khattam-Şud, zise el încet, e Arhi-Duşmanul tuturor Poveştilor, al Limbii înseşi. E Prinţul Tăcerii şi Vrăjmaşul Vorbelor. Şi pentru că totul are un sfârşit, pentru că visele se sfârşesc, poveştile se sfârşesc, viaţa se sfârşeşte, când ajungem la capătul a ceva îi folosim numele. S-a terminat", ne spunem unul altuia, e gata. Khattam-Şud: Sfârşit".

― Deja se vede că locul ăsta îţi face bine, observă Harun. Nu ai mai scos nici un ark. Încep să ţi se întoarcă poveştile nebuneşti.

Pe drumul în jos spre Vale domnul Darr conduse încet şi cu prudenţă maximă.

― Dar dar dar nu mai e nici o Nevoie de Viteză acum că mi-am făcut datoria, le explică el bărbaţilor de noroi şi femeilor de noroi care tremurau şi care le aruncară priviri furioase lui Harun şi Raşid.

Pe când se întuneca, trecură pe lângă un panou pe care fusese cândva scris BINE AŢI VENIT ÎN K; dar cineva mânjise deasupra nişte litere neregulate, stângace, aşa că acum se putea citi pe el: BINE AŢI VENIT ÎN KOŞ-MAR.

― Ce înseamnă Koş-Mar? vru Harun să ştie.

― E opera vreunui ticălos, dădu domnul Darr din umeri. Nu toată lumea din Vale e fericită, după cum o să vă puteţi da seama.

― E un cuvânt dintr-o limbă veche, limba Franj, care nu se mai vorbeşte prin părţile astea, explică Raşid. În vremurile acelea de mult apuse, Valea care acum se numeşte pur şi simplu K avea alte nume. Unul dintre ele, dacă bine ţin minte, era Kaş-Mer". Altul era acest Koş-Mar.

― Au vreun înţeles numele astea? întrebă Harun.

― Toate numele înseamnă ceva, răspunse Raşid. Stai să mă gândesc. Da, ştiu. Kaş-Mer" poate fi tradus prin locul care ascunde Marea". Dar Koş-Mar" e un nume mai urât.

― Ei, hai acum, îl îndemnă Harun. Nu te poţi opri aici.

― În vechea limbă, recunoscu Raşid, aşa se spunea la coşmar".



***



Se lăsase de tot întunericul când Poştalionul ajunse la Autogara din K. Harun îi mulţumi domnului Darr şi îşi luă la revedere.

― Dar dar dar am să fiu aici să vă conduc acasă, replică el. Cele mai bune locuri rezervate, categoric. Veniţi când v-aţi terminat treaba ― eu voi fi gata ― şi plecăm! Varuum! Mei o problemă.

Lui Harun îi fusese teamă că Raşid va fi aşteptat aici de alţi bărbaţi urlători, dar K era un loc îndepărtat şi vestea prestaţiei dezastruoase a povestitorului în Oraşul G nu călătorise la fel de repede ca Poştalionul domnului Darr. Aşa că au fost întâmpinaţi de însuşi Şeful, Numărul l din partidul la putere în Vale, Candidatul din alegerile care se apropiau, în numele căruia Raşid consimţise să vorbească. Acest Şef era un tip atât de neted şi lucios la faţă, îmbrăcat într-o cămaşă albă şi pantaloni atât de scrobiţi, încât mica mustaţă dezordonată ce îi călărea buza de sus părea să fi fost împrumutată de la altcineva: era mult prea nelalocul ei pentru un ins atât de spilcuit în toate.

Individul acesta spilcuit îl salută pe Raşid cu un zâmbet de vedetă de cinema, a cărui falsitate îl îngreţoşă pe Harun.

― Stimate domnule Raşid, zise el. E o onoare pentru noi. Ne vizitează o legendă.

Dacă Raşid avea să o dea în bară în Valea K la fel ca în Oraşul G, se gândi Harun, acest domn va schimba placa. Dar Raşid păru încântat de compliment şi orice l-ar fi putut înveseli merita deocamdată suportat...

― Numele meu, zise meseriaşul, înclinându-şi capul uşor şi lovindu-şi călcâiele unul de altul, este Durru.

― Seamănă puţin cu cel al şoferului Poştalionului! zise Harun, şi domnul spilcuit cu mustaţa jalnică îşi aruncă braţele în aer plin de disperare.

― Nu seamănă nici pe departe cu numele nici unui şofer de autobuz, ţipă el. Pe legea mea! Ai idee cu cine stai de vorbă? Arăt eu a şofer de autobuz?

― Vă rog să mă scuzaţi, începu Harun, dar domnul Durru o pornise mărşăluind în faţă cu nasul pe sus.

― Spre lac, stimate domn Raşid, comandă el peste umăr. Hamalii vă vor aduce bagajele.

În timpul celor cinci minute cât le-a luat să ajungă pe malul Lacului Fad, Harun începu să se simtă din ce în ce mai tulburat. Domnul Durru şi grupul său (din care făceau acum parte şi Raşid şi Harun) erau în permanenţă înconjuraţi de exact o sută unu soldaţi înarmaţi până în dinţi; iar oamenii de rând pe care Harun îi zări pe străzi aveau nişte expresii extrem de ostile pe feţe. Oraşul acesta e cuprins de duşmănie", se gândi Harun. Dacă vii dintr-un oraş trist recunoşti nefericirea când o întâlneşti. O poţi mirosi în aerul înserării, după ce gazele lăsate de maşini şi camioane dispar şi luna face ca totul să pară mai limpede. Raşid venise în Vale tocmai pentru că o ţinea minte ca pe un loc extrem de vesel, dar era clar că necazul reuşise să-şi croiască drum până acolo.

Cât de popular poate fi acest Durru dacă are nevoie de toţi aceşti soldaţi ca să-l apere?", se întrebă Harun. Încercă să-i şoptească lui Raşid că tipul spilcuit cu mustăcioară nu era probabil candidatul cel mai potrivit pe care să-l susţină în campania electorală, însă erau tot timpul prea mulţi soldaţi prin preajmă care i-ar fi putut auzi. Şi apoi ajunseră la Lac.

Acolo îi aştepta o barcă în formă de lebădă.

― Tot ce-i mai bun pentru distinsul domn Raşid, îngână înfumuratul Durru. Noaptea aceasta o veţi petrece, ca oaspeţi ai mei, în cea mai deosebită dintre ambarcaţiunile de pe Lac. Sper că nu se va dovedi prea umilă pentru un nobil atât de rafinat ca dumneavoastră. Vorbele sale sunau politicos, dar Harun înţelese că erau de fapt jignitoare. De ce înghiţea Raşid toate astea? Harun se urcă iritat în barca-lebădă. Vâslaşii în uniforme militare începură să vâslească.

Harun privi în jos în apele Lacului Fad. Păreau să fie străbătute de curenţi ciudaţi, ce se intersectau în desene complicate. Apoi barca-lebădă trecu pe lângă ceva ce arăta ca un covor plutind pe suprafaţa apei.

― O Grădină Plutitoare, îi spuse Raşid lui Harun. Se împletesc rădăcini de nuferi în aşa fel încât să formeze un covor şi apoi se pot creşte legume direct pe Lac.

Vocea lui avea din nou o undă de melancolie, aşa că Harun murmură:

― Nu fi trist.

― Trist? Nefericit? scânci înfumuratul Durru. Eminentul domn Raşid e cumva nemulţumit de aceste aranjamente? Raşid povestitorul fusese întotdeauna incapabil să inventeze poveşti despre sine, aşa că îi răspunse sincer:

― Nu, domnule, nu e vorba de asta. E o chestiune sentimentală.

De ce a trebuit să-i spui asta? se gândi Harun cu înverşunare, dar înfumuratul Durru se arătă încântat de mărturisire.

― Să nu-ţi faci griji, genialule domn Raşid, strigă el lipsit de tact. Chiar dacă ea te-a părăsit, mai sânt mulţi peşti în mare.

Peşti?", se gândi Harun în culmea furiei. Peşti a zis?" Adică mama lui era un peşte? Chiar trebuia să fie comparată cu un peşteposac sau cu un rechin? Pe bune, Raşid ar fi trebuit să-l pocnească pe acest Durru chiar în nasul său veşnic pe sus!

Povestitorul îşi coborî mâna, lăsând o dâră apatică în apele Lacului Fad.

― Oh, dar trebuie să cauţi mult, mult de tot până să găseşti un Peşte înger, suspină el.

Ca un răspuns la vorbele sale, vremea se schimbă, începu să bată un vânt cald şi o perdea de ceaţă se năpusti spre ei peste ape. Cât ai bate din palme, nu mai văzură nimic în jur.

Ce să mai vorbim de Peştele înger", se gândi Harun. Acum nu sânt în stare să-mi găsesc nici vârful propriului nas."









3. Lacul fad



Harun simţise deja un iz de nefericire în aerul înserării, iar această ceaţă coborâtă brusc duhnea a tristeţe şi mâhnire. Ar fi trebuit să rămânem acasă", se gândi el. Nici acolo nu ducem lipsă de feţe lungi de supărare."

― Pfui! strigă vocea lui Raşid Khalifa prin ceaţa galben-verzuie. De la cine vine mirosul ăsta? Hai, recunoaşte.

― Ceaţa e de vină, explică Harun. E Ceaţa Nefericirii.

Dar imediat se auzi vocea înfumuratului Durru strigând:

― Îngăduitorule domn Raşid, îmi pare că băiatul vrea să-şi mascheze putoarea cu scorneli. Mi-e teamă că seamănă foarte mult cu locuitorii din această Vale nesocotită ― se dau în vânt după născociri. Dac-aţi şti ce trebuie să înghit! Duşmanii mei angajează tot felul de ţipi de doi bani care să le umple oamenilor urechile cu lucruri rele despre mine, iar proştii le sorb de parcă ar fi lapte. Din cauza asta am apelat la dumneavoastră, iscusite domn Raşid. Le veţi spune poveşti vesele, poveşti pline de laudă, şi oamenii vă vor crede şi vor fi fericiţi şi mă vor vota pe mine.

Nici nu termină Durru de vorbit că se iscă un vânt puternic şi fierbinte peste Lac. Ceaţa se risipi, dar vântul le ardea acum feţele, iar apele lacului începură să se agite sălbatic.

― Lacul ăsta nu e nici pe departe Fad, exclamă Harun. De fapt, e chiar plin de Temperament, în momentul în care vorbele îşi luară zborul de pe buze, îi pică o fisă.

― Acesta trebuie să fie Tărâmul cu Toane, izbucni el.

Povestirea despre Tărâmul cu Toane era una dintre cele mai iubite povestiri ale lui Raşid Khalifa. Era povestea unei ţări fermecate care se schimba tot timpul, în funcţie de toanele locuitorilor săi. Pe Tărâmul cu Toane soarele putea sta pe cer toată noaptea, dacă erau destui oameni veseli prin preajmă, şi putea străluci încontinuu până ce lumina neîntreruptă începea să-i calce pe nervi; după care se lăsa o noapte irascibilă, o noapte plină de murmure şi nemulţumiri, în care aerul era prea greu ca să poată fi respirat. Iar când oamenii se enervau, pământul începea să se zgâlţâie; şi când oamenii erau tulburaţi sau nehotărâţi în legătură cu ceva, Tărâmul cu Toane era şi el confuz ― contururile clădirilor şi stâlpilor de iluminat şi maşinilor deveneau neclare, ca nişte tablouri decolorate, iar când se întâmpla asta era foarte greu să-ţi dai seama unde se termina un lucru şi începea celălalt...

― Am dreptate? îl întrebă Harun pe tatăl său. Despre locul ăsta era povestea?

Era logic: Raşid era trist, aşa că Ceaţa Nefericirii învăluise barca-lebădă; iar înfumuratul Durru era atât de plin de fumuri, încât nu era de mirare că stârnise vântul ăsta fierbinte!

― Tărâmul cu Toane nu-i decât o poveste, Harun, răspunse Raşid. Aici suntem într-un loc real.

Când Harun îl auzi pe tatăl său spunând nu-i decât o poveste, îşi dădu seama că Şahul de Bla era într-adevăr foarte deprimat, căci numai o disperare adâncă l-ar fi putut face să spună ceva atât de teribil.

Între timp, Raşid se certa cu înfumuratul Durru.

― Nu pot să cred că vreţi să spun numai poveşti cu lapte şi miere, protestă el. Poveştile bune nu trebuie să fie neapărat cu aşa ceva. Oamenilor pot să le placă şi lucruri din cele mai triste, atâta timp cât le găsesc frumoase.

Înfumuratul Durru se înfurie la culme.

― Aiurea, aiurea! ţipă el. Termenii înţelegerii noastre sunt foarte clari! Mie îmi veţi livra numai povestiri optimiste. Fără basme de-astea mohorâte! Dacă vreţi bani să primiţi, foarte vesel vreau să fiţi!

Dintr-o dată vântul fierbinte începu să bată de două ori mai tare; şi când Raşid se cufundă într-o tristeţe tăcută, ceaţa galben-verzuie mirosind a WC se repezi spre ei peste Lac; şi apele se-nfuriară mai rău ca oricând, revărsându-se peste marginile bărcii-lebădă şi scuturând-o îngrijorător dintr-o parte într-alta, de parcă ar fi răspuns furiei lui Durru (precum şi, de fapt, furiei din ce în ce mai mari a lui Harun din cauza purtării lui Durru).

Ceaţa se înfăşură în jurul bărcii-lebădă o dată şi încă o dată, şi Harun nu mai văzu nimic. De auzit, auzi panica vâslaşilor în uniforme care strigau cât îi ţinea gura: O! O! Ne scufundăm!" şi ţipetele înfuriate ale înfumuratului Durru, care părea să ia condiţiile meteo drept o jignire la adresa lui; şi cu cât erau mai multe ţipete şi scâncete, cu atât mai rea se făcea vremea şi cu atât mai fierbinte vântul. Ceaţa era luminată de tunete şi fulgere ce creau efecte ciudate, ca de neon.

Harun hotărî că nu mai rămânea nimic de făcut decât să-şi pună în practică teoria despre Tărâmul cu Toane.

― Foarte bine, strigă el în ceaţă. Toată lumea ascultă la mine. E foarte important: tăceţi cu toţii. Să n-aud un cuvânt. Lacăt pe Buze. Trebuie să se facă o linişte ca de mormânt până număr la trei: unu, doi, trei. Vocea lui căpătase o notă de autoritate, care îl surprinse şi pe el la fel de mult ca pe ceilalţi, şi ca urmare vâslaşii, şi chiar şi Durru îl ascultară fără să crâcnească. Briza clocotită se potoli ca prin farmec, la fel şi tunetele şi fulgerele. Apoi Harun se strădui să-şi stăpânească supărarea pe înfumuratul Durru, iar valurile se calmară în aceeaşi secundă. Ceaţa puturoasă, însă, rămase.

― Un singur lucru te rog să faci pentru mine, îi strigă Harun tatălui său. Numai acest lucru. Gândeşte-te la cele mai fericite vremuri de care îţi aminteşti. Gândeşte-te la priveliştea Văii K pe care am văzut-o când am ieşit din Tunelul I. Gândeşte-te la ziua în care te-ai însurat. Te rog.

Câteva clipe mai târziu ceaţa urât mirositoare se destramă în fâşii ca o cămaşă veche şi se îndepărtă purtată de briza răcoroasă a nopţii. Luna strălucea din nou deasupra apelor Lacului.

― Vezi, îi spuse Harun tatălui său, până la urmă nu e numai o poveste.

Raşid râdea de încântare.

― Ştii să te descurci pe cinste la ananghie, Harun Khalifa, zise el dând apăsat din cap. Jos pălăria.

― Naive domn Raşid, strigă înfumuratul Durru, cum poţi să crezi în hocus-pocusul băiatului? Vremea proastă a venit şi apoi a plecat. Atât şi nimic altceva.

Harun ţinu pentru el ceea ce credea despre domnul Durru. Ştia el ce ştia: că lumea reală era plină de magie, aşa că lumile magice puteau fi şi ele reale.



***



Ambarcaţiunea-reşedinţă se numea O mie şi una de nopţi plus una, pentru că (după cum se lăuda domnul Durru) nici una din cele o mie şi una de nopţi nu se pot asemăna cu o noapte petrecută aici". Toate ferestrele aveau forme de păsări fabuloase, peşti sau balauri: pasărea Roc a lui Sindbad Marinarul, Balena Care înghite Oameni, un Zmeu Care Suflă Flăcări şi aşa mai departe. O lumină puternică se revărsa prin ferestre, aşa că toate aceste creaturi fantastice puteau fi văzute de la distanţă, arătând de parcă ar fi fost cuprinse de flăcări în întunericul nopţii.

Harun îi urmă pe Raşid şi pe domnul Durru în sus pe o scară de lemn până pe o verandă din lemn sculptat şi apoi într-un salon cu candelabre de cristal şi scaune ca nişte tronuri cu perniţe împodobite cu brocart şi mese de nuc sculptate în aşa fel încât să semene cu nişte copaci cu vârfurile turtite, în care se puteau vedea, pe lângă păsărele, nişte creaturi ce aduceau a copii înaripaţi, dar care erau, bineînţeles, zâne. La perete erau aliniate rafturi pline de volume legate în piele, dar majoritatea se dovediră a fi false, ascunzând de fapt bufete cu băuturi şi debarale pentru mături. Pe unul dintre rafturi erau totuşi cărţi adevărate, scrise într-o limbă pe care Harun nu o ştia, şi ilustrate cu cele mai ciudate desene pe care le văzuse vreodată.

― Învăţate domn Raşid, zise Durru, dumneavoastră, cu meseria pe care o aveţi, o să fiţi probabil interesat de ce vedeţi în jur. Aveţi aici, pentru delectare şi documentare, întreaga colecţie a povestirilor cunoscute sub numele de Oceanul cu Şuvoaie de Povesti. Dacă rămâneţi vreodată fără materiale, găsiţi o grămadă aici.

― Cum adică să rămân fără? Ce tot vorbiţi acolo? întrebă Raşid răstit, temându-se că Durru ştiuse de la bun început despre îngrozitoarele păţanii din Oraşul G. Durru îl bătu însă prieteneşte pe umăr:

― Cât de sensibil sunteţi, domnule Raşid! Nu era decât o glumă, o vorbă-n vânt, un nor spulberat de prima adiere. Bineînţeles că aştept recitalul dumneavoastră cu toată încrederea.

Dar Raşid era din nou în butoiul cu melancolie. Era timpul să se odihnească.

Barcagiii în uniformă îi conduseră pe Raşid şi Harun în dormitoarele lor, care se dovediră a fi şi mai îmbelşugate decât camera de dinainte. Chiar în mijlocul camerei lui Raşid se afla un enorm păun de lemn pictat. Fluturând uşor din mâini, barcagiii îi dădură spatele la o parte scoţând la iveală un pat mare şi confortabil. Harun avea camera de alături, în care găsi o broască ţestoasă la fel de uriaşă, ce se transformă la rândul ei în pat când vâslaşii îi înlăturară carapacea. Harun se simţi puţin cam ciudat la gândul că urma să doarmă pe o broască ţestoasă a cărei carapace fusese înlăturată, dar amintindu-şi bunele maniere, zise:

― Vă mulţumesc, e foarte plăcut.

― Foarte plăcut?! strigă înfumuratul Durru din uşă. Tinere, uiţi că eşti la bordul celor O mie şi una de nopţi plus una! Foarte plăcut" nu e nici pe departe suficient! Recunoaşte măcar că totul e Super-Magnific, Incredibil, şi pe de-a-ntregul Fantasticks.

Raşid îi aruncă lui Harun o privire ce părea să spună: Ar fi trebuit să-l aruncăm pe individul ăsta în Lac atunci când am avut ocazia", după care îi întrerupse lui Durru scârţâielile stridente.

― După cum a spus Harun, este foarte plăcut. Ne ducem la culcare acum. Noapte bună.

Durru se îndreptă ţanţoş şi plin de ţâfnă spre barca-lebădă.

― Nişte lucruri atât de bune, îşi trimise el săgeata de despărţire, sânt o risipă pentru cei lipsiţi de gust. Mâine, nerecunoscătorule domn Raşid, e rândul dumneavoastră. Să vedem cât de foarte plăcut" o să vă găsească publicul.



Harun nu reuşi nicicum să adoarmă în seara aceea. Se culcă pe spatele broaştei ţestoase îmbrăcat în cămaşa sa de noapte preferată (roşu aprins cu violet pe alocuri), se suci şi se învârti, şi chiar când să-l cuprindă în sfârşit somnul, fu trezit de-a binelea de zgomotele care veneau din camera de alături, unde era Raşid: un scârţâit şi un huruit şi un geamăt şi un mormăit şi apoi un strigăt înăbuşit:

― N-are nici un rost ― n-o să fiu în stare s-o fac ― sunt terminat, terminat pentru totdeauna!

Harun se duse tiptil până la uşa care despărţea cele două camere şi, cu multă atenţie, o întredeschise puţin, doar cât o crăpătură; şi privi pe furiş înăuntru. II văzu pe Şahul de Bla în cămaşa lui de noapte albastră, fără urmă de violet, păşind nefericit în jurul patului-păun, bolborosind în barbă, în timp ce podelele scârţâiau şi gemeau.

― Numai poveşti de laudă", ce să zic. Eu sunt Noianul de Cuvinte, nu un băieţandru bun la toate, cu care să facă ce vor! ― Dar de fapt nu, ce tot vorbesc acolo? ― O să mă urc pe scenă şi nu o să-mi iasă nimic din gură decât ark-uri. ― După care mă vor face bucăţi, voi fi terminat, finito, khattam-sud \ ― Aş face mai bine să nu mă mai amăgesc atâta, să renunţ la tot, să ies la pensie, să-mi întrerup abonamentul. ― Căci de când a plecat ea, a dispărut pentru totdeauna tot farmecul.

După aceea se întoarse să se holbeze spre uşa dintre cele două camere şi strigă tare:

― Cine-i acolo?

Nemaiavând încotro, Harun trebui să spună:

― Eu sânt. N-am putut să adorm. Cred că broasca ţestoasă e de vină, adăugă el. E pur şi simplu prea ciudat.

Raşid dădu serios din cap.

― E curios, dar şi mie mi-a dat păunul de furcă. Cred că broasca ţestoasă mi-ar plăcea mai mult. Tu ce zici de-o pasăre?

― Categoric mai bine, recunoscu Harun. Pasărea sună bine.

Aşa că Harun şi Raşid făcură schimb de camere; şi aşa se explică de ce Duhul Apei care vizită în noaptea aceea cele O mie şi una de nopţi plus una şi se furişă în Camera Păunului găsi acolo un băieţel treaz, cam de aceeaşi mărime cu el, holbându-i-se în faţă.

Ca să fim precişi: Harun tocmai aţipise, când îl treziră un scârţâit şi un huruit şi un geamăt şi un mormăit; aşa că mai întâi îi trecu prin minte că tatălui său îi era la fel de greu să adoarmă pe broasca ţestoasă ca şi pe păun. După aceea însă îşi dădu seama că zgomotul nu venea din Camera Broaştei Ţestoase, ci din propria sa baie. Uşa de la baie era deschisă şi lumina aprinsă, iar când se uită, Harun văzu, conturată în deschizătura uşii, o siluetă atât de uimitoare, încât aproape nu putea fi descrisă în cuvinte.

În loc de cap avea o ceapă uriaşă şi în loc de picioare nişte vinete uriaşe, şi într-o mână ţinea o trusă de scule şi în cealaltă o cheie fixă care arăta ca o maimuţă. Un hoţ!

Harun se îndreptă tiptil spre baie. Creatura dinăuntru mormăia şi bombănea întruna.

― Pune-l, scoate-l. Individul vine aici, aşa că trebuie să vin şi eu să-l instalez, chestiune urgentă, ce mai contează norma pe care o am. ― După aceea, hodoronc tronc, îşi anulează abonamentul, şi ghici cine trebuie să se întoarcă să scoată echipamentul imediat, pronto, cât ai zice peşte.

― Asta-i bună, unde am pus tâmpenia aia? ― Şi-a băgat cineva nasul? ― Nu mai poţi avea încredere în nimeni. ― OK, OK, hai să fim metodici.

― Robinetul de apă caldă, robinetul de apă rece, du-te la mijloc între ele şi sus în aer 20 de centimetri, şi acolo ar trebui să-ţi găseşti Robinetul de Poveşti. ― Aşa că unde-a dispărut? Cine l-a şterpelit? ― Hopa, asta ce mai e? ― Oho, aha, aici erai? Ai crezut că te poţi ascunde de mine, dar tot te-am găsit. Minunat. Şi-acum să Deconectăm.

În timp ce era recitat acest remarcabil monolog, Harun Khalifa îşi mută capul foarte, foarte încet, până când putu privi cu jumătate de ochi pe după uşă, în baie: şi acolo văzu un bărbat scund cu înfăţişare îmbătrânită, nu cu mult mai mare decât el însuşi, cu un uriaş turban violet pe cap (ceapa") şi pantaloni largi de pijama de mătase strânşi pe glezne (vinetele"). Individul acesta micuţ dezvăluia privirii o pereche impresionantă de favoriţi de o culoare dintre cele mai neobişnuite: cea mai deschisă şi delicată nuanţă de azuriu.



Harun nu mai văzuse niciodată păr albastru şi se aplecă puţin în faţă, plin de curiozitate; moment în care, spre groaza sa, podeaua pe care stătea scoase un scârţâit cât se poate de clar şi de tare. Barbă-albastră se înălţă într-un vârtej, se roti de jur împrejur de trei ori şi dispăru; dar, în graba sa, lăsă cheia ca o maimuţă să-i cadă din mână. Harun se repezi în baie şi o înşfacă, strângând-o tare în pumn.

Încet şi într-un fel ce părea foarte nervos (deşi Harun nu putea fi sigur de asta, din moment ce până atunci nu mai văzuse pe nimeni reîntrupîndu-se), bărbiţă-albastră reapăru în baie.

― Ajunge cu glumele, ce-i prea mult strică, gata distracţia, suntem chit, se răsti el. Dă-mi-l înapoi.

― Nu, răspunse Harun.

― Deconectorul, arătă celălalt cu degetul. Pasează-l, returnează-l la sursă, repune-l în posesia proprietarului de drept; renunţă, cedează, predă-te.

Harun observă acum că instrumentul pe care îl ţinea în mână semăna cu o maimuţă tot atât cât semăna capul bărbii-albastre cu o ceapă: altfel spus, avea forma unei chei fixe, dar era cumva mai mult fluid decât solid şi era făcut din mii de vinişoare prin care curgeau lichide de diferite culori, toate ţinute la un loc de o incredibilă forţă invizibilă. Era frumos.

― Nu-l capeţi înapoi, zise Harun hotărât, până nu-mi spui ce cauţi aici. Eşti hoţ? Să chem poliţia?

― Misiune imposibil de divulgat, se îmbufna omuleţul. Ultrasecretă, confidenţială, nu pentru urechile oricui; în nici un caz de dezvăluit unor şmecheraşi în cămăşi de noapte roşii cu violet pe alocuri care pun mână pe ce nu e al lor şi apoi îi acuză pe alţii că sunt hoţi.

― Foarte bine, zise Harun. Am să-l trezesc atunci pe tata.

― Nu, se repezi barbă-albastră. Fără adulţi. Reguli şi regulamente, total interzis, mă poate costa slujba. Oh, am ştiut că va fi o zi groaznică.

― Aştept, zise Harun cu severitate. Omuleţul se ridică ţanţoş cât era de lung.

― Sînt Dakká, Duhul Apei, zise el bosumflat, din Oceanul cu Şuvoaie de Poveşti.

Lui Harun îi bubui inima în piept.

― Vrei să spui că eşti într-adevăr unul din acele Duhuri despre care mi-a povestit tata?

― Furnizor de Apă de Poveşti din Marea Mare de Poveşti, se înclină celălalt ceremonios. Exact; el însuşi; nimeni altcineva; eu sunt. Însă, o spun cu mult regret, domnul nu mai are nevoie de acest serviciu; şi-a întrerupt activităţile narative, s-a lăsat, a capitulat. Şi-a anulat abonamentul. De unde şi prezenţa mea aici, în scopul Deconectării. Pentru a cărei îndeplinire, te rog să-mi înapoiezi Instrumentul.

― Nu-i nici o grabă, zise Harun, căruia îi vîjîia capul, nu numai din cauză că descoperise că Duhurile Apei existau cu adevărat, că Marea Mare de Poveşti nu era doar o poveste, ci şi din cauză că i se spusese că Raşid o lăsase baltă, abandonase, trăsese cortina.

― Nu te cred, îi zise el Duhului Dakká. Cum a reuşit să transmită mesajul ăsta? Am fost lîngă el aproape tot timpul.

― L-a trimis prin metoda obişnuită, dădu Dakká din umeri. Un PPCDE.

― Şi asta ce mai e?

― Evident, zise Duhul Apei cu un rînjet răutăcios. E un Proces Prea Complicat De Explicat. După care văzu ce supărat era Harun şi adăugă:

― În acest caz e vorba de Unde Mentale. Prindem frecvenţa care trebuie şi-i ascultăm gândurile. E o tehnologie avansată.

― Avansată sau nu, răspunse Harun răstit, de data asta aţi făcut o greşeală, aţi dat-o în bară, aţi sfeclit-o. Îşi dădu seama că începea să vorbească la fel ca Duhul Apei şi îşi scutură capul ca să şi-l limpezească. E cât se poate de sigur că tata n-a renunţat. Nu poţi să-i întrerupi livrarea de Apă de Poveşti.

― Aşa sunt ordinele, spuse Dakká. Întrebările se vor adresa Marelui Controlor.

― Mare Controlor a ce? vru să ştie Harun.

― Al Proceselor Prea Complicat De Explicat, fireşte. La Sediul PPCDE, Gup City, Kahani. Toate scrisorile trebuie adresate Morsei.

― Cine-i Morsa?

― Observ că nu prea te concentrezi, replică Dakká. La Sediul PPCDE din Gup City sunt angajate multe persoane foarte inteligente, dar nu există decât un Mare Controlor. Ei sunt Mintoşii. El e Morsa. Ai priceput acum? E clar?

Harun absorbea toate aceste informaţii.

― Şi cum ajunge scrisoarea acolo? întrebă el. Duhul Apei chicoti uşor.

― Nicicum, răspunse el. Vezi, asta e frumuseţea schemei.

.― Ba nu văd deloc, răspunse Harun răstit. Şi oricum, chiar dacă opreşti Apa de Poveşti, tata tot va fi în stare să povestească.

― Asta poate s-o facă oricine, replică Dakká. Mincinoşii şi pungaşii şi escrocii, de exemplu. Dar pentru poveştile cu Extra-Condiment, ah, pentru acelea până şi cei mai buni povestitori au nevoie de Apă de Poveşti. Istorisitul are nevoie de combustibil, la fel ca o maşină; şi dacă nu ai Apa, pur şi simplu îţi pierzi Suflul.

― Şi de ce ar trebui să cred tot ce spui, îl contrazise Harun, când nu pot să văd nimic în această baie în afară de o vană obişnuită, o toaletă, o chiuvetă şi nişte robinete cu totul şi cu totul banale, cu inscripţia Cald şi Rece?

― Pune mâna aici, zise Duhul Apei, arătând spre un loc în aer la 20 de centimetri deasupra chiuvetei. Ia Instrumentul Deconector şi loveşte uşor cu el în locul acela unde crezi că nu e nimic.

Plin de îndoieli, bănuind că e vorba de o şmecherie şi numai după ce îi zise Duhului Apei să stea mult în spate, Harun făcu ce i se spusese. Ding, sună Instrumentul Deconector când se lovi de ceva foarte solid şi foarte invizibil.

― Iată-l, strigă Duhul Apei, cu un rânjet larg pe faţă. Robinetul de Poveşti: voilâ.

― Tot nu pricep, se încruntă Harun. Unde se află Oceanul ăsta al tău? Şi cum ajunge Apa de Poveşti în Robinetul invizibil? Şi cum funcţionează ţevile? Văzu o scăpărare răutăcioasă în privirea lui Dakká şi îşi răspunse la propria întrebare cu un oftat:

― Bine, nu-mi spune, ştiu. Printr-un Proces Prea Complicat De Explicat.

― Drept la ţintă. Nimerit în plin, din prima, direct.

Harun Khalifa luă în acel moment o hotărâre care se va dovedi a fi cea mai importantă din viaţa sa.

― Domnule Dakká, zise el politicos, dar pe un ton ferm, trebuie să mă duceţi în Gup City să-l văd pe Marele Controlor, ca să pot să repar greşeala asta stupidă în legătura cu furnizarea Apei tatălui meu până nu-i prea târziu.

Dakká dădu din cap şi îşi deschise larg braţele.

― Imposibil, zise el. Nu se poate, nu există, nici să nu te gândeşti. Intrarea în Gup City de pe malul Oceanului cu Şuvoaie de Poveşti de pe Kahani este strict restricţionată, complet oprită, sută la sută interzisă, cu excepţia personalului autorizat; cum aş fi, de exemplu, eu. Dar tu? Nici o şansă, nici într-o mie de ani, categoric nu.

― În acest caz, zise Harun cu o voce mieroasă, nu vei avea încotro şi va trebui să te întorci fără asta ― şi îi flutură bărbii-albastre Instrumentul Deconector prin faţa nasului ― şi să vedem dacă o să le convină.

Urmă o tăcere lungă.

― OK, zise Duhul Apei. M-ai prins la colţ, s-a făcut. Să-i dăm bătaie, bice, abur. Adică: dacă mergem, hai să mergem.

Harun simţi cum i se duc la fund corăbiile.

― Vrei să spui, se bâlbâi el, chiar acum?

― Acum, zise Dakká.

Harun trase adânc aer în piept.

― Foarte bine, zise el. Acum.









4. Un Dakká şi un Darr



― Alegeţi o pasăre, îi porunci Duhul Apei. Orice pasăre. Asta îl puse pe Harun în încurcătură.

― Singura pasăre de pe aici e un păun de lemn, remarcă el, destul de logic de altfel. Dakká pufni dezgustat.

― Poţi să alegi şi ce nu se vede, zise el de parcă ar fi explicat ceva cât se poate de evident unui individ cât se poate de prost. Poţi să invoci numele unei păsări chiar dacă făptura nu e de faţă: cioară, prepeliţă, colibri, bulbul, mynah, papagal, uliu. Poţi chiar să alegi o creatură zburătoare inventată de tine, de exemplu, un cal înaripat, o broască ţestoasă zburătoare, o balenă aeropurtată, un şarpe spaţial, un aeroşoarece. Dându-i un nume, o etichetă, un titlu; salvându-l din anonimitate, smulgându-l de pe Tărîmul Nenumitelor, pe scurt, identificându-l ― ei bine, aşa se aduce numitul lucru la viaţă. Sau, în acest caz, numita pasăre sau numitul Organism Zburător Neexistent.

― Asta s-ar putea să fie adevărat acolo de unde vii tu, îl contrazise Harun. Dar prin părţile astea funcţionează reguli mai stricte.

― Prin părţile astea, nu se lăsă mai prejos Dakká cel cu barbă-albastră, îmi pierd vremea cu un Hoţ de Deconectoare care nu are încredere în ce nu poate să vadă. Şi cam ce-ai văzut tu la viaţa ta, pungăşiile? Africa ai văzut-o? Nu? Şi-atunci o fi oare cu adevărat acolo? Şi submarine? Hî? Şi grindină, mingi de baseball, pagode? Mine de aur? Canguri, Muntele Fujiyama, Polul Nord? Şi trecutul, s-a întâmplat cu adevărat? Şi viitorul, va veni? Crede numai în ce-ţi arată ochii şi ai toate şansele să dai de bucluc, belele, necaz.

Spunând acestea, îşi vârî mina într-unul din buzunarele pantalonilor ca nişte vinete, şi când o scoase din nou afară era adunată într-un pumn.

― Aruncă-ţi aşadar o privire, sau ar fi mai bine să spun benoclează-te la ce-i aici. Îşi deschise palma; iar lui Harun aproape că îi căzură ochii din cap.

În palma Duhului Apei se plimbau tot felul de păsări minuscule; şi o ciuguleau şi îşi fâlfâiau aripile miniaturale ridicându-se puţin în aer deasupra ei. Pe lîngă păsări mai erau şi fabuloase creaturi înaripate coborâte din legende: un leu asirian cu cap bărbos de om şi o pereche de aripi păroase crescându-i din coaste; şi maimuţe înaripate, farfurii zburătoare, îngeraşi, peşti levitînd (şi părând să respire).

― Ce doreşti, optează, alege, îl îndemnă Dakká. Şi, cu toate că lui Harun i se părea cât se poate de limpede că aceste fiinţe magice erau atât de mici, încât nu aveau cum să care nici măcar o bucată de unghie roasă, se hotărî să nu se mai certe şi arătă spre o pasăre cu creastă care se uita pieziş la el cu un ochi extrem de inteligent.

― O Pupăză deci, zise Duhul Apei, pe un ton aproape impresionat. S-ar putea să ştii, Hoţule j de Deconectoare, că în poveştile de demult Pupăza era cea care le conducea pe toate celelalte păsări prin locuri pline de primejdii spre destinaţia! finală. Ei bine. Cine ştie, pungaşule, ce-o să mai iasă din tine. Dar n-avem timp de speculaţii acum, încheie el şi se repezi spre fereastră şi zvârli mica Pupăză afară în noapte.

― De ce a trebuit să faci una ca asta? şuieră Harun, nevrând să-şi trezească tatăl; la care faţa lui Dakká se lăţi din nou în rânjetul său răutăcios.

― Aşa mi-a venit, o toană de moment, zise el nevinovat, în nici un caz din cauză că poate ştiu mai multe despre toate astea decât tine, oh, nu, nici pe departe.

Harun alergă la fereastră şi văzu plutind pe Lacul Fad Pupăza, care se mărise, ajungând cât un pat dublu, fără îndoială destul de încăpătoare să poarte în spate un Duh al Apei şi un băieţel.

― La drum, intona Dakká, mult prea tare după părerea lui Harun; apoi Duhul Apei sări pe pervaz şi de aici direct în spinarea Pupezei ―şi Harun, fără să aibă prea mult timp să cugete la înţelepciunea a ceea ce făcea şi îmbrăcat încă în lunga cămaşă de noapte roşie cu violet pe alocuri şi cu mâna stângă încleştată pe Instrumentul Deconector, îl urmă. Când se instala în spatele Duhului Apei, Pupăza îşi întoarse capul să-l inspecteze cu o privire critică, dar şi (speră Harun) prietenoasă.

Apoi îşi luară zborul şi se înălţară repede în nori.

Forţa acceleraţiei îl afundă pe Harun în penele comode, dese şi oarecum păroase de pe spatele Pupezei, pene care păreau că se adună în jurul lui Harun pentru a-l proteja în timpul zborului. Profită de răgaz ca să se gândească la toate lucrurile uimitoare care se întâmplaseră atât de repede.

In curând ajunseră să meargă cu o asemenea viteză că pământul de dedesubt şi cerul de deasupra se şterseră, ceea ce-i dădu lui Harun senzaţia că de fapt nu se mişcau deloc, ci pluteau pur şi simplu în acel spaţiu imposibil şi neclar. Am avut aceeaşi senzaţie de plutire în timp ce Darr, Şoferul Poştalionului, mergea ca o rachetă în susul Munţilor M", îşi aminti el. Dacă stai să te gândeşti, această Pupăză cu creasta ei de pene aduce mult cu bătrânul Darr cu smocul lui de păr ridicat măciucă pe cap! ― Iar dacă perciunii lui Darr semănau oarecum cu nişte pene, e clar că penele acestei Pupeze ― după cum am simţit în momentul în care am decolat ― sunt păroase la pipăit."

Viteza crescu din nou şi Harun îi strigă lui Dakká în ureche:

― Nici o pasăre nu poate zbura atât de repede. E cumva o maşinărie?

Pupăza îl fixă cu ochiul ei care sticlea.

― Să înţeleg că ai ceva împotriva maşinăriilor? întrebă ea, cu o voce puternică, tunătoare, identică întru totul cu cea a Şoferului Poştalionului. Şi l continuă imediat: Dar dar dar mi-ai încredinţat l viaţa ta. Atunci nu merit un pic de respect de la j tine? Maşinăriile ştiu şi ele ce înseamnă res-l pectul de sine. ― Nu-i nevoie să căşti gura în j halul ăsta, domnişorule, nu-i vina mea că-ţi aduc j aminte de altcineva; el măcar, şofer fiind, ar şti j să aprecieze un vehicul bun şi rapid.

― Îmi poţi citi gândurile, zise Harun pe un ton oarecum acuzator, căci nu-i tocmai plăcut să ştii că o pasăre mecanică îţi interceptează meditaţiile. 

― Dar dar dar bineînţeles, răspunse Pupăza, l Şi comunic cu tine telepatic, pentru că, după cum poţi observa, nu-mi mişc pliscul, care trebuie să-şi păstreze configuraţia actuală din motive ' aerodinamice.

― Cum reuşeşti să faci asta? întrebă Harun şi într-o clipită primi răspunsul inevitabil:

― Printr-un PPCDE. Un Proces Prea Complicat De Explicat.

― Mă dau bătut, zise Harun. Un nume ai totuşi?

― Orice nume vrei tu, răspunse pasărea. As putea, din motive care-ţi sunt, cred, destul de clare, să sugerez Darr"?

Şi aşa se face că Harun Khalifa, fiul povestitorului, călătorea prin cerul nopţii în spinarea Pupezei Darr şi cu Dakká, Duhul Apei, pe post de călăuză. Răsări soarele; iar după un timp Harun zări ceva în depărtare, un corp ceresc ce semăna cu un asteroid mare.

― Ce vezi acolo e Kahani, a doua Lună a Pământului, zise Darr Pupăza fără să-şi deschidă pliscul.

― Dar dar dar, se bâlbâi Harun (spre marele amuzament al Pupezei), Pământul nu are o singură Lună? Cum se poate să fi rămas un al doilea satelit nedescoperit atât de mult timp?

― Dar dar dar e din cauza Vitezei, răspunse Darr Pupăza. Viteza, cea mai Necesară dintre însuşiri! De ce e nevoie, înainte de toate, în caz de Urgenţă ― fie ea auto, maritimă sau incendiu? Bineînţeles, de Viteză: a ambulanţei, a vasului de salvare, a maşinii pompierilor. ― Şi ce apreciem cel mai mult la o persoană inteligentă? ― Nu cumva Viteza Gândurilor? ― Şi în orice sport, Viteza (piciorului, mâinii, privirii) este Esenţială! ― Iar pentru ce nu reuşesc să facă destul de iute, oamenii inventează maşini care să le facă şi mai repede. ― Viteză, Super-Viteză! De n-ar fi Viteza Luminii, universul ar fi întunecat şi rece. ― Dar dacă Viteza aduce lumina care dezvăluie, tot ea poate şi să ascundă. Luna Kahani călătoreşte atât de repede ― minune a minunilor! ― încât nici un instrument de pe Pământ nu o poate detecta; de asemenea, orbita sa variază cu câte un grad la fiecare rotaţie, aşa că în 360 de orbite a zburat pe deasupra întregii suprafeţe a Pământului. Diversitatea Comportamentului său e de ajutor la Evitarea Detectării. Dar mai sunt şi alte scopuri, mai serioase, pentru această modificare constantă de orbită: de calităţile Apei de Poveşti trebuie să se bucure în mod echitabil întreaga planetă. Vuum! Varuum! Şi asta nu se poate face decât la o Viteză Mare. Apreciezi acum pe deplin binefacerile Maşinăriilor?

― Adică Luna Kahani funcţionează numai prin mijloace mecanice? întrebă Harun, însă Darr îşi îndreptase deja atenţia spre chestiuni practice.

― Se apropie Luna, zise Darr fără să-şi mişte pliscul. Viteza relativă sincronizată. Operaţiunile de coborâre iniţiate. Amerizare în 30 de secunde, 29, 28.

O întindere strălucitoare şi aparent infinită de apă se apropia de ei cu mare repeziciune. Suprafaţa Lunii Kahani părea să fie ― cât vedea Harun cu ochii ― complet lichidă. Şi ce apă era aceea! Peste tot numai scăpărări de culori, culori într-o nebunie scânteietoare, culori cum Harun nu-şi putuse imagina vreodată. Şi era evident un ocean cald; Harun văzu cum se ridică aburi din el, aburi strălucind în lumina soarelui, îşi ţinu respiraţia.

― Oceanul cu Şuvoaie de Poveşti, zise Dakká, Duhul Apei, umflându-se în perciunii albaştri de mândrie. N-a meritat să călătoreşti atât de departe şi atât de repede ca să vezi aşa ceva?

― Trei, zise Darr Pupăza fără să-şi mişte pliscul. Doi, unu, zero.





Apă, apă peste tot; nici urmă de uscat...

― E-o păcăleală, strigă Harun. Dacă nu mă înşel groaznic, aici nu e nici urmă de Gup City. Şi dacă Gup City nu există, înseamnă că nu există nici un Sediu al PPCDE, nici o Morsă, nici un rost să fiu aici.

― Nu te ambala chiar aşa, zise Duhul Apei. Calmează-te, domoleşte-te, nu da pe de lături. Urmează explicaţiile, dacă îmi dai voie.

― Dar aici e Capătul Lumii, continuă Harun. Ce vrei să fac aici?

― Ca să fim precişi, acesta este Nordul Extrem al Lunii Kahani, răspunse Duhul Apei. Şi ce avem la dispoziţie aici e o scurtătură, o evitare a procedurilor birocratice, o modalitate de a scăpa de hîrţogăraie. De asemenea, dacă e să spun tot adevărul, e o modalitate de a rezolva mica noastră problemă fără să trebuiască să recunosc în faţa autorităţilor Gupe mica mea greşeală, faptul că am pierdut Instrumentul Deconector, şi şantajul ulterior din partea celui care l-a şutit. Suntem aici să căutăm Apa Dorinţei.

― Uită-te după porţiunile din Ocean care strălucesc mult mai puternic decât celelalte, adăugă Darr Pupăza. Acolo se află Apa Dorinţei; dacă e folosită cum se cuvine, îţi poate transforma dorinţele în realitate.

― Aşa că cei din Gup nu trebuie să fie direct amestecaţi, continuă Dakká. În momentul în care ţi se îndeplineşte Dorinţa, poţi să înapoiezi Instrumentul şi să mergi la culcare, şi cu asta basta. În regulă?{1}

― Oh, foarte bine, consimţi Harun cam | neîncrezător şi, trebuie spus, cu oarece regret, căci aşteptase cu nerăbdare să vadă Gup City şi să afle mai multe despre misterioasele Procese Prea Complicat De Explicat.

― Tip a-ntâia, strigă Dakká plin de uşurare. Prieten de treabă, prinţ între oameni, vedetă. ―Şi, hei, repede! Venim, Apă a Dorinţei!

Darr înainta cu atenţie prin apă către porţiunea strălucitoare spre care Dakká arăta cu insistenţă şi se opri la marginea ei. Apa Dorinţei emitea o lumină atât de puternică, încât Harun trebui să-şi ferească privirea. ― în acest moment, Dakká, Duhul Apei, îşi vârî mâna în vesta sa brodată cu aur şi scoase de acolo o sticluţă de cristal cu multe feţe şi cu un mic dop auriu. Deşurubând rapid dopul, el cufundă sticluţa în apa scânteietoare (a cărei strălucire era şi ea aurie); şi, înşurubând dopul la loc, îi întinse grijuliu sticla lui Harun.

― Pe locuri, fiţi gata, start, zise el. Iată ce trebuie să faci.

Secretul Apei Dorinţei era acesta: cu cât îţi l doreai mai tare ceva, cu atât era mai eficientă, f

― Aşa că de tine depinde, zise Dakká. Nu te l prosti, apucă-te de lucru cum se cuvine, fa o l treabă serioasă şi Apa Dorinţei va lucra la fel de serios pentru tine. Şi după aceea, bingo! Dorinţa j inimii tale va fi ca şi îndeplinită.

Harun stătea călare pe Darr Pupăza şi se l holba la sticla pe care o ţinea în nună. O înghiţitură numai şi îi putea recâştiga tatălui său pierdutul Dar al Povestirii!

― Pe gât în jos cu tine, strigă el curajos; deşurubă dopul; şi luă o duşcă zdravănă.

Strălucirea de aur era acum peste tot în l jurul lui, şi de asemenea înăuntrul său; şi totul era foarte, foarte liniştit, de parcă întregul cosmos îi aştepta poruncile, începu să-şi adune gândurile...

Nu fu în stare s-o facă. Dacă încerca să se concentreze asupra puterilor de povestitor pe care le pierduse tatăl său şi asupra abonamentului său anulat la Apa de Poveşti, imaginea care se încăpăţâna să apară era cea a mamei lui, şi în loc să facă ce trebuia, el începu să vrea ca mama sa să se întoarcă şi totul să fie ca înainte... şi apoi îi revenea în minte chipul tatălui său rugându-l, numai asta fă pentru mine, fiul meu, numai acest lucru mic; şi apoi o vedea iar pe mama sa, până când nu mai ştiu ce să creadă şi ce să-şi dorească ― şi apoi, cu un zgomot discordant, ca şi cum tocmai ar fi pleznit o mie şi una de corzi de vioară, strălucirea aurie dispăru şi el se trezi din nou lângă Dakká şi lângă Pupăză pe suprafaţa Mării de Poveşti.

― Unsprezece minute, zise Duhul Apei dispreţuitor. Numai unsprezece minute şi s-a ales praful de concentrarea lui, ka-bam, ka-blu, ka-put.

Harun fu năpădit de ruşine şi lăsă capul în pământ.

― Dar dar dar să-ţi fie ruşine, Dakká, zise Darr Pupăza fără să-şi mişte pliscul. Nu-i chiar aşa uşor să-ţi doreşti ceva, după cum bine ştii. Tu, domnule Duh al Apei, eşti enervat din cauza propriei tale greşeli, căci acum nu mai ai încotro şi trebuie să mergi la Gup, şi ştii că te aşteaptă multe oale care ţi se vor sparge în cap şi vei auzi multe cuvinte de ocară, şi te răzbuni pe băiat, încetează! încetează sau mă enervez şi eu.

(Maşinăria asta era, fără îndoială, foarte pasională, chiar enervabilă, observă Harun, în ciuda nefericirii lui. Se presupune că maşinile trebuie să fie ultraraţionale, dar pasărea asta putea fi de-a dreptul temperamentală.)

Dakká se uită la roşeaţa de umilinţă de pe faţa lui Harun şi se înmuie puţin.

― Gup City, fie, se învoi el. Sau poate vrei să-mi dai Instrumentul Deconector şi s-o lăsăm baltă cu totul?

Harun dădu mohorât din cap.

― Dar dar dar încă îl bruftuluieşti pe copil, protestă Darr cu furie fără să-şi mişte pliscul. Schimbă placa imediat, te rog! Se impune de-ndată instituirea operaţiunilor de înveselire. Dă-i băiatului să bea o poveste veselă.

― Nu mai vreau nimic de băut, zise Harun încet şi timid. La ce mă mai faceţi să dau greş acum?



***



Aşa că Dakká, Duhul Apei, îi spuse lui Harun despre Oceanul cu Şuvoaie de Povesti, şi cu toate că era cuprins de un sentiment de deznădejde şi eşec, magia Oceanului începu să-şi facă efectul asupra băiatului. Se uită în apă şi văzu că era formată dintr-o mie şi-o mie şi-o mie unul de curenţi, fiecare de altă culoare, împletindu-se şi despletindu-se ca-ntr-o imensă tapiserie lichidă de o complexitate uluitoare; şi Dakká îi spuse că acestea erau Şuvoaiele de Povesti, că fiecare fâşie colorată reprezenta şi conţinea o singură poveste. Diferitele părţi ale Oceanului conţineau diferite feluri de poveşti, şi cum toate poveştile care fuseseră spuse vreodată, precum şi cele care erau încă pe cale de a fi inventate se aflau acolo, Oceanul cu Şuvoaie de Poveşti era de fapt cea

i mare bibliotecă din univers. Şi pentru că erau sub formă fluidă, poveştile aveau puterea de a se schimba, de a se transforma în noi versiuni ale lor însele, de a se uni cu alte povestiri devenind astfel mereu alte şi alte istorii; aşa că, spre deosebire de o bibliotecă de cărţi, Oceanul cu Şuvoaie de Poveşti era mult mai mult decât un depozit de basme. Nu era mort, ci viu.

― Iar dacă eşti foarte, foarte atent sau foarte, foarte îndemânatec, poţi să cufunzi o ceaşcă în Ocean, îi spuse Dakká lui Harun, uite-aşa, şi scoase dintr-un alt buzunar al vestei o ceşcuţă aurie, şi poţi s-o umpli cu apă dintr-un singur Şuvoi de Poveşti, neamestecat cu nimic, uite-aşa, şi făcu întocmai, şi apoi poţi să oferi ceaşca unui tinerel care e cam abătut şi să laşi magia poveştii să-i redea buna dispoziţie. Hai, dă-o pe gît în jos, trage-o duşcă, fă-ţi un bine, încheie Dakká. Efect pozitiv garantat.

Fără să scoată un cuvânt, Harun luă ceaşca aurie şi bău.

Se trezi într-un loc ce arăta exact ca o tablă de şah imensă. Pe fiecare pătrat negru se găsea câte un monstru: şerpi cu două limbi şi lei cu trei rânduri de dinţi şi câini cu patru capete şi prinţi-demon cu cinci capete şi aşa mai departe. Harun privea, cum ar veni, prin ochii tânărului erou al poveştii. Era ca şi cum ar fi stat într-o maşină pe scaunul din dreapta; tot ce trebuia să facă era să privească, în timp ce voinicul căsăpea monstru după monstru şi înainta pe tabla de şah către un turn de piatră albă ce se găsea la celălalt capăt al ei. În vârful turnului se afla (ce altceva decât) o singură fereastră, pe care privea (cine altcineva decât) o prinţesă captivă. Harun era, fără s-o ştie, în mijlocul Povestii cu Salvat Prinţesă Numărul S/100/ZHT/420/41(r)xi; şi pentru că prinţesa din această poveste tocmai îşi tunsese părul şi nu mai avea ce plete să coboare pe turn în jos (spre deosebire de eroina din Povestea cu Salvat Prinţesă G/100l/RIM/777/M(w)i, cunoscută mai bine sub numele de Rapunzel"), Harun, aflat în rolul eroului, trebui să se caţere pe turn agăţându-se cu mâinile şi picioarele goale de crăpăturile dintre pietre.

Era deja la jumătatea drumului spre vârf când observă că una dintre mâini începe să i se transforme, devenind păroasă, pierzându-şi forma umană. Apoi braţele îi ieşiră prin cămaşă şi deveniră şi ele păroase şi îngrozitor de lungi, şi aveau încheieturi tot unde nu trebuia. Privi în jos şi văzu că acelaşi lucru se întâmpla şi cu picioarele lui. Când din părţile laterale ale corpului începură să-i crească noi mădulare, înţelese că se transforma într-unul din monştrii pe care îi ucisese; şi deasupra lui prinţesa îşi duse mâna la gură şi ţipă cu o voce pierită:

― Aoleo, dragul meu, într-un mare păianjen te-ai transformat.

Ca păianjen, putu să avanseze mult mai rapid spre vârful turnului; dar când ajunse în dreptul ferestrei prinţesa scoase un cuţit mare de bucătărie şi începu să-i taie şi să-i ciopârţească mădularele, strigând ritmic: ,pleacă de-aici păianjene, du-te-napoi acasă"; şi simţi cum îi era din ce în ce mai greu să se ţină de pietrele turnului; şi apoi ea reuşi să-i reteze chiar braţul ce se afla cel mai aproape de ea, şi el căzu.



***



― Trezeşte-te, revino-ţi, întoarce-te printre noi, îl auzi el pe Dakká strigând îngrijorat. Deschise ochii şi se văzu întins cât era de lung pe spatele lui Darr Pupăza. Dakká şedea lângă el, extrem de alarmat şi foarte dezamăgit că Harun reuşise în tot acest timp să nu slăbească strânsoarea asupra Instrumentului Deconector.

― Ce s-a întâmplat? întrebă Dakká. Ai salvat prinţesa şi ai dispărut încet în lumina amurgului, presupun, după cum era prevăzut? Dar atunci de ce toate aceste gemete şi mormăieli şi zbateri? Nu îţi plac Poveştile cu Salvat Prinţesă?

Harun povesti ce i se întâmplase în poveste, iar Dakká şi Darr deveniră foarte serioşi.

― Nu pot să cred, zise Dakká în cele din urmă. E ceva nou, nemaivăzut, nemaiîntâlnit.

― Aproape că mă bucur să aud asta, zise Harun. Căci tocmai mă gândeam că nu e chiar cel mai grozav mod de-a mă înveseli.

― E poluare, zise Duhul Apei foarte serios. Nu-ţi dai seama? Ceva, sau cineva, a împuţit Oceanul. Şi, bineînţeles, dacă murdăria ajunge în poveşti, acestea o iau razna. ― Pupăză, am fost prea mult pe drumuri. Dacă sunt urme de poluare până şi aici, în Nordul Extrem, situaţia din Gup City trebuie să fie foarte gravă. Repede, repede! Cu toată viteza înainte! Asta ar putea însemna război.

― Război cu cine? vru să ştie Harun. Dakká şi Darr se cutremurară de ceva ce aducea foarte mult a frică.

― Cu Ţara Chup, care se află pe Partea întunecată a lui Kahani, răspunse Darr Pupăza fără să-şi mişte pliscul. Pare să fie isprava şefului Chupilor, Şeful Cultului lui Bezaban.

― Şi ăsta cine mai e? insistă Harun, începînd să-şi dorească să fi rămas în patul-păun în loc să se fi amestecat în nebunia asta cu Duhuri ale Apelor şi Instrumente Deconectoare şi Pupeze mecanice care vorbesc şi oceane de poveşti în cer.

― Numele lui, şopti Duhul Apei şi cerul se întunecă pentru o clipă, cât îl rosti, e Khattam-Şud.

În depărtare se văzu un fulger brăzdând cerul. Harun simţi cum îi îngheaţă sângele în vine.











5. Despre Gupi şi Chupi



Harun nu uitase ce-i spusese tatăl său despre Khattam-Şud. Prea multe plăsmuiri se dovedesc a fi adevărate", se gândi el. Darr Pupăza îi răspunse de îndată, fără să-şi mişte pliscul:

― Tare ciudată ar mai fi Kahani, Luna noastră de Poveşti, dacă lucrurile din cărţile de povesti nu s-ar găsi peste tot.

Şi Harun trebui să recunoască faptul că era o observaţie cât se poate de rezonabilă.

Se îndreptau cu toată viteza spre sud, spre Gup City. Pupăza preferase să rămână pe apă, zumzăind de zor înainte ca o barcă cu motor, împroşcând Şuvoaie de Poveşti în toate direcţiile.

― Dar nu se-ncâlcesc poveştile? întrebă Harun. Tot acest tumult. Probabil că încurcă lucrurile îngrozitor.

― Nu-i nici o problemă! strigă Darr Pupăza. Orice poveste care se respectă poate să reziste la un pic de scuturătură! Va-vuum!

Văzând că nu era o direcţie profitabilă pentru discuţie, Harun o abandonă şi reveni la chestiuni mai importante.

― Spune-mi mai multe despre Khattam-Şud, ceru el şi rămase deosebit de uimit când Dakká îi răspunse folosind aproape aceleaşi cuvinte ca Raşid Khalifa.

― E Arhi-Duşmanul tuturor Poveştilor, al Limbii însăşi. E Prinţul Tăcerii şi Vrăjmaşul Vorbelor. Sau cel puţin, şi aici Duhul Apei abandonă tonul cam prea pompos al propoziţiilor de dinainte, aşa se zice. Când e vorba de Ţara Chup şi de locuitorii ei, Chupii, nu avem decât zvonuri şi scorneli, căci de generaţii nimeni nu a mai trecut dincolo de Fâşia Crepusculară, în Noaptea Veşnică.

― Vă rog să mă iertaţi, întrerupse Harun, dar am nevoie de un pic de ajutor la capitolul geografie.

― Hm, pufni Darr Pupăza. Stai cam prost cu învăţătura, bag de seamă.

― Dar e complet ilogic, reacţiona Harun. Tu eşti cel care se lăuda că Viteza a ascuns această Lună de oamenii de pe Pământ. Aşa că e aberant să te aştepţi să-i ştim formele de relief, principalele exporturi şi aşa mai departe.

Dar văzu o sclipire în ochiul lui Darr. Pe bune, nu-i uşor să vorbeşti cu maşinăriile astea, se gândi Harun. Cu exprimarea lor seacă, nu poţi şti niciodată când îşi râd de tine.

― Datorită geniului Mintoşilor de la Sediul PPCDE, începu Darr, făcându-şi milă de Harun, rotaţia Lunii Kahani a ajuns să fie controlată. Ca urmare, Ţara Gup este scăldată de Soarele Veşnic, în timp ce în Chup e veşnic noapte. Intre cele două se întinde Fâşia Crepusculară, de-a lungul căreia Gupii au construit demult un Zid de Forţă de nepătruns (şi în acelaşi timp invizibil). Numele său e Zidul Chattergy, după Regele nostru, care bineînţeles nu a avut nimic de-a face cu construirea sa.

― Dar stai puţin, se încruntă Harun. Dacă într-adevăr Kahani se învârte în jurul Pământului, şi chiar dacă merge cit se poate de repede, tot trebuie să existe nişte momente în care Pământul se află între ea şi soare. Aşa că nu

poate fi adevărat că o jumătate e veşnic scăldată de lumină; iar îmi spui basme.

― Fireşte că spun basme, răspunse Darr pupăza. Iar dacă ai tu vreun argument, te rog prezintă-i-l Morsei. Şi acum, dacă eşti drăguţ să mă scuzi, trebuie să fiu atent la ce se întâmplă. Traficul s-a aglomerat îngrozitor.



***



Harun mai avea o grămadă de alte întrebări de pus ― de ce trăiau Chupii în Noaptea Veşnică? Nu era foarte frig dacă nu strălucea niciodată soarele? Şi ce era Bezaban, sau Şeful Cultului, dacă era pân-acolo? ― însă era clar că se apropiau de Gup City, căci apele din jurul lor şi cerul de deasupra se umpleau de păsări mecanice la fel de fantastice ca Darr Pupăza: păsări cu capete de şarpe şi cozi de păun, peşti zburători, câini înaripaţi. Şi în spinările acestor păsări se găseau Duhuri ale Apei cu favoriţi în toate culorile posibile, toţi purtând turbane şi veste brodate şi pantaloni de pijama în formă de vinete şi toţi semănând atât de mult cu Dakká, încât era foarte bine, după părerea lui Harun, că favoriţii lor aveau culori diferite şi puteau fi astfel deosebiţi unul de altul.

― S-a întâmplat ceva foarte grav, comentă Dakká. Toate unităţile au primit ordin să se întoarcă la bază. Bineînţeles că, dacă aş fi avut Instrumentul Deconector, adăugă el răstit, aş fi primit şi eu ordinul, căci, după cum fireşte Hoţii nu ştiu, în interiorul minerului se află un aparat de emisie-recepţie foarte avansat.

― Dar ce noroc, răspunse Harun la fel de răstit, că aproape m-ai otrăvit cu povestea aia murdară şi ţi-ai dat seama ce se petrece; aşa că nu s-a întâmplat nimic rău nimănui, în afară de mine, probabil.

Dakká nu-l băgă în seamă. Iar atenţia lui Harun a fost şi ea distrasă, deoarece observase că o pată mare de ceva ce arăta ca un fel de buruiană sau plantă deosebit de îndesată şi tare gonea alături de ei, păstrând, aparent fără nici un efort, ritmul cu Darr Pupăza şi fluturându-şi înfricoşător în aer tentaculele vegetale. In mijlocul acestei pete vegetale mobile se afla o singură floare liliachie cu frunze groase şi cărnoase, cum Harun nu mai văzuse niciodată.

―Aia ce mai e? întrebă el arătând cu degetul, deşi ştia că nu e politicos să faci aşa ceva.

― Un Grădinar Plutitor, fireşte, zise Darr Pupăza fără să-şi mişte pliscul. Ceea ce nu avea nici un sens.

― Vrei să spui o Grădină Plutitoare, o corectă Harun pe pasăre, care pufni scurt.

― Mai mult de-atâta nu ştii, protestă Darr hîrîit.

În acel moment planta de viteză se ridică din apă şi începu să se răsucească şi să se înnoade până ajunse să ia forma a ceva ce aducea a om, cu floarea liliachie aşezată pe faţă", cam pe unde ar fi trebuit să se afle gura, şi cu un smoc de buruieni formând un soi de pălărie ţărănească. Deci până la urmă chiar este un Grădinar Plutitor", îşi dădu seama Harun.

Grădinarul Plutitor alerga acum uşor pe deasupra apei, nedând nici un semn cum că s-ar scufunda.

― Cum să se scufunde? exclamă Darr Pupăza. Atunci ar fi un Grădinar Scufundător, nu? Dar, după cum vezi, pluteşte; aleargă, merge, sare. Fără nici o problemă.

Dakká strigă către Grădinar, care răspunse imediat cu un salut din cap.

― Aveţi un străin cu voi. Foarte ciudat. Oricum. Treaba voastră, zise el. Vocea lui era la fel de delicată ca petalele unei flori (vorbea, în fond, prin buzele acelea liliachii), dar comportamentul îi era cam grosolan.

― Credeam că voi Gupii sunteţi toţi nişte flecari, îi şopti Harun lui Dakká. Dar Grădinarul ăsta nu prea vorbeşte.

― Dar e chiar vorbăreţ, răspunse Dakká. Pentru un Grădinar, adică.

― Îmi pare bine să vă cunosc, îi strigă Harun Grădinarului, gândindu-se că, din moment ce el era străinul, el trebuia să se prezinte.

― Cine eşti? îl întrebă Grădinarul în felul său delicat, dar grosolan, fără să-şi întrerupă cursa.

Harun îi spuse cum îl cheamă şi Grădinarul dădu din nou scurt din cap.

― Mali, zise el. Grădinar Plutitor Clasa întâi.

― Spuneţi-mi, vă rog, zise Harun cu vocea sa cea mai mieroasă, cu ce se ocupă un Grădinar Plutitor?

― Întreţinere, răspunse Mali. Descâlcirea Poveştilor încâlcite. De asemenea, deznodarea aceloraşi. Plivit. Pe scurt: Grădinărit.

― Imaginează-ţi Oceanul ca pe un cap plin de păr, îi sări Darr Pupăza în ajutor. Imaginează-ţi că e plin de Şuvoaie de Poveşti tot aşa cum o coamă deasă e plină de şuviţe moi, fluturânde. Cu cât e părul mai lung şi mai des, cu atât se încâlceşte şi se înnoadă mai tare. Poţi să spui că Grădinarii Plutitori sunt ca nişte frizeri ai Mării de Poveşti. Perie, curăţă, spală, îngrijesc. Acum ştii.

Dakká îl întrebă pe Mali:

― Ce-i cu poluarea asta? Când a început? Cât e de gravă?

Mali răspunse pe rând la fiecare întrebare.

― Mortală. Dar cauza, încă necunoscută. A început numai de curând, dar s-a răspândit foarte repede. Cât de gravă. Foarte gravă. Pentru a curăţa unele tipuri de poveşti va fi nevoie de ani de zile.

― De exemplu? îndrăzni Harun.

― Unele poveşti de dragoste s-au transformat în liste lungi de cumpărături. La fel şi poveştile pentru copii. De exemplu, se înregistrează o explozie de istorioare cu elicoptere care vorbesc.

Acestea fiind spuse, Mali tăcu şi goniră mai departe spre Gup City. Peste câteva minute însă, Harun auzi voci noi. Erau ca nişte coruri, multe voci vorbind deodată la unison perfect, şi erau pline de spumă şi bule. Harun se prinse în cele din urmă că veneau de sub suprafaţa Oceanului. Privi în apă şi văzu doi monştri marini înspăimântători chiar lângă Pupăză, înotând atât de aproape de suprafaţă, încât păreau că fac surf pe apa pe care o împroşca Darr în viteza cu care gonea.

Din forma lor triunghiulară şi culorile irizate, Harun deduse că trebuiau să fie o specie de Peşti îngeri, deşi erau la fel de mari ca nişte rechini uriaşi şi aveau zeci de guri răspândite pe tot corpul. Gurile acestea munceau întruna, sorbind Şuvoaie de Poveşti şi scuipându-le după aceea înapoi, oprindu-se numai ca să vorbească. Şi când începură să vorbească, Harun observă că fiecare gură avea propria ei voce, dar toate gurile de pe fiecare dintre peşti îşi rosteau cuvintele perfect sincronizat.

― Repede! Repede! Nu întârzia! bulbuci primul peşte.

― Marea-i în suferinţă! Şi-aşteaptă doctoria! continuă cel de-al doilea.

Pupăza îşi arătă din nou bunăvoinţa şi îl lămuri pe Harun.

― Aceştia sunt Peşti Multiflenci, zise Darr. Şi-au dobândit numele de la o trăsătură pe care fără îndoială ai sesizat-o, şi anume faptul că au foarte multe flenci, adică guri.

Aşa deci", se gândi Harun plin de uimire, există cu adevărat Peşti Multiflenci în Mare, după cum a spus înfumuratul Durru; iar eu într-adevăr am făcut un drum lung, după cum a spus tatăl meu, şi am aflat că un astfel de Peşte poate să fie, în acelaşi timp, şi Peşte înger".

― Peştii Multiflenci călătoresc întotdeauna în pereche, adăugă Darr fără să-şi mişte pliscul. Le sunt credincioşi partenerilor pentru tot restul vieţii. Pentru a da expresie acestei uniuni perfecte, vorbesc întotdeauna rimat.

Lui Harun i se păru că aceşti doi Peşti Multiflenci nu arătau tocmai sănătoşi. Gurile lor multiple tuşeau şi făceau spume, iar ochii le erau inflamaţi şi roz.

― Nu prea mă pricep, le strigă Harun, dar vă simţiţi bine?

Răspunsurile nu întârziară să vină, punctate de tuse cu bulbuci:

― Gustul ăsta e groaznic! Numai jeg ne-nconjoară!

― Înotatu-n Ocean a început să doară! ― Spune-mi Bagha! Şi-acesta e Goopy!

― Scuză nepoliteţea! Sîntem cam moleşiţi!

― Ochii ne curg! Gâtul ne doare!

― Vom conversa mai mult când nu vom fi la strâmtoare.

― După cum bine ai ghicit, tuturor Gupilor le place să vorbească, zise Dakká într-o paranteză. Tăcerea e deseori considerată nepoliticoasă. De aceea şi-au şi cerut scuze.

― Mie mi s-a părut c-au vorbit destul de mult, răspunse Harun.

― Normal, explică Dakká, fiecare gură spune altceva. Din această cauză, ceea ce spun pare mai mult. Pentru ei, însă, asta e ca o tăcere.

― În timp ce în cazul unui Grădinar Plutitor câteva propoziţii simple sunt considerate limbuţie, oftă Harun. Nu cred că am să înţeleg vreodată locul ăsta. Dar ce fac de fapt peştii?

Dakká îi răspunse că Peştii Multiflenci erau ceea ce el numea artişti ai foamei".

― Pentru că atunci când le e foame înghit poveşti prin toate gurile, iar în măruntaiele lor: se întâmplă minuni; o bucăţică dintr-o poveste se alătură unei idei dintr-alta şi, cât ai zice peşte, când sunt scuipate înapoi, nu mai sunt poveştile dinainte, ci unele nou-nouţe. Nimic nu apare din senin, Pungaşule; poveştile noi se nasc din cele vechi ― diferitele combinaţii sunt de fapt cele care le înnoiesc. Aşa că artiştii noştri Peşti Multiflenci îşi folosesc efectiv sistemul digestiv ca să creeze noi povestiri ― gândeşte-te numai cât de rău trebuie să se simtă acum! Toate istoriile astea murdărite le străbat organismul, din faţă în spate, de sus în jos, din latură în latură ― nu-i de mirare că arată cam verzi la aripioare!

Multiflencii ieşiră la suprafaţă să recite un ultim cuplet şuierat:

― Răul de-acum n-are pereche!

― Şi cel mai rău e-n Zona noastră Veche!

Auzind asta, Duhul Apei se lovi cu mâinile peste frunte atât de puternic, încât aproape îşi răsturnă turbanul de pe cap.

― Ce e? Ce e? vru să ştie Harun; aşa că un Dakká din-ce-în-ce-mai-îngrijorat îi explică în silă că Zona Veche, situată în regiunea polară sudică a lui Kahani, era o zonă unde abia dacă mai mergea cineva. Poveştile vechi care curgeau acolo nu prea mai erau cerute de nimeni.

― Ştii cum sunt oamenii în ziua de azi, nu vor decât lucruri noi, întotdeauna noi. Nimănui nu-i pasă de basmele vechi.

Aşa că Zona Veche alunecase în uitare; se credea însă că toate Şuvoaiele de Poveşti îşi avuseseră cu mult timp în urmă originea într-unul din curenţii ce se mişcau înspre nord, de-a lungul Oceanului, dinspre Izvorul Nesecat sau Sursa de Poveşti, care se afla, conform legendei, în apropierea Polului Sud al Lunii.

― Iar dacă Sursa însăşi e otrăvită, ce se va întâmplă cu Oceanul ― cu noi toţi? se tângui Dakká. Am neglijat-o prea mult timp, şi acum plătim pentru asta.

― Ţineţi-vă bine, îi întrerupse Darr Pupăza. Frînez acuşi. Gup City chiar în faţă. Timp record! Va-vuum! Nici o problemă.

E uimitor cu câte te poţi obişnui şi cât de repede", se gândi Harun. O lume nouă, prieteni noi: de-abia ce-am ajuns şi nimic nu-mi mai pare chiar atât de ciudat."





Gup City era tot o frenezie şi o mişcare. Oraşul era o încrucişare de canale ― deoarece capitala Ţării Gup fusese construită pe un Arhipelag de o mie şi una de insuliţe aflate foarte aproape de Continent ―, iar în momentul de faţă toate aceste canale erau ticsite de ambarcaţiuni de toate formele şi mărimile, pline cu cetăţeni Gupi, la rândul lor extrem de diverşi, toţi cu expresii îngrijorate pe feţe. Darr Pupăza, cu Mali de-o parte şi Goopy

şi Bagha de cealaltă, înaintau (mai încet acum) printre mulţimile plutitoare, îndreptându-se, ca toată lumea, spre Lagună.

Laguna, o întindere frumoasă de ape multicolore, se găsea între Arhipelag, unde majoritatea Gupilor îşi aveau căminele în clădiri din lemn sculptat şi cu acoperişuri ondulate din argint şi aur, şi Continent, unde un uriaş parc cu alei şi plante aranjate geometric cobora în trepte spre malul apei. În această Grădină a Plăcerilor se aflau fântâni şi locuri de distracţie şi copaci bătrâni, iar în jurul ei erau amplasate cele mai importante trei clădiri din Gup, care arătau ca un trio de prăjituri gigantice glasate cu grijă: Palatul Regelui Chattergy, cu balconul său grandios dând spre Grădină; în dreapta lui, Parlamentul din Gup, cunoscut şi sub numele de Şezătoare din cauză că dezbaterile puteau dura săptămâni sau luni întregi, ba chiar, uneori, ani, datorită faptului că Gupilor le plăcea atât de mult să trăncănească; şi în stingă lui se înălţa edificiul semeţ al Sediului PPCDE, o clădire uriaşă din care se auzeau încontinuu zumzete şi zăngănituri şi înăuntrul căreia se găseau o mie şi una de Maşini Prea Complicat De Descris, care controlau Procesele Prea Complicat De Explicat.

Darr Pupăza îi duse pe Dakká şi pe Harun până la treptele de la marginea apei. Băiatul şi Duhul Apei debarcară şi se alăturară gloatei ce se aduna în Grădina Plăcerilor, în timp ce Gupii care preferau apa (Grădinarii Plutitori, Peştii Multiflenci, păsările mecanice) rămaseră în Lagună, în Grădina Plăcerilor, Harun văzu o grămadă de Gupi extraordinar de slabi, îmbrăcaţi în veşminte dreptunghiulare, acoperite toate de scris.

― Ce vezi acolo, îi spuse Dakká, sunt faimoasele Pagini din Gup; adică armata. Armatele obişnuite sunt formate din plutoane şi regimente şi altele asemenea; Paginile noastre sunt organizate în Capitole şi Volume. Fiecare Volum este condus de o Pagină Primă sau Pagină de Titlu; şi acolo sus este conducătorul întregii Biblioteci" ― numele nostru pentru armată ― Generalul Kitab însuşi.

Acolo sus" însemna balconul Palatului din Gup, în care se adunau acum toţi demnitarii oraşului. Nu i-a fost deloc greu să-l identifice pe Generalul Kitab, un domn în vârstă cu pielea tăbăcită de intemperii, îmbrăcat într-o uniformă dreptunghiulară făcută din piele cu încrustaţii fine de aur, asemănătoare cu cele pe care Harun le văzuse uneori pe copertele cărţilor vechi de valoare. Tot acolo mai erau şi Preşedintele (adică şeful) Şezătorii, un individ dolofan care şi acum le vorbea întruna colegilor săi din balcon, şi un domn cărunt, mic şi delicat, cu o coroniţă de aur pe cap şi o expresie tragică pe faţă. Acesta era probabil chiar Regele Chattergy. Lui Harun îi veni mai greu să identifice ultimele două persoane din balcon. Una dintre ele era un tânăr extrem de agitat în momentul respectiv, cu un aer cutezător, dar oarecum prostesc (Prinţul Bolo, logodnicul unicei fiice a Regelui Chattergy, Prinţesa Batcheat", şopti Dakká în urechea lui Harun), şi, în fine, cealaltă era un tip cu o chelie de-o netezime şi un luciu de-a dreptul impresionante, având deasupra buzei de sus o mustaţă dezamăgitor de insignifiantă, care arăta ca o bucată de şoarece mort.

― Îmi aminteşte de înfumuratul Durru, îi şopti Harun lui Dakká. Lasă ― nu-l cunoşti. Dar cine-i tipul?

Deşi vorbea în şoaptă, îl auziră mai mulţi dintre cei care se înghesuiau în Grădina deja plină. Aceştia se întoarseră plini de neîncredere să-l examineze pe străinul a cărui ignoranţă era atât de ieşită din comun (şi a cărui cămaşă de noapte era la fel de neobişnuită), şi Harun observă că în mulţime erau bărbaţi şi femei care, la fel ca bărbatul din balcon, aveau capete netede şi lucioase, fără urmă de păr. Toţi aceşti oameni purtau halate albe de tehnicieni de laborator şi erau, fără îndoială, Mintoşii de la Sediul PPCDE, geniile care operau Maşinile Prea Complicat De Descris (sau MPCDD) ce făceau posibile Procesele Prea Complicat De Explicat.

― Sunteţi cumva...? începu el, dar îl întrerupseră, căci fiind Mintoşi, erau extrem de iuţi la minte.

― Da, noi suntem Mintoşii, dădură ei din cap, şi apoi, având pe chip nişte expresii care spuneau nu putem crede că nu ştii asta, arătară înspre individul lucios din balconul măreţ şi ziseră: El e Morsa.

― El e Morsa? izbucni Harun uluit. Dar nu seamănă deloc cu o morsă! De ce i se spune aşa?

― Din cauza mustăţii sale dese, luxuriante, de morsă, răspunse unul dintre Mintoşi, şi un altul completă plin de admiraţie:

― Uită-te la ea! Nu-i aşa că e cea mai grozavă? Atât de păroasă! Atât de mătăsoasă.

― Dar..., începu Harun, însă se opri când Dakká îi trase un ghiont zdravăn în coaste. Probabil că atunci când eşti atât de chel ca aceşti Mintoşi", îşi zise el, până şi penibilitatea aia de şoarece mort de pe buza de sus a Morsei poate să pară cel mai grozav lucru pe care l-ai văzut vreodată".

Regele Chattergy îşi ridică mâna; mulţimea tăcu. (Un eveniment neobişnuit în Gup City.)

Regele încercă să vorbească, dar nu-şi găsi cuvintele şi, dând nefericit din cap, se retrase. Prinţul Bolo izbucni atunci într-un discurs impetuos.

― Au luat-o, ţipă el cu vocea sa cutezătoare şi prostească. Pe Batcheat a mea, Prinţesa mea. Slujitorii Şefului Cultului au răpit-o acum câteva ore. Mojicii, ticăloşii, mizerabilii, câinii! Pe onoarea mea, vor plăti pentru asta.

Generalul Kitab prelua el povestea.

― Nenorocită treabă, fir-ar să fie! Nu se ştie unde se află în momentul de faţă, probabil va fi întemniţată în Citadela din Chup, Castelul de Gheaţă al lui Khattam-Şud din Chup City, în inima întunericului Veşnic. Tunete şi fulgere! Urâtă poveste.

Şi aici îşi drese glasul.

― Am trimis mesaje Şefului Cultului, Khattam-Şud, continuă Preşedintele Şezătorii. Aceste mesaje privesc atât otrava abjectă pompată în Oceanul cu Şuvoaie de Poveşti, cât şi răpirea Prinţesei Batcheat. I-am cerut să pună capăt poluării şi, de asemenea, să o înapoieze în curs de şapte ore pe Domniţa furată. Nici una dintre revendicări nu a fost îndeplinită. Ca urmare, trebuie să vă informez că Ţările Gup şi Chup se află acum în stare de război.

― Viteza extremă este esenţială, zise Morsa mulţimii. Otrăvurile care se răspândesc atât de rapid vor distruge întregul Ocean dacă nu se iau măsuri să ajungem la rădăcina problemei.

― Să salvăm Oceanul! strigă mulţimea.

― S-o salvăm pe Batcheat! strigă Prinţul Bolo, ceea ce nedumeri gloata pentru câteva clipe. Apoi, plini de înţelegere, îşi schimbară lozinca:

― Pentru Batcheat şi Ocean! scandară ei, şi Prinţul Bolo se arătă mulţumit.

Dakká, Duhul Apei, îşi puse pe chip expresia cea mai triumfătoare de care era în stare.

― Ei bine, acum e război, tinere Hoţ, zise el cu un regret prefăcut. Ceea ce înseamnă că nimeni nu va avea timp pentru mica ta problemă la Sediul PPCDE. Aşa că ai face bine să-mi înapoiezi Instrumentul Deconector; apoi, ce zici de asta, o să aranjez să fii dus acasă pentru nimic, pe gratis! Ce-ar putea fi mai cinstit de-atâta?

Harun strânse Deconectorul în pumn cu toată puterea şi îşi împinse răzvrătit buza de jos în faţă.

― Fără Morsă n-ai nici Deconector, spuse el. Am zis.

Dakká păru să accepte situaţia la modul filosofic.

― Ia o ciocolată, zise el şi scoase din unul dintre multele buzunare ale vestei o versiune uriaşă din ciocolata favorită a lui Harun. Dându-şi seama că murea de foame, Harun primi recunoscător.

― N-am ştiut că se fac din astea şi pe Kahani, zise el.

― Nu se fac, răspunse Dakká. Producţia de hrană pe Kahani se reduce la strictul necesar. Pentru produse gustoase şi de lux trebuie să mergem pe Pământ.

― Deci de-aici vin OZN-urile, se minună Harun. Şi după asta vin: după gustări.

Chiar atunci se stârni agitaţie în balconul palatului. Prinţul Bolo şi Generalul Kitab merseră înăuntru pentru o clipă şi reveniră apoi ca să anunţe că patrulele de Gupi care intraseră în zonele periferice ale Fâşiei Crepusculare în căutare de indicii despre unde s-ar putea afla Prinţesa Batcheat arestaseră un străin ― o persoană extrem de suspectă, care nu fusese în stare să dea o explicaţie satisfăcătoare asupra identităţii sale şi a ceea ce făcea în Fâşia Crepusculară.

― Am să-l interoghez chiar eu pe spion în faţa voastră, a tuturor! strigă Bolo şi, cu toate că Generalul Kitab se arătă puţin jenat de idee, nu-l contrazise. Patru Pagini îl conduseră pe bărbat pe balcon: purta o cămaşă de noapte lungă, avea mâinile legate la spate şi un sac pe cap.

Când se înlătură sacul, Harun rămase cu gura căscată şi scăpă din mână tabla neterminată de ciocolată.

Bărbatul care stătea în picioare tremurând între Prinţul Bolo şi Generalul Kitab era tatăl lui Harun, Raşid Khalifa povestitorul, nefericitul Şah de Bla.







6. Povestea spionului



Capturarea spionului" pământean stârni un murmur de groază în Grădina Plăcerii; iar când acesta se prezentă drept un simplu povestitor şi abonat fidel al serviciului de Apă de Poveşti", indignarea generală crescu. Harun începu să-şi facă loc oarecum necuviincios, cu forţa, prin mulţime. Mulţi ochi se holbară plini de neîncredere la acest al doilea pământean, îmbrăcat şi el în cămaşă de noapte, care se împingea şi dădea coate şi părea să fie cam agitat, în drum spre balconul palatului Harun urcă cele şapte trepte ale Grădinii Plăcerii; şi auzi mulţi Gupi în jurul său murmurând:

― Propriul nostru abonat! ― Cum a putut să trădeze şi să-i ajute pe Chupi? ― Biata Prinţesă Batcheat ― ce rău a făcut ea vreodată în afară de a cânta atât de prost că ne plezneau timpanele? ―şi drept e că nici ruptă din soare nu e, dar asta nu-i o scuză ― adevărul e că nu poţi avea încredere în pământeni.

Din ce în ce mai nervos, Harun îşi făcea loc cu şi mai multă forţă prin mulţime. Dakká, Duhul Apei, încerca să se ţină după el, strigând:

― Aşteaptă, răbdarea e-o virtute, unde arde? Dar Harun nu era de oprit.

― Şi cam ce le fac Gupii spionilor? urlă el furios la Dakká. Bănuiesc că le smulgeţi unghiile una câte una până mărturisesc, îi omorâţi încet, în chinuri, sau rapid, cu ajutorul unui milion de volţi, pe un scaun electric?

Duhul Apei (ca toţi ceilalţi Gupi care îi auziră! izbucnirea) se arătă îngrozit şi jignit.

― De unde ai scos toată setea asta de sânge? ţipă Dakká. E absurd, o barbarie, n-am mai auzit aşa ceva.

― Şi-atunci ce? insistă Harun.

― Habar n-am, gâfâi Dakká, încercând să ţină pasul cu nestăvilitul băiat. E prima oară când prindem un spion. Poate ar trebui să-l certăm. Sau să-l punem la colţ. Sau să scrie Nu e voie să spionez de o mie şi una de ori. Sau e deja prea sever?

Harun nu răspunse, căci ajunseră în cele din urmă sub balconul palatului. Strigă în schimb cât îl ţinură puterile:

― Taţi! Tu ce faci aici?

Toţi Gupii se holbară la el plini de uimire, iar Raşid Khalifa (care tremura încă de frig) nu părea mai puţin mirat.

― Oh, Doamne! zise el clătinând din cap. Tinere Harun. Eşti fără îndoială un băieţel plin de surprize.

― Nu e spion, strigă Harun. E tatăl meu şi singura lui problemă e că şi-a pierdut Darul Povestirii.

― Bravo, şuieră Raşid sumbru printre dinţii care îi clănţăneau. Dă-i drumul, spune-le la toţi, dă de ştire lumii întregi.



***



Prinţul Bolo îşi trimise una dintre Pagini să-i escorteze pe Harun şi Dakká până la apartamentele regale, care se aflau chiar în inima palatului. Această Pagină, ce nu părea să fie cu mult mai în vârstă decât Harun, se prezentă drept

Gurăspartă", un nume ce era, cum reieşi mai târziu, foarte popular în Gup, atât pentru fete, cât şi pentru băieţi. Gurăspartă purta una dintre tunicile dreptunghiulare regulamentare ale Paginilor, pe care Harun văzu textul unei poveşti intitulate Bolo şi Lîna de Aur". Ciudat", îşi spuse el în gând. Credeam că povestea asta 'e despre altcineva."

Pe măsură ce înaintau prin culoarele labirintice ale palatului regal din Gup, Harun observă că multe alte Pagini din Garda Regală erau îmbrăcate în poveşti ce-i păreau pe jumătate cunoscute. Una dintre Pagini purta povestea lui Bolo şi Lampa Fermecată"; alta, Bolo şi cei Patruzeci de Hoţi". Apoi mai era Bolo Marinarul", Bolo şi Julieta", Bolo în Ţara Minunilor". Totul era extrem de confuz, dar când Harun îl întrebă pe Gurăspartă despre poveştile de pe uniforme, Pagina nu-i dădu decât următorul răspuns:

― Nu e momentul să discutăm chestiuni de modă. Demnitarii din Gup aşteaptă să vă interogheze, pe tine şi pe tatăl tău.

Lui Harun i se păru însă că întrebarea îl jenase pe Gurăspartă, a cărui faţă se înroşise puternic. Ei bine atunci, toate la timpul lor",' îşi zise Harun.

În Sala Tronului din palat, Raşid povestitorul îşi povestea tărăşenia Prinţului Bolo, Generalului Kitab, Preşedintelui Şezătorii şi Morsei. (Regele Chattergy se retrăsese, căci nu se simţea prea bine din cauza grijilor pe care şi le făcea pentru Batcheat.) Era înfăşurat într-o pătură şi picioarele îi stăteau într-un lighean cu apă fierbinte ce scotea aburi.

― O să vă întrebaţi cum am ajuns în Gup, începu el, sorbind dintr-un bol de supă. Prin intermediul unor procedee ce ţin de dietă.

Lui Harun i se citea neîncrederea pe faţă, şi ceilalţi ascultau cu foarte multă atenţie.

― Ca unul care suferă frecvent de insomnie ,; continuă Raşid, am aflat că, dacă sunt preparate cum se cuvine, anumite alimente pot să: a) provoace somnul, dar şi b) să îl poarte pe cel care doarme oriunde şi-ar dori. E un procedeu cunoscut sub numele de Extaz. Şi dacă există suficientă îndemânare, persoana poate să se şi j trezească în locul spre care este purtată de vis; să se trezească, adică, în interiorul visului. Eu mi-am dorit să călătoresc la Gup; dar datorită unei mici erori de calcul a direcţiei m-am trezit în Fâşia Crepusculară, doar cu acest veşmânt nepotrivit pe mine; şi am îngheţat, mărturisesc sincer, aproape că am murit de frig.

― Şi care ar fi aceste alimente? întrebă Morsa pe un' ton foarte interesat. Raşid îşi revenise destul ca să poată ridica misterios din sprinceană, după cum îi era obiceiul, şi să răspundă:

― Oh, dar trebuie să-mi permiteţi să-mi păstrez şi eu micile mele secrete. Zmeuriş lunar, să zicem, şi cozi de cometă, inele de planete, udate cu un pic de supă primordială. Apropo, supa asta e foarte bună, încheie el într-o altă notă.

Dacă înghit povestea asta, sunt capabili să înghită orice", se gândi Harun. Acuşi o să-şi piardă răbdarea şi o să-l ia la purecat." In schimb, însă, Prinţul Bolo slobozi un zgomotos hohot cutezător şi prostesc şi îl pocni pe Raşid Khalifa peste spate, făcându-l să-şi scuipe supa din gură.

― Un aventurier plin de spirit, zise el. Grozav spectacol, îmi placi tare mult. Şi, spunînd acestea, se plezni peste coapsă.

Ce creduli sunt aceşti Gupi", medita Harun. Şi ce blânzi. Dakká s-ar fi putut bate cu mine pentru Instrumentul Deconector, dar nici măcar nu a încercat, nici chiar atunci când îmi pierdusem cunoştinţa. Iar dacă pe un spion adevărat nu l-ar condamna decât la o mie şi unul de rânduri, e clar că sunt cu adevărat paşnici. Dar ce se va întâmpla dacă vor trebui să ducă un război? Vor fi cu totul neajutoraţi, o cauză pierdută..." Şi aici gândurile i se împrăştiară, căci tocmai fusese pe punctul de a adăuga, Jthattam-Sud".

― În Fâşia Crepusculară, spunea Raşid Khalifa, am văzut lucruri rele şi ce-am auzit e şi mai rău. Armata Chupilor şi-a instalat o tabără acolo. Corturi atât de negre, învăluite într-o tăcere atât de fanatică! ― Căci zvonurile pe care le-aţi auzit sunt adevărate: Ţara Chup se află cu totul în puterea Tainei lui Bezaban", un Cult al Tăcerii Absolute sau al Muţeniei, ai cărui adepţi se leagă să tacă pentru tot restul vieţi ca semn al credinţei. Da; am aflat toate astea în timp ce umblam tiptil printre corturile Chupilor. Pe vremuri, Şeful Cultului, Khattam-Şud, propovăduia ura numai faţă de poveşti şi fantezii şi vise; dar acum a devenit mai sever şi se opune Vorbitului, indiferent în ce scop ar fi. În Chup City toate şcolile şi tribunalele şi teatrele sunt închise, neputând funcţiona din cauza Legilor Tăcerii. ― Şi am auzit vorbindu-se şi că unii credincioşi fanatici ai Tainei intră în transe teribile şi îşi cos buzele laolaltă cu fir gros; aşa că mor încet de foame şi de sete, sacrificându-se în numele iubirii pentru Bezaban...

― Dar cine sau ce e acest Bezaban? izbucni Harun. Voi toţi ştiţi, dar eu habar n-am.

― Bezaban e un idol uriaş, îi spuse Raşid fiului său. E un colos cioplit în gheaţă neagră care se înalţă chiar în inima Citadelei din Chup, Palatul-fortăreaţă al lui Khattam-Şud. Se spune că idolul nu are limbă, dar rânjeşte înspăimântător, arătându-şi dinţii, care sunt de mărimea unei case.

― Cred că mai bine n-aş fi întrebat, zise Harun.

― Soldaţi Chupi se vâjâiau întruna în Crepusculul acela întunecos, îşi reluă Raşid povestea. Erau îmbrăcaţi în nişte mantii lungi ale căror învolburări dezvăluiau uneori vederii strălucirea mată a câte unei lame ameninţătoare de pumnal. Dar, domnilor, poveştile despre Chup le cunoaşteţi cu toţii! ― Că este un tărâm al umbrelor, al cărţilor sub lacăt şi al limbilor smulse; al comploturilor secrete şi al inelelor cu otravă. ― Aşa că de ce era să mai întârzii prin preajma acelei tabere groaznice? în picioarele goale şi vânăt de frig, m-am îndreptat spre lumina din depărtare, de la linia orizontului. Aşa am ajuns la Zidul Chattergy, Zidul Forţei; şi, domnilor, e într-o stare jalnică. E plin de găuri şi se poate trece prin el fără nici o problemă. Chupii ştiu asta deja ― i-am văzut traversându-l ― am fost martor ocular al răpirii lui Batcheat!

― Ce tot spui acolo? strigă Bolo, sărind în picioare şi adoptând o atitudine cutezătoare şi uşor prostească. De ce ţi-a luat atât de mult să ne spui? La naiba! Continuă; fie-ţi milă, continuă. (Când Bolo începu să vorbească astfel, ceilalţi Demnitari părură uşor jenaţi şi îşi feriră privirile.)

― Mă chinuiam să răzbat prin mărăciniş spre malul Oceanului, continuă Raşid, când o barcă-lebădă de aur şi argint se apropie, în ea se afla o tânără cu păr lung, lung de tot, purtând o coroniţă de aur şi cântând, vă rog să mă scuzaţi, cel mai urât cântec pe care l-am auzit vreodată, în plus, dinţii ei, şi nasul ei...

― Nu-i nevoie să continuaţi, îl întrerupse Preşedintele Şezătorii. E clar că era Batcheat.

― Batcheat, Batcheat! se tângui Bolo. Oare am să-ţi mai aud vreodată vocea dulce dulce sau să-ţi văd gingaşa faţă din nou?

― Ce făcea acolo? vru să ştie Morsa. Zona aceea e periculoasă.

Dakká, Duhul Apei, îşi drese în acel moment glasul.

― Domnilor, zise el, poate nu ştiţi, dar tinerii din Gup se duc în Fâşia Crepusculară din când în când, adică uneori, adică destul de des. Trăind în lumină tot timpul, vor să vadă cum strălucesc pe cer stelele, Pământul, Cealaltă Lună. E un teribilism. Şi îşi imaginează că Zidul Chattergy e acolo ca să-i protejeze, întunericul, domnii mei, îşi are atracţiile lui: mister, ciudăţenii, romantism...

― Romantism? strigă Prinţul Bolo, scoţându-şi sabia. Spurcat Duh al Apei! Vrei să te spintec? îndrăzneşti să spui că Batcheat a mea s-a dus acolo... pentru amor?

― Nu, nu, strigă Dakká panicat. Mii de scuze, retrag totul, nu vă supăraţi.

― Nu-i cazul să vă faceţi griji din cauza asta, se grăbi Raşid să-l liniştească pe Prinţul Bolo, care îşi punea încet, încet, sabia înapoi în teacă. Nu o însoţeau decât slujnicele şi nimeni altcineva. Chicoteau pe seama Zidului Chattergy, spunând că voiau să se ducă să-l atingă. Vreau să ştiu cum e acest vestit lucru invizibil", am auzit-o spunând. Dacă ochiul nu poate să-l vadă, poate degetul va fi în stare să-l simtă, poate limba va fi în stare să-l guste." Chiar atunci o patrulă de Chupi care fără îndoială trecuseră printr-o gaură din Zid şi care, nevăzuţi nici de Batcheat, nici de mine, o urmăriseră pe Prinţesă din mărăciniş le înhaţă pe doamne şi le duse, în timp ce ele ţipau Şi se zbăteau, spre corturile din Chup.

― Şi ce fel de bărbat eşti tu, îi rânji Prinţul obraznic, să stai ascuns şi să nu faci nimic ca să le salvezi de la o asemenea soartă?

Morsa, Preşedintele şi Generalul se arătară 1 răniţi de ultima remarcă a Prinţului, iar Harun se înroşi la faţă de furie.

― Prinţul ăla ― cum îndrăzneşte, îi şopti el l plin de înverşunare lui Dakká. Dacă n-ar avea sabia aia, as... aş...

― Ştiu, şopti la rândul lui Duhul Apei. Aşa sunt Prinţii uneori. Dar nu-ţi fă griji. Nu prea îi dăm nici un rol cu adevărat important pe-aici.

― Şi ce-aţi fi vrut, îi răspunse Raşid lui Bolo plin de demnitate. Ca eu, neînarmat, îmbrăcat în cămaşă de noapte şi pe jumătate mort de frig, să sar din ascunzătoare ca un idiot romantic şi să mă las prins sau chiar omorât? Atunci cine v-ar fi adus vestea ― cine ar mai putea să vă arate drumul spre tabăra Chupilor? Fiţi dumneavoastră erou, dacă doriţi, Prinţe Bolo; unii oameni preferă bunul simţ eroismului.

― Trebuie să-ţi ceri scuze, Bolo, murmură Preşedintele şi, fudulindu-se şi încruntându-se, Bolo o făcu în cele din urmă.

― Am fost prea aspru, zise el. Îţi suntem cu adevărat recunoscători pentru veste.

― Ar mai fi ceva, zise Raşid. În timp ce soldaţii Chupi o duceau pe Prinţesă, i-am auzit spunând ceva groaznic.

― Ce anume? strigă Bolo, ţopăind încoace şi încolo. Dacă au insultat-o...

― Se apropie Marea Sărbătoare a lui Bezaban", a zis unul dintre ei, răspunse Raşid. Ce-ar fi s-o oferim atunci pe această Prinţesă Gupă drept sacrificiu? îi vom coase buzele şi o vom reboteza Prinţesa Mută ― Prinţesa Kamoş." Şi apoi au râs.

În Sala Tronului se lăsă tăcerea. Şi bineînţeles că Bolo vorbi primul.

― Nu mai e nici o clipă de pierdut! Adunaţi forţele armate ― toate Paginile, toate Capitolele, toate Volumele! ― La luptă, la luptă! Pentru Batcheat, doar pentru Batcheat!

― Pentru Batcheat şi Ocean, îi aduse aminte Morsa.

― Bine, bine, zise Prinţul Bolo ţâfnos. Şi Oceanul; fireşte, bineînţeles, foarte bine.

― Dacă doriţi, spuse Raşid povestitorul, vă voi conduce la corturile Chupilor.

― Om bun, strigă Bolo, pocnindu-l din nou peste spate. Ţi-am greşit; eşti un tip grozav.

― Dacă te duci, îi zise Harun tatălui său, nu-ţi imagina că mă laşi aici.



***



Deşi Lumina Veşnică din Gup îi dădea lui Harun senzaţia ciudată că timpul stă pe loc, îşi dădu seama că e foarte obosit. Simţi că nu se mai poate împotrivi pleoapelor care i se închideau încet; şi apoi îl apucă un căscat atât de formidabil, încât atrase atenţia tuturor celor prezenţi în augusta Sală a Tronului. Raşid Khalifa întrebă dacă i se putea da lui Harun un pat unde să doarmă; şi aşa se face că, în ciuda protestelor lui (Nu mi-e somn deloc ― serios, chiar deloc"), Harun a fost expediat la culcare. Paginii Gurăspartă i se ordonă să-i arate drumul spre camera ce îi fusese dată.

Gurăspartă îl conduse pe Harun de-a lungul coridoarelor, sus pe scări, jos pe scări, de-a lungul altor coridoare, prin tot felul de uşi, pe după colţuri, pe-afară prin curţi, înapoi înăuntru, Printr-o serie de balcoane şi din nou de-a lungul altor coridoare, în timp ce mergeau, Pagina (care părea că nu mai e în stare să-şi ţină gura pentru nimic în lume) se lansă într-o tiradă anti-Batcheat.

― Proastă de fată, zise Gurăspartă. Dacă logodnica mea ar fi fost răpită din cauză că e atât de nebună încât să se ducă în Fâşia Crepusculară numai ca să facă Ooo la stelele de pe cer şi, mai rău, să pună mina pe tâmpenia aia de Zid, zău aşa, nu-ţi imagina că eu aş începe un război ca să o salvez; aş zice bine că m-am descotorosit, mai ales cu nasul ăla al ei, cu dinţii ăia, dar nu e cazul să intru în toate aceste amănunte, şi nici măcar n-am amintit cum cântă, nu poţi să-ţi imaginezi, şi în loc s-o lăsăm să putrezească, o pornim toţi după ea şi probabil o să fim omorâţi, pentru că nu putem vedea cum trebuie în întuneric...

― Când ajungem la dormitorul meu? întrebă Harun. Pentru că nu ştiu cât mai rezist.

― Şi uniformele astea, ai vrut să ştii despre uniforme, continuă Gurăspartă, nebăgându-l în seamă şi mergând mai departe în pas vioi pe coridoare, jos pe nişte scări în spirală şi de-a lungul unor pasaje. A cui crezi că a fost ideea? A ei, fireşte. A lui Batcheat, care s-a hotărât să ia în mină problema garderobei Paginilor Casei Regale", să ne transforme în scrisori de dragoste ambulante, asta a fost iniţial ideea, şi după o veşnicie în care a trebuit să ne îmbrăcăm în pusi-pusi şi iubi-iubi şi alte asemenea texte greţoase, s-a răzgândit şi a poruncit ca toate marile poveşti din lume să fie rescrise ca şi când Bolo al ei ar fi eroul. Aşa că acum, în loc de Aladin şi Aii Baba şi Sindbad, avem peste tot Bolo, Bolo, Bolo, poţi să-ţi imaginezi, oamenii din Gup City ne râd în faţă, ca să nu mai spun pe la spate. Apoi, cu un zâmbet triumfător, Gurăspartă se opri în faţa unei uşi extrem de impozante şi anunţă: Dormitorul tău"; la care uşile se dădură brusc de perete şi nişte gărzi îi înşfăcară de urechi, spunându-le să-şi vadă de drum până nu erau aruncaţi în cea mai întunecoasă carceră din palat, deoarece ajunseseră la dormitorul Regelui Chattergy însuşi.

― Ne-am rătăcit, nu-i aşa? întrebă Harun.

― Ei şi, e un palat foarte complicat şi ne-am rătăcit puţin, recunoscu Gurăspartă. Dar nu-i aşa că avem o discuţie prietenească?

Această remarcă îl exaspera pe Harun în aşa hal încât, în oboseala lui, îşi aruncă la întâmplare un braţ spre capul lui Gurăspartă, luând Pagina prin surprindere şi răsturnându-i de pe cap bereta de catifea maro... de pe capul ei, trebuie adăugat, căci în momentul în care bereta căzu, un şuvoi de păr negru strălucitor se revărsă în cascade pe umeri.

― De ce a trebuit să faci asta? scânci Pagina. Acum ai stricat totul.

― Eşti fată, zise Harun, puţin cam prea direct.

― Ssst, şuieră Gurăspartă, îndesîndu-şi părul înapoi sub beretă. Vrei să mă dea afară sau ce? Apoi îl tîrî pe Harun într-un mic alcov şi trase draperia ca să nu fie văzuţi. Crezi că e uşor pentru o fată să prindă o slujbă ca asta? Nu ştii că fetele trebuie să fraierească lumea în fiecare zi, cât trăiesc, dacă vor să ajungă undeva? Ţie probabil ţi s-a pus toată viaţa pe tavă, probabil te-ai născut într-o mare de puf, dar unii dintre noi trebuie să ne agităm.

― Adică din cauză că eşti fată n-ai voie să fii Pagină? întrebă Harun somnoros.

― Bănuiesc că tu faci numai ce ti se spune, reluă Gurăspartă înfocată. Bănuiesc că tu mănânci întotdeauna toată mâncarea din farfurie, chiar şi conopida. Bănuiesc că tu...

― Eu aş fi măcar în stare să fac ceva cât de cât simplu, cum ar fi să arăţi cuiva unde îi e dormitorul, interveni Harun. Faţa lui Gurăspartă se lăţi imediat într-un rânjet larg, răutăcios.

― Bănuiesc că tu te duci întotdeauna la culcare atunci când ţi se spune, zise ea. Şi nu ţi-ar plăcea deloc să urci pe acoperişul palatului prin acest pasaj secret care se află chiar aici.

Şi-aşa că, după ce Gurăspartă apăsă pe un buton ascuns într-un lambriu din lemn cu încrustaţii bogate de pe unul din pereţii curbaţi ai alcovului şi după ce urcară pe scara ce se ivi când lambriul se dădu la o parte, Harun se aşeză pe acoperişul drept al palatului în, fireşte, plină lumină a soarelui şi se uită la priveliştea Ţării Gup şi la Grădina Plăcerilor în care se făceau pregătiri de război şi la Laguna în care se aduna o mare flotilă de păsări mecanice şi în depărtare spre ameninţatul Ocean cu Şuvoaie de Poveşti. Harun îşi dădu dintr-o dată seama că de când era pe lume nu se simţise niciodată mai viu, chiar dacă era gata să pice de oboseală. Şi chiar în acel moment, fără un cuvânt, Gurăspartă scoase dintr-unul din buzunare trei mingiuţe moi din mătase aurie, le aruncă în sus în aşa fel încât să prindă lumina soarelui şi începu să jongleze cu ele.

Jongla şi pe la spate, pe deasupra şi pe dedesubtul câte unui picior, cu ochii închişi şi întinsă pe jos, până ce Harun rămase mut de admiraţie; şi din când în când arunca mingile sus de tot în aer, îşi vâra mâna în buzunar şi scotea şi mai multe globuri de mătase aurie, până ce ajunse să jongleze cu nouă mingi, apoi zece, apoi unsprezece. Şi de fiecare dată când Harun îşi spunea: N-are cum să le ţină pe toate", ea adăuga şi mai multe mingi la galaxia aceea rotitoare de sori moi, de mătase.

Harun îşi dădu seama că jongleria lui Gurăspartă îi aducea aminte de cele mai grozave reprezentaţii date de tatăl său, Raşid Khalifa, Şahul de Bla.

― Întotdeauna mi s-a părut că povestitul e ca jonglatul, îşi regăsi el într-un târziu vocea. Ţii în aer o mulţime de poveşti diferite şi jonglezi în sus şi în jos cu ele, şi dacă te pricepi, nu scapi nici una pe jos. Aşa că jongleria poate fi şi ea tot un fel de povestire.

Gurăspartă dădu din umeri, prinse toate mingile şi le vârî înapoi în buzunar.

― Despre asta nu ştiu nimic, zise ea. Am vrut numai să ştii cu cine ai de-a face aici.



***



Harun se trezi peste câteva ore bune într-o cameră întunecoasă (reuşiseră în cele din urmă să găsească dormitorul, cerându-i ajutor altei Pagini, şi Harun adormise în cinci secunde după ce Gurăspartă trăsese draperiile şi îi spusese somn uşor).

Cineva îi şedea pe piept şi îi pusese mâinile în jurul gâtului, strângând zdravăn.

Era Gurăspartă.

― Deşteptarea, şopti ea ameninţător. Şi dacă spui cuiva despre mine, data viitoare când dormi n-o să mă mai opresc din strâns; îi fi tu băiat bun, dar şi eu ştiu să fiu o fată cu adevărat rea.

― Nu voi spune, promit, zise Harun cu gura larg deschisă ca să poată respira, iar Gurăspartă îi dădu drumul şi rînji.

― Eşti OK, Harun Khalifa, zise ea. Acum dă-te jos din pat înainte să te târăsc eu. E timpul să ne prezentăm la apel. In Grădina Plăcerii se află o armată gata să pornească în marş.









7. În interiorul Fâşiei Crepusculare



Încă o Poveste cu Salvat Prinţesă în care mă amestec", se gândi Harun căscând somnoros. Mă întreb dacă şi asta o s-o ia razna." Nu trebui să se întrebe prea mult.

― Apropo, zise Gurăspartă ca din întâmplare, mi-am luat mica libertate, la cererea expresă a unui anumit Duh al Apei, să-ţi iau de sub pernă Instrumentul Deconector pe care l-ai furat fără nici un dacă-mi-daţi-voie.

Uluit, Harun căută frenetic prin pat; dar Deconectorul nu mai era, şi o dată cu el dispăruse şi orice posibilitate de a obţine o întrevedere cu Morsa pentru a reînnoi abonamentul lui Raşid la Apa de Poveşti...

― Am crezut că-mi eşti prietenă, zise el acuzator.

Gurăspartă dădu din umeri.

― Planul tău e oricum complet depăşit, răspunse ea. Dakká mi-a povestit tot; tatăl tău e acum aici In persoană, poate să-şi rezolve singur problema.

― Nu-nţelegi, zise Harun trist, voiam să i-o rezolv eu.

Din Grădina Plăcerii se auzi o fanfară de trompete. Harun sări din pat şi fugi la fereastră. Jos, în Grădină, era mare agitaţie, sau fâsâit, de Pagini. Sute şi sute de inşi extrem de subţiri în uniforme dreptunghiulare care chiar fâşâiau ca "hârtia (numai că mult mai zgomotos) alergau încoace şi încolo prin Grădină într-o maniera foarte dezordonată, certându-se în legătură cu ordinea în care trebuiau să se alinieze, strigând:

― Eu sunt înaintea ta!

― Nu fi caraghios, n-are nici o logică, e cât se poate de clar că eu trebuie să stau înaintea ta...

Toate Paginile erau numerotate, observă Harun, aşa că n-ar fi trebuit să fie aşa de greu de hotărât cum să se aranjeze. O întrebă pe Gurăspartă, care răspunse:

― În realitate lucrurile nu sunt chiar atât de simple, domnişomle. Există o grămadă de Pagini care au acelaşi număr; aşa că trebuie să afle cărui Capitol" îi aparţin, cărui Volum" şi aşa mai departe. De asemenea, nu de puţine ori s-au strecurat erori în uniforme, aşa că numerele pe care le poartă sunt oricum complet greşite.

Harun urmări Paginile înghiontindu-se şi certându-se şi ameninţând cu pumnii în aer şi punându-şi piedică pentru a se face să se simtă prost şi spuse:

― Nu mi se pare că ar fi o armată foarte disciplinată.

― N-ar trebui să judeci o carte după coperte, se răsti Gurăspartă, după care (evident puţin jignită) anunţă că nu mai poate aştepta după Harun, căci era deja în întârziere; şi bineînţeles că Harun trebui să fugă după ea, îmbrăcat încă în cămaşa de noapte roşie cu violet pe alocuri, fără să fi apucat să se spele pe dinţi sau să se pieptene şi fără să fi avut timp să-i atragă atenţia asupra unor puncte slabe ale argumentelor ei. În timp ce alergau de-a lungul coridoarelor, în sus pe scări, în jos pe scări, prin galerii, afară în curţi, înapoi înăuntru, de-a lungul altor coridoare, Harun îi spuse gâfâit:

― În primul rând, nu Judecam cartea după copertă", cum crezi tu, pentru că am putut să văd toate Paginile ― şi în al doilea rând, asta nu e, nici pe departe, realitatea.

― Oh, aşa crezi tu, deci? dădu Gurăspartă replica. Vezi, ăsta e necazul cu voi, cei din oraşul trist: aveţi impresia că un loc trebuie să fie nefericit şi în ultimul hal de plictisitor ca să fie real.

― Poţi să faci ceva pentru mine? gâfâi Harun. Eşti bună să întrebi pe cineva care e drumul?



***



Când ajunseră în Grădină, Armata Gupilor ―sau Biblioteca" ― terminase procesul de Paginare şi Colare" ― adică, punerea în ordine ― pe care Harun îl urmărise de la fereastra dormitorului său.

― La revedere, spuse Gurăspartă cu respiraţia întretăiată şi o luă la goană în direcţia Paginilor Regale cu berete de catifea maro, care stăteau ordonate lângă Prinţul Bolo în timp ce acesta îşi încalecă şi cabra cutezător (dar puţin prosteşte) calul zburător mecanic.

Harun îl zări imediat pe Raşid. Era clar că şi tatăl său dormise prea mult, deoarece era încă, la fel ca Harun, ciufulit şi îmbrăcat numai în cămaşa de noapte albastră, oarecum şifonată şi murdară.

Alături de Raşid Khalifa, într-un mic pavilion cu fântâni muzicale ― şi făcându-i chiar acum semne voioase lui Harun cu Instrumentul Deconector în mână ―, se afla Dakká, Duhul Apei cu barbă albastră.

Harun o zbughi la goană şi ajunse chiar la timp.

― ... o mare onoare să vă cunosc, zicea Dakká. Mai ales că acum nu mai trebuie să vă spun Tatăl Micului Hoţ.

Raşid tocmai se încrunta nedumerit, când Harun li se alătură şi zise în grabă:

― Iţi explic mai târziu, şi îi aruncă lui Dakká o privire feroce care reuşi să-l reducă până şi pe el la tăcere.

Ca să schimbe subiectul, Harun adăugă:

― Taţi, n-ai vrea să-i întâlneşti şi pe ceilalţi prieteni pe care mi i-am făcut ― vreau să spun pe cei cu adevărat interesanţi?

― Pentru Batcheat şi Ocean!

Forţele Gupe erau gata de plecare. Paginile urcaseră în lungile Păsări-Barje care le aşteptau în Lagună; Grădinarii Plutitori şi Peştii Multiflenci erau şi ei gata; Duhuri ale Apei, călare pe feluritele lor maşini zburătoare, îşi mîngîiau favoriţii pline de nerăbdare. Raşid Khalifa se îmbarcă pe Darr Pupăza în spatele lui Dakká şi Harun. Mali, Goopy şi Bagha erau lângă ei. Harun îi prezentă tatălui său; apoi, cu un strigăt puternic, porniră.

― Ce proşti am fost că nu ne-am îmbrăcat mai potrivit! se vaită Raşid. Peste câteva ore o să-ngheţăm bocnă în cămăşile astea de noapte.

― Din fericire, zise Duhul Apei, am adus cu mine o rezervă de Foi Laminate. Dacă mă rugaţi şi îmi mulţumiţi frumos, poate mă înduplec să vă dau şi vouă câteva.

― Te rog şi mulţumesc frumos, zise Harun repede.

Foile Laminate se dovediră a fi nişte veşminte subţiri şi transparente, strălucitoare ca aripile de libelulă. Harun şi Raşid îşi traseră peste cămăşile de noapte alte cămăşi, lungi, făcute din acest material, iar pe picioare nişte jambiere lungi. Spre uimirea lor, Foile Laminate se pliară atât de bine pe cămăşile de noapte şi pe picioare, încât parcă dispăruseră cu totul. Harun observă pe haine şi pe piele doar o sclipire palidă care nu fusese acolo înainte.

― Acum n-o să vă mai fie frig, promise Dakká.

Ieşiseră din Lagună şi Gup City se făcea din ce în ce mai mic în urma lor; Darr Pupăza ţinea ritmul cu celelalte păsări mecanice şi toate împroşcau apă peste tot în jur. Cum se mai schimbă viaţa", se minună Harun în sinea lui. Nu mai departe de săptămâna trecută eram un băiat care nu văzuse zăpadă nicicând, şi acum iată-mă aici, îndreptându-mă spre o întindere de gheaţă pe care soarele nu o luminează niciodată, neavând pe mine decât hainele de noapte şi, ca să mă apere de frig, numai o ciudată chestie transparentă. Din lac în puţ."

― Aiurea, zise Darr Pupăza, care îi citise lui Harun gândurile. Vrei să spui din copcă în gheţar.

― Incredibil, exclamă Raşid Khalifa. A vorbit fără să-şi mişte pliscul.



***



Înaintarea Flotei Gupilor era în toi. Încet, încet Harun deveni conştient de ceva ce începuse ca un zumzăit şi se transformă într-un murmur înfundat, şi în cele din urmă într-o gălăgie bubuitoare, îi luă ceva timp până să-şi dea seama că era zgomotul făcut de Gupii prinşi într-o discuţie Şi o dezbatere neîntrerupte ce creşteau în intensitate. Sunetul călătoreşte pe apă", îşi aminti el, dar această cantitate de sunet ar fi fost purtată până şi peste o întindere pustie şi uscată. Duhurile Apei, Grădinarii Plutitori, Peştii Multiflenci şj Paginile dezbăteau zgomotos argumentele pro şi contra strategiei care trebuia adoptată.

Goopy şi Bagha erau la fel de gălăgioşi ca toţi ceilalţi Multiflenci, şi strigătele lor de nemulţumire bolborosite deveniră din ce în ce mai tari pe măsură ce înaintau spre Fâşia Crepusculară şi Ţara Chup de dincolo de ea:

― Pentru Batcheat! Ce idee!

― Lupta-i pentru ce-i în mare!

― Asta-i planul de urmat ―

― Sursa Otrăvii de aflat!

― Importanţa Oceanului clar o întrece ―

― Pe cea a fiicei oricărui rege. Harun era destul de surprins.

― Îmi sună a vorbe răzvrătite, sugeră el, iar lui Dakká, Bagha şi Mali li se păru într-adevăr foarte interesant.

― Ce e acela un Răzvrătit? întrebă curios Dakká.

― E un soi de plantă? se interesă Mali.

― Nu-nţelegeţi, încercă Harun să spună. E un Adjectiv.

― Aiurea, zise Duhul Apei. Adjectivele nu vorbesc.

― Se spune că banii vorbesc, se trezi Harun argumentând (toată discuţia asta din jurul lui se dovedea molipsitoare), aşa că de ce n-ar vorbi şi Adjectivele? Şi dacă e până acolo, de ce nu ar vorbi orice altceva?

Ceilalţi tăcură îmbufnaţi o clipă, după care schimbară pur şi simplu subiectul, revenind la chestiunea zilei: ce-ar trebui să aibă prioritate, Batcheat sau Oceanul? Dar Raşid Khalifa îi trase cu ochiul lui Harun, făcându-l să se simtă mai puţin umilit.

Zgomotele înflăcăratei certe erau purtate peste ape dinspre Păsările-Barjă:

― Cred că alergăm după potcoave de cai morţi dacă mergem după Batcheat!

― Exact, ca să nu mai spunem că şi ea arată ca un cal mort.

― Cum îndrăzneşti, domnule? Adu-ţi aminte că vorbeşti despre iubita noastră Prinţesă; răpitoarea logodnică a stimatului nostru Prinţ Bolo!

― Răpitoare? Ai uitat vocea aceea, nasul acela, dinţii aceia...

― Bine, bine. Nu e cazul să intrăm în astfel de amănunte.

Harun observă că Generalul Kitab însuşi, călare pe un cal mecanic înaripat foarte asemănător cu cel al lui Bolo, alerga de la Pasăre-Barjă la Pasăre-Barjă încercând să se ţină la curent cu diferitele discuţii; şi atât de mare era libertatea acordată Paginilor şi celorlalţi cetăţeni Gupi, că bătrânul General părea foarte fericit să asculte fără să clipească măcar aceste tirade de insulte şi insubordonare. Lui Harun i se părea chiar că, de multe ori, Generalul provoca de fapt astfel de dispute, în care se angaja apoi cu bucurie, uneori luând partea uneia dintre tabere, alteori (doar ca să se amuze) exprimând părerea opusă.

Ce armată", se gândi Harun. Dacă soldaţii s-ar purta aşa şi pe Pământ, ar fi trimişi la Curtea Marţială cât ai bate din palme."

― Dar dar dar ce rost are să dai cuiva Libertatea Cuvântului, declamă Darr Pupăza, dacă nu se poate folosi de ea? Şi nu e Puterea Cuvântului cea mai mare dintre toate Puterile? E clar deci că trebuie exercitată la maxim.

― Astăzi e, fără îndoială, exercitată din plin, răspunse Harun. Nu cred că Gupii ar fi în stare să ţină un secret nici dacă viaţa lor ar depinde de asta.

― Putem în schimb să spunem secrete ca să ne salvăm pielea, îi întoarse Dakká vorba. Eu, de exemplu, ştiu o grămadă de secrete cât se poate de interesante şi picante.

― Şi eu, zise Darr Pupăza fără să-şi mişte pliscul. Putem începe?

― Nu, zise Harun sec. Nu vom începe. Raşid nu mai putea de încântare.

― Măi, măi, măi, tinere Harun Khalifa, chicoti el, dar ştiu că ţi-ai făcut nişte prieteni al naibii de amuzanţi.

Şi aşa, Flota Gupilor înainta pe drumul său vesel, toată lumea fiind ocupată să disece planurile de bătălie cele mai secrete ale Generalului Kitab (pe care, fireşte, acesta le dezvăluia bucuros oricui îl întreba). Aceste planuri erau luate punct cu punct, examinate cu atenţie, gândite, analizate, chibzuite, rumegate, exagerate, minimalizate, şi chiar, după ciondăneli interminabile, acceptate. Iar când Raşid Khalifa, care începea să aibă la fel de multe îndoieli ca şi Harun în legătură cu rostul acestei vorbării în vînt, îndrăzni să pună sub semnul întrebării înţelepciunea ei, Dakká şi Darr şi Mali şi Goopy şi Bagha începură să dezbată şi această întrebare, cu la fel de multă energie şi înflăcărare ca înainte.

Numai Prinţul Bolo rămînea indiferent. Prinţul Bolo îşi călărea armăsarul zburător mecanic prin cer în fruntea forţelor Gupe, fără să scoată un cuvânt şi fără să se uite nici în stingă, nici în dreapta, cu privirea fixată pe linia orizontului. Pentru el nu existau nici un fel de argumente; Batgatcheat venea înainte de toate; chestiunea era dincolo de orice discuţie.

― Cum se face, se miră Harun, că Bolo poate să fie atât de sigur, în timp ce tuturor celorlalţi Gupi din această armată pare să le ia o veşnicie să se hotărască?

Mali, Grădinarul Plutitor care înainta cu paşi mari pe apă alături de el, a fost cel care i-a răspuns de data asta, cu vocea lui înflorată prin buzele liliachii cărnoase.

― Din cauza Iubirii, zise Mali. Totul e din Iubire. Care e o chestiune minunată şi cutezătoare. Dar poate să fie şi un lucru foarte prostesc.



***



Lumina începu să scadă treptat, apoi din ce în ce mai repede. Erau în Fâşia Crepusculară!

Privind în depărtare, acolo unde întunericul se aduna ca un nor de furtună, Harun simţi cum îi piere curajul. Cum putem noi", se gândi el cu disperare, cu flota noastră absurdă, să învingem în lumea aceea unde nici măcar nu e lumină ca să ne vedem adversarul?". Cu cât se apropiau mai mult de ţărmurile Ţării Chup, cu atât mai înspăimântătoare era perspectiva întâlnirii cu Armata Chupilor. Harun nu mai avea nici o îndoială că era o misiune sinucigaşă; ei vor fi învinşi şi Batcheat va pieri, şi Oceanul va fi iremediabil pierdut, şi toate poveştile se vor sfîrşi pentru totdeauna. Cerul era întunecat şi vineţiu, reflectându-i starea de spirit fatalistă.

― Dar dar dar nu trebuie să-ţi faci probleme, interveni cu bunăvoinţă Darr Pupăza. Suferi de o Umbrire a Inimii. Li se întâmplă majorităţii oamenilor, când zăresc pentru prima dată Fâşia Crepusculară şi întunericul de dincolo de ea. Fireşte că eu nu sufăr de aşa ceva, căci nu am Inimă: încă un avantaj, apropo, de a fi maşinărie. ― Dar dar dar nu-ţi fă griji. Te vei obişnui. Va trece.

― Ca să vedem partea bună a lucrurilor, zise Raşid Khalifa, aceste Foi Laminate sunt cât se poate de eficiente. Nu mi-e frig deloc.

Goopy şi Bagha tuşeau şi scuipau din ce în ce mai mult. Coasta Ţării Chup se vedea deja în depărtare şi priveliştea era din cele mai întunecate; iar apele Oceanului cu Şuvoaie de Poveşti de-aici de lângă coastă erau cele mai murdare pe care le văzuse Harun vreodată. Otrăvurile şterseseră culorile din Şuvoaiele de Poveşti, reducându-le pe toate la gri; şi cele mai bune părţi din Poveştile acestor Şuvoaie ― sprinteneala, verva şi gingăşia lor ― erau de fapt înscrise în acele culori. Mai rău de-atât, în aceste părţi Oceanul îşi pierduse mult din căldură. Din ape nu se mai ridica acel abur uşor şi delicat care putea umple pe oricine de vise fantastice; aici apele erau reci şi lipicioase.

Otrava răcea Oceanul.

Goopy şi Bagha se panicară:

― Suntem pierduţi de-o ţinem (hâc, hapciu) tot aşa!

― Oceanu-ntreg (hapciu, hâc) curând va îngheţa!

Apoi trebuiră să debarce pe ţărmurile Ţării Chup. Pe ţărmurile acelea învăluite în lumină crepusculară nu cânta nici o pasăre. Nu adia nici 0 briză. Nu se auzea nici o vorbă. Picioarele călcând pe pietriş nu scoteau nici un sunet, de parcă pietricelele ar fi fost învelite într-un material necunoscut, care amortiza zgomotele. Aerul era stătut şi încărcat de mirosuri grele. Tufe dese de mărăcini creşteau în jurul copacilor cu scoarţă albă şi fără frunze, ca nişte fantome palide. Numeroasele umbre păreau însufleţite. Cu toate acestea, nimeni nu-i atacă pe Gupi când debarcară: nu se iscă nici o încăierare pe pietriş. Nici un arcaş nu era ascuns în tufişuri. Totul era liniştit şi rece. Tăcerea şi întunericul păreau să se fi hotărât să aştepte momentul potrivit.

― Cu cât ne atrag mai mult în întuneric, cu atât şansele lor cresc, zise Raşid în şoaptă. Şi ştiu că vom înainta, pentru că o au pe Batcheat.

Credeam că Iubirea trebuie să triumfe întotdeauna", se gândi Harun, dar de data asta se pare că ne va face de râsul lumii, sau chiar praf, pe toţi".

Se stabili un cap de pod şi se ridicară corturile primei tabere Gupe. Generalul Kitab şi Prinţul Bolo o trimiseră pe Gurăspartă să-l aducă pe Raşid Khalifa. Încântat să o vadă din nou pe Pagină, Harun merse şi el cu tatăl său.

― Povestitorule, strigă Bolo cum nu se poate mai fudul, a sosit momentul să ne conduci la corturile Chupilor. Se urzesc lucruri măreţe! Nu mai putem amâna eliberarea lui Batcheat!

Harun şi Gurăspartă, împreună cu Generalul, Prinţul şi Şahul de Bla, o porniră tiptil prin mărăciniş să inspecteze împrejurimile; în scurt timp, Raşid se opri şi arătă cu degetul, fără să scoată un cuvânt.

În faţa lor se afla un mic luminiş, şi în această poiană fără nici un pic de iarbă văzură un bărbat care arăta aproape ca o umbră şi ţinea în mână o sabie al cărei tăiş era negru ca noaptea. Bărbatul era singur, dar sărea şi se răsucea şi lovea întruna cu sabia în stânga şi-n dreapta de parcă s-ar fi bătut cu un duşman invizibil. Apoi, pe măsură ce se apropiară, Harun văzu că bărbatul se lupta de fapt cu propria sa umbră; care, la rândul ei, lupta la fel de feroce, de atentă şi de îndemânatecă.

― Uite, şopti Harun, mişcările umbrei nu se potrivesc cu cele ale omului. Raşid îi aruncă o privire care îl reduse la tăcere, dar ceea ce spusese era adevărat: era clar că umbra avea propria ei voinţă. Para loviturile şi se ferea, se întindea până ajungea să fie la fel de lungă ca o umbră aruncată de ultimele raze ale soarelui ce apune şi apoi se strângea ca o umbră la amiază, când soarele e chiar deasupra capului. Sabia i se lungea şi i se scurta, trupul i se răsucea şi i se modifica întruna. Cum să speri să învingi vreodată un astfel de duşman?

Umbra era legată de războinic la picioare, dar în afară de asta arăta cu totul liberă. Se părea că viaţa pe care o ducea într-un tărâm al întunericului, faptul că era o umbră ascunsă între umbre, îi dăduse puteri la care umbrele dintr-o lume normal luminată nici nu puteau visa. Era o privelişte cutremurătoare.

Războinicul era şi el o apariţie neobişnuită. Părul lung şi lins îi era prins într-o coadă groasă ce-i atârna până la brâu. Fata îi era vopsită în verde, buzele îi erau stacojii, ochii şi sprâncenele negre-negre, iar pe obraji avea dungi albe. Costumul de luptă mătăhălos, format din apărătoare de piele şi perniţe groase la umeri şi coapse, îl făcea să pară şi mai mare. Iar forma sa fizică şi îndemânarea la mânuitul săbiei erau mai presus de orice văzuse Harun până atunci. Indiferent ce şmecherii încerca umbra, războinicul le răspundea pe măsură. Şi cum luptau ei unul cu altul, picior lângă picior, Harun începu să vadă în duelul lor un dans de o mare frumuseţe şi graţie, un dans pe o tăcere perfectă, căci muzica se auzea doar în capul dansatorilor.

Apoi îi surprinse privirea războinicului şi un fior de gheaţă îi străpunse inima. Ce ochi înspăimântători avea! în loc de alb avea negru; iar irişii erau cenuşii ca crepusculul, şi pupilele albe ca laptele. Nu mă mir că Chupilor le place întunericul", se dumiri Harun. Probabil că sunt orbi ca liliecii la lumină, deoarece ochii lor sunt pe dos, ca un negativ de film de pe care nimeni n-a mai scos pozele."

În timp ce privea dansul de luptă al Războinicului Nălucă, Harun se gândi la ciudata aventură în care se amestecase. Câte contraste se înfruntă în războiul acesta dintre Gup şi Chup!", se minună el. Gup e o ţară luminoasă, Chup zace în întuneric, în Gup e cald, iar Chup îngheaţă de frig. Gup e tot numai zgomot şi taclale, în timp ce Chup e tăcut ca o umbră. Gupii iubesc Oceanul, Chupii încearcă să-l otrăvească. Gupilor le plac Poveştile şi Vorbele; Chupii par să le urască la fel de mult." Era un război între Dragoste (pentru Ocean sau pentru Prinţesă) şi Moarte (soarta pe care o plănuia Khattam-Şud, Şeful Cultului, pentru Ocean şi pentru Prinţesă).

Dar nu e chiar atât de simplu", îşi zise el, căci dansul Războinicului Nălucă îi arăta că tăcerea avea şi ea propria ei graţie şi frumuseţe (tot aşa cum vorbitul putea fi dizgraţios şi urât); şi că Acţiunea putea fi la fel de nobilă precum Cuvintele; şi că făpturile întunericului puteau fi la fel de frumoase ca odraslele luminii. Dacă Gupii şi Chupii nu s-ar urî chiar atât de mult", se gândi el, ar putea chiar să se găsească foarte interesanţi unii pe alţii. Contrariile se atrag, cum se spune". Chiar în acel moment Războinicul Nălucă înţepeni; îşi întoarse ochii ciudaţi spre tufişul în spatele căruia se ascundea grupul Gupilor; şi îşi întinse apoi Umbra până la ei. Aceasta se ridică deasupra lor, ţinând în mână sabia extrem de alungită. Războinicul (care îşi puse propria sabie în teacă, fără ca asta să aibă vreun efect asupra Umbrei) se îndreptă încet spre ascunzişul lor. Mâinile i se mişcau furios, într-un fel de dans al mâniei sau urii. Mişcările îi deveniră din ce în ce mai rapide, din ce în ce mai agitate; şi apoi, plin de ceva ce ar fi putut fi dezgust, îşi lăsă mâinile să cadă şi începu (oroare a ororilor!) să vorbească.









8. Războinicii Năluci



Efortul de a scoate sunete contorsiona faţa oricum neobişnuită (piele verde, buze stacojii, obraji cu dungi albe etc.) a Războinicului Nălucă, dându-i forme groaznice, chinuite.

― Gogogol, bolborosi el. Kafkafka, tuşi. ―Ei? Ce-i asta? Ce tot zice individul ăla?

Întrebă Prinţul Bolo cu voce tare. Nu înţeleg nici un cuvânt.

― Cum mai face pe grozavul, pe cuvânt, şuieră Gurăspartă în urechea lui Harun. Bolo ăsta al nostru. Rosteşte astfel de cuvinte mari şi grosolane fiindcă îşi imaginează că aşa nu vom observa că face pe el de frică.

Harun se întrebă de ce mai rămânea Gurăspartă în slujba Prinţului dacă tot avea o părere aşa de proastă despre el; dar îşi ţinu gura, în parte din cauză că nu voia să i se servească şi lui ceva tăios şi dispreţuitor, în parte din cauză că începuse să-i placă tare mult de ea, ceea ce făcea ca tot ce credea ea să fie OK din partea lui, dar mai ales din cauză că aveau deasupra capetelor o Umbră uriaşă cu o sabie imensă şi un Războinic mor-măind şi scuipând către ei de la numai câţiva metri distanţă şi, pe scurt, nu era momentul cel "lai potrivit pentru taclale.

― Dacă e adevărat ce se spune, că locuitorii Ţării Chup nu mai vorbesc deloc din pricina decretelor Şefului Cultului, nu-i de mirare că acest Războinic şi-a pierdut temporar controlul asupra vocii, îi explică Raşid Khalifa Prinţului Bolo, care nu se arătă impresionat.

― Foarte rău, zise el. Serios, nu pot să înţeleg de ce nu reuşesc oamenii să vorbească normal.

Războinicul Nălucă, nebăgându-l în seamă pe Prinţ, mai făcu nişte gesturi rapide cu mâna înspre Raşid şi reuşi să croncăne câteva cuvinte.

― Murta, zise el. Vorb Obi Nuia.

― Deci moarte pune la cale, ţipă Bolo, ducându-şi mâna la minerul săbiei. Ei bine, n-o să-i meargă aşa uşor, poate să fie sigur de asta.

― Bolo, zise Generalul Kitab, fir-ar să fie, taci odată din gură. Tunete şi fulgere! Acest Războinic încearcă să ne spună ceva.

Mişcările mâinilor Războinicului Nălucă deveniră agitate şi cam disperate: îşi răsucea degetele în tot felul de poziţii, îşi ţinea mâinile în tot felul de unghiuri, arăta spre diferite părţi ale corpului său şi repeta întruna, răguşit: Murta. Murta. Vorb Obi Nuia".

Raşid Khalifa se lovi cu mâna peste frunte.

― Asta era, exclamă el. Ce prost sunt. El ne vorbea cât se poate de fluent în tot acest timp.

― Nu fi caraghios, interveni Prinţul Bolo. Cum poţi să spui că aceste gemete sunt fluente?

― Mă refer la mişcările mâinilor, răspunse Raşid, dând dovadă de multă stăpânire de sine, la bolboroselile lui Bolo. Se foloseşte de Limbajul Gesturilor. Cât despre ceea ce spune, nu e vorba de moarte", ci de Mudra. Care e numele lui. A încercat să se prezinte. Mudra. Vorbesc Abhinaya. Asta tot încerca el să ne spună. Abhinaya" e numele celui mai vechi Limbaj al Gesturilor dintre toate, şi din întâmplare îl ştiu.

Mudra şi Umbra lui începură să aprobe furios din cap. Umbra îşi puse şi ea sabia în teacă şi începu să folosească Limbajul Gesturilor cu aceeaşi

rapiditate ca şi Mudra, aşa că Raşid se văzu obligat să-i oprească:

― Staţi aşa. Numai câte unul, vă rog. Şi încet; n-am mai făcut asta de foarte mult timp şi mergeţi prea repede pentru mine.

După câteva momente în care ascultă" mâinile lui Mudra şi ale Umbrei sale, Raşid se întoarse către Generalul Kitab şi Prinţul Bolo cu un zâmbet.

― Nu trebuie să ne facem griji, zise el. Mudra e de partea noastră. Şi putem să ne considerăm norocoşi că l-am întâlnit ― căci avem în faţa noastră pe nimeni altul decât Campionul Războinicilor din Chup, despre a cărui autoritate mulţi Chupi cred că nu e depăşită decât de cea a Şefului Khattam-Şud însuşi.

― Dar dacă e numărul doi al lui Khattam-Şud, strigă Prinţul Bolo, chiar că avem noroc. Să-l înşfăcăm repede şi să-l punem în lanţuri şi să-i spunem Şefului Cultului că nu-i vom da drumul decât atunci când o primim pe Batcheat înapoi, întreagă şi nevătămată.

― Şi cum te gândeşti să-l prindem? întrebă blând Generalul Kitab. Ştii, nu prea cred că-i surâde ideea să fie capturat. Zău.

― Vă rog, ascultaţi, îi îndemnă Raşid. Mudra nu mai e de partea Şefului Cultului. S-a săturat de cruzimea şi fanatismul din ce în ce mai mari ale Cultului lui Bezaban, idolul de gheaţă fără limbă, şi a întrerupt orice relaţii cu Khattam-Şud. A venit aici, în această pustietate crepusculară, ca să se gândească la ce să facă în continuare. Dacă doriţi, pot să fac pe interpretul din Abhinaya.

Generalul Kitab aprobă din cap şi Mudra începu să vorbească". Harun observă că Limbajul Gesturilor însemna mai mult decât folositul mâinilor. Poziţia picioarelor era de asemenea importantă, la fel şi mişcările ochilor, în plus, Mudra avea un control fenomenal asupra fiecărui muşchi al feţei sale vopsite în verde. Putea să-şi facă părţi din faţă să tresară şi să se încreţească într-un mod cu totul uimitor; şi aceasta făcea la rândul său parte din vorbitul" său, din Abhinaya.

― Să nu credeţi că toţi Chupii îl urmează pe Khattam-Şud sau îl preamăresc pe Bezaban, zise Mudra în felul său tăcut şi dansat (şi Rasid îi traducea cuvintele" în limbaj normal). Majoritatea sunt pur şi simplu îngroziţi de puterile vrăjitoreşti ale Şefului Cultului. Dar dacă el ar fi învins, majoritatea locuitorilor din Chup ar veni la mine; şi cu toate că şi eu şi Umbra mea suntem războinici, amândoi suntem în favoarea Păcii.

Apoi îi veni rândul Umbrei să vorbească".

― Trebuie să înţelegeţi că în Ţara Chup Umbrele sunt considerate egale în drepturi cu oamenii cărora le aparţin, începu ea (Raşid fiind din nou pe post de translator). După cum ştiţi, Chupii trăiesc în întuneric, iar în întuneric o Umbră nu trebuie să aibă tot timpul o singură formă. Unele Umbre ― ca mine, de exemplu ― învaţă cum să se transforme pur şi simplu dorindu-şi asta. Vă puteţi imagina ce avantajos e! Dacă unei umbre nu-i place cum se îmbracă persoana de care este prinsă sau ce freză are, poate foarte bine să-şi aleagă propriul ei stil! Umbra unui Chup poate să fie graţioasă ca o balerină chiar dacă stăpânul ei e împiedicat ca un ţărănoi, înţelegeţi? Mai mult de-atât: în Ţara Chup, Umbra are de multe ori o personalitate mai puternică decât Persoana sau Şinele sau Materia de care este legată. De multe ori Umbra e cea care conduce, fiind urmată de Persoană sau Sine sau Materie. Şi bineînţeles că se pot isca certuri între Umbră şi Materie sau Sine sau Persoană; se poate ajunge ca unul să tragă într-o parte, celălalt

În cealaltă ― de câte ori n-am văzut asta! ―, dar tot atât de bine între cei doi poate să existe respect reciproc şi o adevărată colaborare. ― Aşa că Pace pentru Chupi înseamnă Pace şi pentru Umbrele lor. ― Şi Khattam-Şud a stârnit multe necazuri şi printre Umbre.

Mudra, Războinicul Nălucă, îşi reluă povestea. Mâinile lui se mişcau din ce în ce mai repede; şi muşchii feţei tresăreau şi se încreţeau tot mai agitat; şi picioarele îi dansau rapid şi sprinten. Raşid se străduia din greu să ţină pasul cu el. ― Magia neagră a lui Khattam-Şud a avut urmări înspăimântătoare, dezvălui Mudra. Acesta s-a cufundat atât de adânc în Arta întunecată a vrăjitoriei, încât a devenit el însuşi o iluzie ― e schimbător, închis, o Umbră mai degrabă decât o Persoană. Şi cu cât a ajuns el să semene mai mult cu Umbra sa, cu atât a ajuns Umbra sa să semene mai mult cu o Persoană. Şi-acum nu mai poţi şti care e Umbra lui Khattam-Şud şi care e Şinele său ― pentru că el a făcut ceea ce nici un alt Chup nu a visat să facă vreodată ― adică s-a separat de Umbra sa! Se plimbă prin întuneric, fără Umbră, iar Umbra sa merge şi ea unde pofteşte. Şeful Cultului, Khattam-Şud, poate fi în două locuri în acelaşi timp l

În acest moment, Gurăspartă, care îl urmărise pe Războinicul Nălucă plină de ceva ce aducea foarte mult a adoraţie, izbucni:

― Dar asta e cea mai proastă veste din lume! Era oricum aproape imposibil să-l învingem o dată, şi acum ne spui de fapt că trebuie să-l învingem de două ori?

― Exact, spuseră gesturile sinistre ale Umbrei lui Mudra. Mai mult, acest Khattam-Şud nou, dedublat, acest om-umbră şi această umbră-om, a avut un efect negativ asupra prieteniei dintre

Chupi şi Umbrele lor. Multor Umbre le displace acum faptul că sunt legate de picioarele Chupilor; şi sunt multe certuri.

― Trăim vremuri triste, conchiseră gesturile lui Mudra, dacă un Chup nu poate să aibă încredere nici în propria lui Umbră.

Se lăsă tăcerea, în timp ce Generalul Kitab şi Prinţul Bolo rumegau tot ce spuseseră" Mudra şi Umbra lui. Apoi Prinţul Bolo izbucni:

― Şi de ce am crede această creatură? Nu a recunoscut el însuşi că şi-a trădat conducătorul? Chiar trebuie să ne înhăităm cu trădătorii acum? De unde ştim că asta nu e tot o trădare de-a lui ―vreun plan ascuns, vreo capcană?

Acuma, Generalul Kitab era de obicei, după cum Harun avusese ocazia să observe, cel mai blând dintre oameni, o persoană căreia îi plăcea la nebunie o discuţie (în contradictoriu) pe cinste; de data asta însă se făcu roz la faţă şi păru să se şi umfle puţin.

― Las-o naibii, maiestate, zise el în cele din urmă, eu conduc aici. Ţine-ţi gura, că dacă nu te trimit înapoi la Gup şi altcineva va trebui să o salveze pe Batcheat în locul tău; şi bănuiesc că nu ţi-ar plăcea una ca asta, tunete şi fulgere, nu ţi-ar plăcea.

Gurăspartă părea încântată de această dojana; Bolo l-ar fi omorât bucuros pe General, dar îşi ţinu gura.

Ceea ce era cum nu se poate mai bine, fiindcă Umbra lui Mudra reacţionase la izbucnirea lui Bolo printr-o frenezie de schimbări ― crescu enorm, se scarpină peste tot, se transformă în silueta unui balaur aruncând flăcări şi apoi în alte făpturi: un grifon, un bazilisc, un sfinx, un spiriduş. Iar în timp ce Umbra se comporta atât de agitat, Mudra însuşi se retrase câţiva paşi, se sprijini de un ciot de copac şi se prefăcu a fi foarte plictisit, examinându-şi unghiile, căscând, răsucindu-şi degetele mari. Acest Războinic şi Umbra lui sunt o pereche pe cinste", se gândi Harun. Se comportă exact pe invers, aşa că nimeni nu ştie ce simt ei cu adevărat; iar ceea ce simt cu adevărat ar putea fi complet diferit de ceea ce arată acum." Generalul Kitab se apropie de Mudra cu mult respect, poate chiar exagerat.

― Unu şi cu unu fac doi, Mudra, vrei să ne ajuţi? N-are să ne fie uşor în întunericul din Chup. Ne-ar prinde tare bine cineva ca tine. Un Războinic puternic şi aşa mai departe. Ce zici? Prinţul Bolo şedea îmbufnat la marginea luminişului, în timp ce Mudra se plimba încoace şi încolo şi se gândea. Apoi începu din nou să facă semne. Raşid îi traduse cuvintele".

― Da, am să vă ajut, zise Războinicul Nălucă. Din cauză că Şeful Cultului trebuie neapărat învins. Dar înainte de toate trebuie să luaţi o hotărâre.

― Pun pariu că ştiu ce vrea, şuieră Gurăspartă în urechea lui Harun. Aceeaşi hotărâre care ar fi trebuit luată încă înainte de a porni: ce salvăm prima dată? Pe Batcheat sau Oceanul? ― Apropo, adăugă ea, roşind uşor, nu-i aşa că e deosebit? Nu-i aşa că e fioros, copleşitor, tăios? ― Mudra, vreau să zic.

― Ştiu ce vrei să zici, zise Harun, simţind o împunsătură care ar fi putut fi gelozie. Da, bănuiesc că e-un tip OK.

― OK? şuieră Gurăspartă. Numai OK? Cum poţi să şi spui...?

Dar aici se întrerupse, căci Raşid tocmai traducea cuvintele" lui Mudra.

― După cum v-am spus, acum există doi Khattam-Şud. Unul dintre ei o are captivă, în acest moment, pe Prinţesa Batcheat în Citadela din Chup şi pune la cale să-i coasă buzele de Sărbătoarea lui Bezaban. Celălalt, după cum probabil ştiţi, se află în Zona Veche, unde urzeşte distrugerea Oceanului cu Şuvoaie de Poveşti.

O imensă încăpăţânare îl cuprinse pe Prinţul Bolo de Gup.

― N-ai decât să spui ce vrei, Generale, strigă el, dar o Persoană trebuie să vină înaintea unui Ocean, indiferent cât de mare este pericolul în care se află ambele! Batcheat trebuie să fie pe primul plan; Batcheat, iubirea mea, singura mea iubită. Buzele ei ca cireşele trebuie salvate de acul Şefului Cultului, şi asta fără întârziere! Ce-i cu voi, oameni buni? N-aveţi sânge în vine? Generale, şi dumneata, de asemenea, domnule Mudra: ce sunteţi, bărbaţi sau... sau... Umbre?

― Nu-i cazul să mai insultaţi Umbrele, spuse Umbra lui Mudra prin semne, cu demnitate tăcută. (Bolo nu o băgă în seamă.)

― Foarte bine, aprobă Generalul Kitab. La naiba, aşa să fie. Dar trebuie să trimitem pe cineva să investigheze situaţia din Zona Veche. Dar pe cine? ― Să văd... Fir-ar să fie...

În aceeaşi clipă Harun îşi drese glasul.

― Merg eu, se oferi el.

Toţi ochii se întoarseră să se holbeze la el cum stătea acolo în cămaşa de noapte roşie cu violet pe alocuri, simţindu-se destul de ridicol.

― Hm? Ce tot spui acolo? întrebă iritat Prinţul Bolo.

― Aţi crezut cândva că tatăl meu spiona pentru Khattam-Şud, zise Harun. Acum, dacă dumneavoastră şi Generalul îmi permiteţi, am să-l spionez pentru dumneavoastră pe Khattam-Şud, sau Umbra lui, sau care din ei o fi acolo jos în Zona Veche, otrăvind Oceanul.

-Si de ce ― taie-mă, omoară-mă, tot nu-nţeleg! ― te oferi pentru o însărcinare aşa de primejdioasă? vru să ştie Generalul Kitab Bună întrebare, se gândi Harun. Tare prost trebuie să fiu. Dar cu voce tare zise:

― Ei bine, domnule, iată cum stau lucrurile De când mă ştiu am tot auzit despre minunata Mare de Poveşti şi despre Duhurile Apei şi toate celelalte; dar de crezut, n-am început să cred decât atunci când, noaptea trecută, l-am văzut pe Dakká în baie. Şi acum, c-am ajuns cu adevărat pe Kaham şi-am văzut cu ochii mei cât de frumos e Oceanul cu Şuvoaiele sale de Povesti în culori ale căror nume nici măcar nu le ştiu şi cu Grădinarii săi Plutitori şi cu Peştii săi Multiflenci şi toate celelalte, ei bine, se dovedeşte că s-ar putea să fi ajuns prea târziu, pentru că întreg Oceanul va muri dacă nu facem ceva. După cum am spus nu cred de mult în ocean, dar poate că nu e prea târziu să fac şi eu ceva pentru el.

Ei, bravo, se gândi el, acuma chiar c-ai făcut-o lata: te-ai făcut de râs ca ultimul idiot Dar Gurăspartă se uita la el la fel cum se holbase la Mudra, şi asta era plăcut, şi nu putea fi tăgăduit?i apoi observă expresia de pe faţa tatălui său şi oh, nu, se gândi el, ştiu exact ce are de gând să spună...

― În tine se ascunde mai mult, tinere Harun Khahfa, decât poate ochiul treaz să vadă zise Kaşid.

― Bine, s-o lăsăm baltă, bolborosi Harun furios '«aţi şi c-am deschis gura.

Prinţul Bolo se îndreptă ţanţoş spre el şi îl pocneşte peste spate, lăsându-l cu răsuflarea tăiată ― Nici vorbă, strigă Bolo. Să uităm c-ai deschis mere, asta nu se va uita niciodată! Genele, dă-mi voie să te întreb: nu avem aici exact persoana potrivită pentru treaba asta? Căci şi el este, la fel ca mine, sclavul Iubirii. Aici Harun îi evită lui Gurăspartă privirea şi roşi.

― Da, negreşit! continuă Prinţul Bolo, mergând cu paşi mari încoace şi încolo şi dând din mâini cutezător (şi oarecum prosteşte).

― Aşa cum marea mea pasiune, Amorul meu, mă conduce spre Batcheat, numai spre Batcheat, tot aşa destinul acestui băiat este să salveze ceea ce iubeşte el, adică Oceanul de Povesti.

― Foarte bine, cedă Generalul Kitab. Tinere domn Harun, vei fi spionul nostru. La naiba cu toate! O meriţi. Alege-ţi însoţitorii şi porneşte la drum. Vocea îi suna aspru, ca şi cum ar fi încercat să-şi ascundă îngrijorarea în spatele unei faţade de severitate. Gata", se gândi Harun. De-acum e prea târziu ca să mai dau înapoi."

― Priveşte cu atenţie în jurul tău! Rămîi ascuns în umbră! Observă fără să fii observat! strigă Bolo dramatic. Pe undeva, şi tu vei fi un fel de Războinic Nălucă.

Pentru a ajunge în Zona Veche a Lunii Kahani trebuia mers spre sud prin Fâşia Crepusculară, de-a lungul ţărmului Ţării Chup, până ce continentul întunecat şi tăcut rămânea în urmă şi Oceanul Polar de Sud al lui Kahani se întindea în toate direcţiile. Harun şi Dakká, Duhul Apei, o porniră pe acest drum la o oră după ce Harun îşi oferise serviciile. Tovarăşii pe care şi-i aleseseră erau Goopy şi Bagha, Peştii Multiflenci care înaintau bolborosind în urma lor, şi Mali, bătrânul şi nodurosul Grădinar Plutitor, cu buzele lui liliachii şi pălăria de rădăcini. Mali păşea pe apă alături de ei. (Harun voise s-o ia şi pe Gurăspartă, dar fusese copleşit de timiditate şi oricum ea păruse că vrea să rămână alături de Mudra, Războinicul Nălucă. Iar Raşid rămăsese la rândul său, deoarece era nevoie de el să traducă Limbajul Gesturilor al lui Mudra pentru General şi pentru Prinţ.)

După câteva ore de călătorie la viteză maximă prin Fâşia Crepusculară, ajunseră în Oceanul polar de Sud. Apele de aici îşi pierduseră şi mai mult din culoare, iar temperatura apei scăzuse şi mai tare.

― Direcţia e bună, nu-i rost de şovăire!

― 'Nainte era jeg! Acum e scârnăvie! ziseră Goopy şi Bagha, tuşind şi scuipând apă.

Mali înainta în salturi pe suprafaţa apei fără să dea nici un semn de neplăcere.

― Dacă apa e aşa de otrăvită, nu-ţi răneşte picioarele? îl întrebă Harun. Mali dădu din cap.

― E nevoie de mai mult de-atâta. Un pic de otravă, aiurea. Un pic de acid, aiurea. Un Grădinar e-un tip zdravăn. N-o să mă oprească asta pe mine.

Apoi, spre surprinderea lui Harun, se porni să cânte cu o voce slabă, uşor răguşită:

Poţi opri un cec, Şi scurgeri o mie, Poţi opri circulaţia, Dar nu şi pe mine!

― Ce trebuie noi să oprim, şi pentru asta am venit pân-aici, îi aminti Harun, adoptând ceea ce spera să fie un ton autoritar, de şef, e dezastrul Provocat de Khattam-Şud, Şeful Cultului.

― Dacă e adevărat că există un Izvor Nesecat, sau o Sursă de Poveşti, lângă Polul Sud, sugeră Dakká, atunci poţi să fii sigur că acolo se află Khattam-Şud.

― Foarte bine, încuviinţă Harun. Spre Polul Sud atunci!

Primul dezastru se întâmplă curând după aceea. Goopy şi Bagha, scoţând nişte scâncete de mai mare mila, mărturisiră că nu pot merge mai departe.

― E mai grav decât vreodată mi-am închipuit!

― Ne pare-atât de rău că te-am dezamăgit!

― Eu mă simt groaznic! Ea, şi mai şi!

― Abia de mai putem face poezii.

Apele Oceanului se îngroşau cu fiecare milă, se îngroşau şi se răceau; multe din Şuvoaiele de Poveşti erau pline de o substanţă întunecată şi compactă ce arăta ca melasa. Oricare ar fi cauza, nu poate fi departe", se gândi Harun. Iar Peştilor Multiflenci le zise cu tristeţe:

― Rămâneţi aici şi staţi de veghe. Mergem mai departe fără voi. Bineînţeles că, şi dacă e vreun pericol, n-au cum. să ne anunţe, îşi dădu Harun seama, dar Peştii erau deja atât de nefericiţi că-şi ţinu gândurile pentru el.

Lumina era foarte palidă acum (se aflau chiar la marginea Fâşiei Crepusculare, foarte aproape de emisfera întunericului Veşnic). Călătoriră mai departe spre Pol; iar când Harun văzu o pădure înălţându-se din Ocean, cu plantele unduindu-se în briza uşoară, iluzia fu şi mai mare din cauza lipsei luminii.

― Pământ? întrebă Harun. Dar nu are cum să fie Pământ aici, nu?

― Ape neîngrijite, atâta tot, zise Mali plin de dezgust, în paragină. Năpădite de buruieni. Distruse. Nu se îngrijeşte nimeni de loc. E o ruşine. Daţi-mi un an şi totul va arăta ca nou. Pentru Grădinarul Plutitor era un discurs în toată regula. Era clar că e supărat.



― N-avem un an, zise Harun. Şi nu vreau să zburăm peste locul ăsta. Am fi foarte uşor de reperat şi oricum nu te-am putea lua cu noi.

― Nu-ţi face tu griji pentru mine, zise Mali. Şi nu te gândi nici să zbori. Am să deschid eu drumul. Şi-acestea fiind spuse, prinse o viteză teribilă şi dispăru în jungla plutitoare, în câteva clipe Harun văzu smocuri întregi de vegetaţie zburând prin aer, semn că Mali se apucase de treabă. Făpturile care populau această junglă de buruieni se repeziră afară speriate: molii albinoase uriaşe, păsări mari şi gri care erau numai os fără nici un pic de carne, viermi lungi şi alburii cu capete ca nişte lame de lopeţi. Până şi fauna e străveche aici", se gândi Harun. Oare vom găsi dinozauri mai încolo? ― Adică nu tocmai dinozauri, ci din aceia de apă ― ah, da ― ihtiozauri." Gândul că ar putea vedea capul unui ihtiozaur iţindu-se din apă era în acelaşi timp înspăimântător şi atrăgător. Oricum, sunt vegetarieni ― erau vegetarieni", se consolă el. Cel puţin, aşa cred."

Mali se înapoie cu paşi mari pe apă ca să raporteze cum stau lucrurile.

― Un pic de plivit. Un pic de dezinsecţie. Canalul gata cât ai zice peşte. Şi se întoarse.

Când isprăviră canalul, Harun îi spuse lui Darr Pupăza să intre. Mali nu era de văzut nicăieri.

― Pe unde eşti? strigă Harun. N-avem timp de v-aţi ascunselea. Dar nu primi nici un răspuns.

Era un canal îngust, pe care pluteau încă rădăcini şi bălării... şi pe când se aflau deja adânc în inima junglei de buruieni, se întâmplă a doua catastrofă. Harun auzi un zgomot slab, şuierat, Şi într-o clipă văzu ceva enorm aruncat în direcţia lor ― ceva ce arăta ca o plasă uriaşă, o plasă ce fusese ţesută chiar din întuneric. Căzu peste ei Şi îi prinse în strânsoarea sa.

― E o Pînză a Nopţii, zise Darr Pupăza foarte folositor. O armă legendară a Chupilor. E inutil să ne zbatem; cu cât te agiţi mai mult, cu atât creşte strânsoarea. Mi-e teamă că trebuie să vă informez că ni s-a cam înfundat.

Harun auzi zgomote în afara Pînzei Nopţii; şuierături, chicote de satisfacţie. Şi mai erau şi ochi, ochi ce se holbau prin plasă, ochi la fel ca ai lui Mudra, cu negru în loc de alb ― numai că aceştia nu erau nici pe departe prietenoşi. ― Şi unde era Mali?

Deci suntem deja prizonieri", spumegă Harun. Ce mai erou m-am dovedit a fi."









9. Corabia întunecată



Erau traşi încet înainte. Cei care îi capturaseră şi ale căror siluete Harun începuse să le distingă vag, pe măsură ce ochii i se obişnuiau cu întunericul, trăgeau Pînza cu ajutorul' unor supersfori puternice, dar invizibile, încotro, totuşi? Aici imaginaţia nu-l mai ajută cu nimic pe Harun. Tot ce putea să vadă în minte era o imensă gaură neagră, ce se căsca spre el ca o gură uriaşă şi îl sorbea încet înăuntru.

― Am dat de belea, am încurcat-o, ne-am mâncat mălaiul, observă Dakká nefericit. Darr Pupăza era într-o stare de spirit la fel de întunecată.

― Spre Khattam-Sud ne îndreptăm, gata împachetaţi şi cu fundiţă, ca un cadou, boci Pupăza fără să-şi mişte pliscul. Apoi bum, bum, kaput, finito pentru noi toţi. Iar el stă acolo în inima întunericului ― pe fundul unei găuri negre, aşa se zice ― şi mănâncă lumină, o înghite crudă şi-o apucă direct cu mâinile, şi nu-i scapă nici o rază. ― Mai mănâncă şi cuvinte. ― Şi poate să fie în două locuri în acelaşi timp, şi nu există scăpare. Vai de capul nostru! Vai şi-amar! Of-of-of!

― Da' ştiu că sunteţi nespus de plăcuţi ca tovarăşi de călătorie, zise Harun cât putu de vesel. Şi adăugă către Darr Pupăza: Ce mai maşină! Înghiţi toate poveştile de groază pe care le auzi, chiar şi cele pe care le găseşti în minţile altora. Gaura aia neagră, de exemplu: tocmai mă gândeam la ea, şi-ai şutit-o şi te-ai lăsat înspăimântată de ea. Pe bune, Pupăză, adună-te un pic.

― Şi cum aş putea să mă adun, se lamenta Darr Pupăza fără să-şi mişte pliscul, dacă alte persoane, Chupii adică, mă duc unde vor ei?;

― Uitaţi-vă în jos, îi întrerupse Dakká. Uitaţi-vă în jos la apele Oceanului.

Otrava groasă şi întunecată era acum peste tot, ascunzând culorile Şuvoaielor de Povesti, pe care Harun nu le mai putea distinge. Un suflu rece şi lipicios se ridica din apa care era aproape de punctul de îngheţ, rece ca moartea", se trezi Harun gândind. Disperarea lui Dakká începu să dea pe de lături.

― E vina noastră, se tângui el. Noi suntem Paznicii Oceanului, şi nu l-am păzit. Uită-te la Ocean, uită-te cum arată! Cele mai vechi povesti, şi uită-te la ele acum. Le-am lăsat să putrezească, le-am abandonat, cu mult înainte de această otrăvire. Ne-am tăiat rădăcinile, am întrerupt legăturile cu începuturile, cu Izvorul Nesecat, cu Sursa. Plictisitor, am zis, nu se mai poartă, surplus la cerere. Şi acum, uită-te numai! Fără culoare, fără viaţă, fără nimic. Distrus!

Cât de tare l-ar fi îngrozit priveliştea asta pe Mali, se gândi Harun; poate pe Mali cel mai mult dintre toţi. Dar tot nu era nici urmă de Grădinarul Plutitor. O fi şi el legat fedeleş, ca noi, într-o altă Pînză a Nopţii", deduse Harun. Dar oh, ce n-aş da să-i văd acum bătrânul şi nodurosul trup de rădăcini mergând alături de noi, şi să aud vocea aceea delicată ca o floare rostind din când în când cuvintele acelea aspre.

Apele otrăvite plescăiau uşor, lovindu-se de marginile lui Darr Pupăza ― şi apoi împroşcară puternic, în momentul în care Pânza Nopţii se opri brusc. Din reflex, Dakká şi Harun îşi feriră picioarele de lichidul împroşcat, şi unul din papucii ascuţiţi la vârf şi bogat brodaţi ai Duhului Apei (cel de pe piciorul stâng, ca să fim mai precişi) căzu în Ocean; unde, cât ai clipi, cu un fâsâit şi un şuierat şi o bolboroseală şi un gâlgâit, fu devorat imediat, până la vârful său ascuţit. Pe Harun îl cuprinse o admiraţie îngrozită.

― Otrava e aşa de concentrată aici că se comportă ca un acid puternic, observă el. Pupăză, eşti fără îndoială făcută din materiale foarte rezistente. Dakká, norocul tău că nu a căzut decât papucul, nu şi tu.

― Nu mai fi aşa de încântat, zise Darr Pupăza îmbufnată, fără să-şi mişte pliscul. Cine ştie ce ne mai aşteaptă?

― Foarte bine, mulţumesc frumos, dădu Harun replica, încă o sugestie fericită din partea ta.

Dar îşi făcea griji pentru Mali. Grădinarul Plutitor călcase în fond pe suprafaţa acestei otrăvi concentrate. Era într-adevăr o făptură rezistentă, însă putea oare face faţă acţiunii ei corozive? Lui Harun îi trecu prin minte o imagine îngrozitoare, cu Mali scufundându-se încet în Ocean, unde cu un fâsâit şi un şuierat şi o bolboroseală şi un gâlgâit... scutură din cap. Nu era momentul pentru asemenea gânduri negative.

Pânza Nopţii începu din nou să se mişte şi, pe măsură ce lumina palidă a crepusculului reveni, Harun văzu că ajunseseră într-un luminiş mai mare în jungla de buruieni. La mică distanţă se afla ceva ce arăta ca un zid de întuneric. Acolo trebuie să fie începutul întunericului Veşnic", se gândi Harun. Probabil că acum suntem chiar la marginea lui."

Numai câteva rădăcini şi buruieni, majoritatea arse şi roase de acidul-otravă, mai pluteau aici pe suprafaţa Oceanului. Tot nici urmă de Mali, şi Harun se temea în continuare de ce era mai rău.

Un grup de treisprezece Chupi o înconjuraseră pe Darr Pupăza şi îşi aţintiseră spre Dakká şi Harun nişte arme care arătau ameninţător. Toţi aveau aceiaşi ochi ciudaţi, pe invers, cu pupile albe în loc de negre, cu irişi gri şi cu negru unde ar fi trebuit să fie alb, pe care Harun îi văzuse prima dată la Mudra. Dar, spre deosebire de Războinicul Nălucă, aceşti Chupi erau nişte ţipi costelivi, smiorcăiţi, cu trăsături ascuţite, îmbrăcaţi în mantii cu glugi negre, împodobite cu însemnul special al gărzilor personale ale lui Khattam-Şud ― adică Semnul Buzelor Cusute. Arată ca o bandă de funcţionăraşi în costume de bal mascat", se gândi Harun. Dar nu trebuie subestimaţi; sunt periculoşi, nu există nici o îndoială cu privire la acest lucru."

Chupii se îngrămădiră în jurul lui Darr Pupăza şi se holbau plini de curiozitate la Harun, ceea ce era enervant. Călăreau nişte cai de mare întunecaţi şi mari, care păreau să fie la fel de nedumeriţi de prezenţa băiatului de pe Pământ ca şi călăreţii lor.

― Cu titlu informativ, spuse Darr Pupăza, aceşti cai întunecaţi sunt tot nişte maşinării. Dar, după cum bine se ştie, pe un cal întunecat nu te poţi baza, nu sunt demni de încredere.

Harun nu îl asculta.

Tocmai văzuse că zidul de întuneric despre care crezuse că era începutul întunericului Veşnic nu era nici pe departe aşa ceva. Era de fapt o corabie uriaşă, un vas mare ca o arcă, ancorat în luminiş. Acolo ne vor duce", înţelese el plin de tristeţe. Trebuie să fie nava amiral a lui Khattam-Şud, Şeful Cultului." Dar când deschise gura să-i împărtăşească şi lui Dakká aceste gânduri, îşi dădu seama că i se uscase gâtul de frică şi nu reuşi să scoată decât un croncănit ciudat:

― Ark, croncăni el, arătând spre corabia întunecată. Ark, ark.



***



De pe Corabia întunecată coborau până în apă nişte pasarele cu balustrade. Chupii îi duseră până în dreptul unuia dintre aceste pasaje, şi aici Harun şi Dakká se văzură nevoiţi să o abandoneze pe Darr Pupăza şi să înceapă urcuşul lung până pe punte, în timp ce urca, Harun auzi un strigăt sfâşietor, iar când se întoarse o văzu pe Pupăză protestând fără să-şi mişte pliscul:

― Dar dar dar nu aveţi voie să luaţi asta ― nu, nu puteţi ― e creierul meu!

Doi Chupi învăluiţi în mantii stăteau pe spinarea lui Darr, deşurubându-i vârful ţestei. Îi îndepărtară din cavitatea capului o cutie mică de metal mat, scoţând, în vreme ce făceau asta, o serie de şuierături scurte şi satisfăcute. Şi apoi o lăsară pur şi simplu pe Darr Pupăza să plutească acolo, cu circuitele întrerupte, cu celulele de memorie şi modulul de comandă scoase. Arăta ca o jucărie stricată. Oh, Pupăză", se gândi Harun, ce rău îmi pare că te-am necăjit spunându-ţi că nu eşti decât o maşină! Eşti cea mai bună şi cea mai curajoasă dintre toate maşinile care au existat vreodată şi am să-ţi recuperez eu creierul, stai numai să vezi". Dar ştia că nu era decât o Promisiune deşartă, căci, în fond, avea şi el Problemele lui.

Urcară mai departe. Apoi Dakká, venind în spatele lui Harun, se împiedică rău de tot, păru gata să cadă şi se agăţă de mâna băiatului, aparent ca să se redreseze. Harun simţi cum Duhul Apei îi strecoară ceva mic şi tare în palmă. Strînse imediat pumnul.

― O mică atenţie pentru cazuri de urgenţă din partea Sediului PPCDE, şopti Dakká. Poate vei avea ocazia să-l foloseşti.

Şi în faţa, şi în spatele lor era plin de Chupi.

― Ce este? murmură Harun cât putu de încet.

― Dacă îi muşti vârful, şopti Dakká, îţi dă două minute întregi de lumină strălucitoare, strălucitoare. Aşa că i se spune Muşcă-Lumină şi ţi-e clar de ce. Ascunde-l sub limbă.

― Şi tu? şopti Harun înapoi. Ai şi tu unul? Dar Dakká nu răspunse şi Harun înţelese că Duhul Apei îi dăduse singurul instrument de acest fel pe care îl avea.

― Nu pot să-l iau, nu-i corect, şopti Harun, dar unul dintre Chupi şuieră la el atât de înfricoşător, încât hotărî că e mai bine să-şi ţină gura pentru o vreme. Urcară tot mai sus, întrebându-se ce planuri o fi având Şeful Cultului.

Urcară pe lângă un şir de hublouri, şi Harun lăsă să-i scape o exclamaţie de uimire, deoarece prin ele se revărsa întuneric ― întuneric strălucind în crepuscul la fel cum străluceşte lumina la ferestre seara. Chupii inventaseră întunericul artificial, tot aşa cum alţii inventaseră lumina artificială! Harun deduse că în interiorul Corăbiei întunecate trebuiau să existe becuri electrice ―doar că în cazul ăsta ar fi trebuit să se numească becuri de întuneric" ― care produceau această stranie întunecime pentru ca ochii pe invers ai Chupilor (care ar fi fost orbiţi de lumină) să poată vedea bine (deşi el, Harun, nu era în stare să vadă absolut nimic), întuneric pe care îl poţi aprinde şi stinge", se minună Harun. Ce idee, pe cuvânt."

Ajunseră pe punte.

Harun îşi dădu acum pe deplin seama cât de mare era corabia, în lumina aceea slabă puntea părea să fie cu adevărat infinită; cel puţin era sigur că Harun nu putea vedea clar până la pupa sau prora.

― Trebuie să aibă mai bine de un kilometru jumate lungime! exclamă el, şi dacă avea un kilometru jumate lungime, atunci probabil că avea aproape un kilometru lăţime.

― Uriaşă, supercolosală, imensă, încuviinţă Dakká morocănos.

Pe punte se aflau, aranjate ca pe un fel de tablă de şah, o mulţime de bidoane sau cazane negre, enorme, fiecare cu propria echipă de muncitori de întreţinere. Tot felul de tuburi şi ţevi intrau şi ieşeau din acestea, iar pe margini aveau scări sprijinite de ele. Lângă fiecare cazan mai erau şi nişte mici macarale mecanice, cu găleţi ce atârnau de nişte cârlige ameninţător de ascuţite. Alea trebuie să fie bidoanele cu otravă", presupuse Harun; şi nu greşea. Cazanele erau pline ochi cu otrăvurile negre care ucideau Oceanul de Poveşti ― otrăvuri în forma lor cea mai puternică, pură, nediluată. E o corabie-fabrică", se gândi Harun cu un fior, şi ceea ce se produce aici e mult, mult mai rău decât ce se face în fabricile de tristeţe de-acasă".

Obiectul cel mai mare de pe puntea Corăbiei întunecate era tot o macara. Aceasta se ridica deasupra punţii ca o clădire înaltă, şi de braţul său puternic Harun văzu atârnate lanţuri imense care coborau până în apă. Ceea ce atârna la capătul acestor lanţuri, în apele Oceanului, trebuie să fi fost într-adevăr de nişte dimensiuni şi o greutate impresionante; dar Harun habar n-avea ce era. Ce îl surprinse pe Harun de la bun început apropo de Corabia întunecată şi tot ce se găsea pe ea era o trăsătură căreia nu putu să-i spună decât nălucism. În ciuda dimensiunilor de mamut ale corăbiei şi mărimii şi numărului înfricoşător de bidoane de otravă şi macaralei, Harun avea întruna impresia că toată treaba era oarecum nepermanentă, că avea ceva nu tocmai fix sau sigur, de parcă un vrăjitor iscusit reuşise cumva să construiască întregul acela din umbre ― să dea umbrelor o soliditate pe care Harun nu-şi imaginase niciodată că o pot avea. Dar toate astea sunt prea bizare pentru a fi puse în cuvinte", îşi zise el. Un vas făcut din umbre? O corabie-nălucă? Nu fi nebun." însă ideea îl tot sâcâia şi nu voia să-i dea pace. Uită-te la contururile lucrurilor de aici, zicea o voce în capul lui. Contururile bidoanelor de otravă, ale macaralei, ale corăbiei înseşi. Nu-i aşa că arată cumva, ei bine, cumva neclar? Aşa sunt şi umbrele; chiar şi atunci când sunt clare, nu sunt la fel de clare ca lucrurile reale, palpabile.

Cât despre Chupi, care toţi aparţineau Uniunii Buzelor Cusute şi erau slujitorii cei mai devotaţi ai Şefului Cultului ― ei bine, Harun era încontinuu uimit de cât de obişnuiţi erau şi cât de monotonă era munca ce le fusese încredinţată. Erau acolo cu sutele, în mantiile şi cu glugile lor de Buze Cusute, având grijă de bidoanele şi macaralele de pe punte, făcându-şi treburile idioate, de rutină: controlând cadranele, strângând şuruburile, dând drumul şi oprind apoi mecanismele de amestecare ale bidoanelor, frecând punţile. NU putea fi ceva mai plictisitor; şi totuşi ― Harun trebuia să-şi reamintească întruna ― ce urmăreau de fapt aceşti ţipi agitaţi, costelivi, învăluiţi în mantii, ca nişte nevăstuici, smiorcăiţi ca nişte popi, era nici mai mult nici mai puţin decât să distrugă însuşi Oceanul cu Şuvoaie de Povesti!

― Ce ciudat, îi zise Harun lui Dakká; lucrurile cele mai rele cu putinţă pot să arate atât de normal şi de, ei bine, atât de fad.

― Auzi colo, normal, suspină Dakká. Băiatul e nebun, dus, îi lipseşte o doagă.

Cei care îi capturaseră îi împinseră spre un bocaport în care erau fixate două uşi mari şi negre ce aveau pe ele simbolul Buzelor Cusute al lui Khattam-Şud. Toate acestea se desfăşurau în cea mai deplină tăcere, cu excepţia şuieratului sinistru pe care îl scoteau Chupii în loc de vorbit; şi, când au ajuns la câţiva metri de uşile duble, au fost opriţi şi prinşi şi ţinuţi de braţe. Uşile duble se deschiseră. Până aici ne-a fost", îşi spuse Harun.

De după uşi îşi făcu apariţia un nenorocit sfrijit, costeliv, arătând ca o nevăstuică, smiorcăit ca un popă, deloc diferit de toţi ceilalţi. Dar, în acelaşi timp, diferit: deoarece de îndată ce-şi făcu apariţia, toţi Chupii care se aflau de faţă începură să facă temenele şi să scârţâie din toate puterile; căci această creatură deloc impozantă nu era nimeni altul decât faimosul şi înfricoşătorul Şef al Cultului lui Bezaban, Khattam-Şud, marea sperietoare în persoană!

Ăsta e? Ăsta e el?", se gândi Harun, oarecum dezamăgit. Pişpirelul ăsta? Ce fîs."

După care urmă o altă surpriză: Şeful Cultului începu să vorbească. Khattam-Şud nu şuiera ca lingăii săi şi nici nu croncănea şi nu bolborosea ca Mudra, Războinicul Nălucă, ci vorbea clar, cu 0 voce monotonă, lipsită de orice inflexiuni, o voce pe care nimeni nu şi-ar fi reamintit-o vreodată dacă nu ar fi aparţinut unui asemenea Personaj puternic şi înspăimântător.

― Spioni, zise Khattam-Şud plictisit. Ce melodramă obositoare. Un Duh al Apei din Gup City şi ceva mai neobişnuit: un tinerel de-acolo de jos, dacă nu mă înşel.

― Deci aşa stau lucrurile cu aiurelile tale despre Tăcere, zise Dakká, dând dovadă de mult curaj. Tipic de altfel, la ce altceva să te aştepţi, nici nu puteai mai mult de-atâta: Marele Pontif face exact ceea ce le interzice altora să facă. Adepţii lui îşi cos buzele, iar el vorbeşte şi vorbeşte, ca o moară stricată.

Khattam-Şud se prefăcu a ignora aceste remarce. Harun se holbă la el, uitându-se mai ales la conturul trupului Şefului, şi în cele din urmă nu mai avu nici o îndoială: observă aceeaşi neclaritate şi şovăială pe care le observase şi la Corabia întunecată: nălucism, îi spusese, şi avusese dreptate. E cât se poate de clar", hotărî el. Aceasta este Umbra Şefului, care a învăţat cum să se desprindă. Şi-a trimis Umbra aici, iar el a rămas în Citadela Chup." Spre care forţele Gupe, printre care şi Raşid, tatăl lui Harun, se îndreptau probabil chiar în acel moment.

Dacă avea dreptate, şi dacă aceasta era într-adevăr umbra-devenită-om mai degrabă decât omul-devenit-umbră, atunci puterile vrăjitoreşti ale lui Khattam-Şud erau cu adevărat foarte mari; căci silueta Şefului Cultului era tridimensională, iar ochii i se mişcau clar în cap. în viaţa mea n-am văzut aşa o umbră", trebui să recunoască Harun; dar convingerea sa că era într-adevăr vorba de Sinele-Umbră al Şefului care venise în Zona Veche pe această Corabie întunecată continua să se întărească.

Cel care luase cutia-creier a lui Darr Pupăza se apropie şi i-o dădu lui Khattam-Şud cu o aplecare din cap. Şeful Cultului începu să arunce micul cub de metal în aer, murmurând:

― O să vedem acum ce e cu aceste Procese Prea Complicat De Explicat. Să desfacem numai chestia asta şi-am să explic eu procesele astea, nici o grijă.

Exact în acel moment lui Harun îi trecu prin cap o idee care-i dădu ameţeli. Khattam-Sud îi amintea de cineva, îl ştiu de undeva", se gândi el uimit. L-am mai întâlnit undeva. E imposibil, dar aşa e: mi-e foarte, foarte cunoscut."

Şeful Cultului se apropie şi îl privi pe Harun în faţă.

― Ce te-a adus pe-aici, ha? întrebă el cu vocea lui plictisitoare, plictisitoare. Poveştile, bănuiesc. Rosti cuvântul poveşti" ca şi cum ar fi fost cel mai groaznic şi mai demn de dispreţ cuvânt din limbă. Ei bine, uită-te în ce te-au băgat poveştile. Mă urmăreşti? Ce începe cu poveşti se termină în spionaj, şi asta e o acuzaţie gravă, băiete, nu există nici una mai gravă. Ai fi făcut mai bine să rămâi cu picioarele pe Pământ, dar ai fost cu capul în nori. Ai fi făcut mai bine să rămâi la Fapte, dar ai fost îmbuibat cu povesti. Ai fi făcut mai bine să stai acasă, dar ai venit aici, sus. Poveştile aduc necazuri. Un Ocean de Poveşti e un Ocean de Necazuri. Spune-mi un singur lucru: ce rost au poveştile care nici măcar nu sunt adevărate?

― Ştiu cine eşti, strigă Harun. Eşti el. Eşti Domnul Sengupta şi ai furat-o pe mama şi ai părăsit-o pe doamna grasă şi eşti un funcţionăraş smiorcăit, tâmpit, calic, zgârcit, nenorocit şi de doi bani. Unde o ţii ascunsă? Poate că e prizonieră pe această corabie! Hai, dă-i drumul.

Dakká, Duhul Apei, îl luă pe Harun pe după umeri cu afecţiune. Acesta tremura de furie şi de alte sentimente, iar Dakká aşteptă până se linişti.

― Harun, flăcăule, nu e acelaşi tip, zise el blând. Poate că seamănă, ca două picături de apă, leit; dar, crede-mă băiete, acesta este Şeful Cultului lui Bezaban, Khattam-Şud.

Khattam-Şud, în felul său funcţionăresc, nu părea să fie tulburat. Se juca în continuare absent, aruncând cu mâna dreaptă în aer cutia-creier a lui Darr Pupăza, în cele din urmă vorbi din nou cu vocea aceea monotonă şi adormitoare.

― Poveştile i-au sucit băiatului minţile, dădu el sentinţa solemn. A ajuns să viseze cu ochii deschişi şi să vorbească tâmpenii. Ţânc nesimţit şi samavolnic. De ce m-ar interesa câtuşi de puţin mama ta? Din cauza poveştilor nu mai eşti în stare să vezi în faţa cui te afli. Poveştile te-au făcut să crezi că un Personaj precum Khattam-Şud, Şeful Cultului, ar trebui să arate... astfel.

Atât Harun, cât şi Dakká ţipară de spaimă când îl văzură pe Khattam-Şud schimbându-şi înfăţişarea. Şeful Cultului crescu şi crescu în faţa ochilor lor uluiţi şi îngroziţi, până ce ajunse să aibă o sută unu de metri înălţime şi o sută unu de capete, fiecare cu trei ochi şi o limbă de foc uriaşă în afară; şi o sută una de mâini, dintre care o sută ţineau săbii negre uriaşe, iar a o sută una arunca în sus cu un aer absent cutia-creier a lui Darr Pupăza... şi apoi, cu un oftat uşor, Khattam-Şud reveni la forma sa funcţionărească de dinainte.

― Făceam şi eu pe grozavul, dădu el din umeri. Poveştilor le plac lucrurile astea, care sunt şi inutile, şi ineficiente. ― Spioni, spioni, continuă el pe un ton meditativ. Ei bine, dacă tot aţi venit până aici, trebuie să vedeţi pentru ce-aţi venit DeŞ1 vă daţi seama că nu veţi avea ocazia să raportaţi nimănui.

Se întoarse şi începu să se furişeze în spate spre uşile negre.

― Aduceţi-i, porunci el şi dispăru. Soldaţii Chupi îi înconjurară pe Harun şi pe Dakká şi îi împinseră prin uşi. Se treziră în capul unor scări negre şi late, care se pierdeau în jos, în întunericul absolut al interiorului corăbiei.









10. Dorinţe în Harun



In timp ce Harun şi Dakká stăteau acolo, în capul scărilor, întunericul absolut creat de miile de becuri de întuneric" dispăru dintr-o dată, fiind înlocuit de lumina slabă a crepusculului. Khattam-Şud ordonase stingerea, astfel încât să-i poată tachina pe prizonierii săi arătându-le cât de puternic era. Harun şi Dakká vedeau acum pe unde mergeau şi începură să coboare în pântecele imensei corăbii. Peste tot în jurul lor Chupii îşi puneau ochelari de întuneric, care arătau de altfel destul de moderni cu marginile lor rotunjite, meniţi să-i ajute să vadă mai bine în acel grad mărit de luminozitate. Acum arată ca nişte funcţionăraşi care se dau drept vedete rock", se gândi Harun.

Ajuns jos, văzu că sub punţi Corabia întunecată era de fapt o singură încăpere imensă, de jur împrejurul căreia se întindeau pasarele pe şapte nivele diferite, legate între ele prin trepte şi scări; şi că această încăpere era plină de maşinării. Dar ce maşinării! Mult Prea Complicat De Descris", murmură Dakká. Ce bâzâit de bâzâitoare şi agitaţie de amestecătoare, ce şiruri de ridicătoare şi bancuri de strecurătoare, şi ce murmur de storcătoare şi ce zumzet de congelatoare era acolo! Khattam-Şud îi aştepta pe un podium înalt, aruncând cu un aer absent creierul lui Darr Pupăza dintr-o mână într-alta. Şi abia ce ajunseră Harun şi Dakká (şi paznicii lor, bineînţeles) în dreptul lui, că şi începu, sec, să explice tot ce se afla acolo.

Harun se forţă să asculte, deşi vocea Şefului Cultului era destul de plictisitoare ca să adoarmă pe oricine în zece secunde.

― Acestea sunt Amestecătoarele de Otravă, spunea Khattam-Şud. E nevoie să producem un număr mare de otrăvuri, pentru că fiecare poveste din Ocean trebuie distrusă într-un alt fel. Pentru a distruge o poveste veselă, trebuie să o faci tristă. Pentru a distruge o poveste plină de acţiune, trebuie să o încetineşti tare de tot. Pentru a distruge o povestire poliţistă, trebuie ca identitatea criminalului să fie clară de la început până şi pentru cei mai prosti cititori. Pentru a distruge o poveste de dragoste, trebuie să o transformi într-o poveste de ură. Pentru a distruge o tragedie, trebuie să o faci să stârnească hohote de râs imposibil de controlat.

― Pentru a distruge un Ocean de Povesti, murmură Dakká, Duhul Apei, e nevoie de un Khattam-Şud.

― N-ai decât să spui ce vrei, îi zise Şeful Cultului. Cât mai poţi s-o spui.

Şi merse mai departe cu înspăimîntătoarele lui explicaţii:

― Adevărul e că eu personal am descoperit că pentru fiecare poveste există o antipoveste. Adică fiecare poveste ― şi ca urmare fiecare Şuvoi de Povesti ― are o umbră, iar dacă torni această antipoveste în poveste, cele două se anulează reciproc şi bingo! Gata cu povestea. ― Acuma: aveţi aici dovada că am găsit modalitatea de a produce aceste antipoveşti, aceste basme-umbre. Da! Le pot prepara chiar aici, în condiţii de laborator, producând o otravă concentrată extrem de eficientă, la care nici una dintre poveştile din scumpul vostru Ocean nu poate rezista. Acestor otrăvuri le-am dat drumul, una câte una, în Ocean. Aţi văzut cât de groasă e otrava aici ― groasă ca melasa. Şi asta din cauză că toate basmele-umbră sunt atât de dense, încet, încet vor fi purtate de curenţii din Ocean, fiecare antipoveste căutându-şi victima, în fiecare zi sintetizăm şi dăm drumul la alte şi alte otrăvuri! în fiecare zi ucidem alte şi alte poveşti! Curând, cât se poate de curând, Oceanul va fi mort ― rece şi mort. Când suprafaţa i se va transforma în gheaţă neagră, victoria mea va fi deplină.

― Dar de ce urăşti poveştile atât de mult? lăsă Harun să-i scape, înmărmurit. Cu poveştile te distrezi...

― Însă lumea nu e făcută pentru Distracţie, răspunse Khattam-Şud. Lumea e făcută pentru a fi Controlată.

― Care lume? se forţă Harun să întrebe.

― Lumea ta, lumea mea, toate lumile, veni replica. Toate există pentru a fi Conduse. Şi în fiecare poveste, în interiorul fiecărui Şuvoi din Ocean, se află o lume, o lume de poveste, pe care eu nu o pot Controla deloc. Iată de ce.

Şeful Cultului arătă acum înspre frigiderele care menţineau otrăvurile, antipoveştile, la temperaturile joase necesare. Şi arătă înspre maşinăriile de filtrat, care îndepărtau toată murdăria şi toate impurităţile din otrăvuri, astfel încât acestea rămâneau sută la sută pure, sută la sută mortale. Şi explică de ce, ca parte a procesului de producţie, otrava trebuia să stea un timp în cazanele de sus, de pe punte ― la fel ca vinul, antipoveştile devin mai bune dacă sunt lăsate să respire' o vreme la aer înainte de a li se da drumul". După unsprezece minute de astfel de lucruri, Harun încetă să mai asculte, îi urmă pe Khattam-Şud şi pe Dakká de-a lungul pasarelei până ce ajunseră într-o altă parte a corăbiei, unde Chupii asamblau enigmatice bucăţi uriaşe din ceva ce arăta ca un cauciuc negru şi tare.

― Iată, zise Şeful Cultului (şi ceva în vocea lui îi atrase atenţia lui Harun), aici e locul unde fabricăm Dopul.

― Ce Dop? ţipă Dakká, şi un gând îngrozitor începu să i se formeze în minte. Doar nu vrei să spui...

― Aţi văzut probabil macaraua uriaşă de pe punte, zise Khattam-Şud pe tonul său cel mai monoton. Aţi observat probabil şi lanţurile care coboară în apă. La celălalt capăt al acestor lanţuri, scafandrii Chupi construiesc repede cel mai mare şi mai eficient Dop din câte au fost concepute vreodată. E aproape gata, spionaşilor, aproape gata; aşa că în câteva zile vom putea să-l punem la treabă. Avem de gând să-i punem Dop Izvorului însuşi, Sursei de Poveşti, care se află pe fundul oceanului chiar sub această corabie. Atâta timp cât Sursa rămâne descoperită, Ape de Poveşti proaspete, neotrăvite, revigorante vor continua să ţâşnească în Ocean şi munca noastră nu va fi decât pe jumătate făcută. Dar când va fi astupat! Oh, atunci Oceanul îşi va pierde orice putere de a mai opune rezistenţă antipovestirilor mele şi sfârşitul sfârşitului va fi foarte aproape. Şi apoi, Duh al Apei, ce vă va mai rămâne vouă, Gupilor, de făcut, decât să acceptaţi victoria lui Bezaban?

― Niciodată, zise Dakká, dar nu reuşi să fie prea convingător.

― Cum reuşesc scafandrii să coboare în apele otrăvite fără să fie afectaţi? întrebă Harun.

Khattam-Şud zîmbi sec.

― Văd că eşti atent din nou, zise el. Răspunsul evident e că poartă echipamente de protecţie.

Aici, în acest dulap, se găsesc o grămadă de costume rezistente la otravă.

Îi conduse mai departe, dincolo de locul unde se construia Dopul, spre o zonă ocupată de cea mai mare maşinărie de pe corabie.

― Şi acesta, zise Khattam-Şud, foarte aproape de a lăsa o notă de mândrie să i se strecoare în glas, este Generatorul nostru.

― Şi la ce foloseşte aşa ceva? întrebă Harun, care nu avusese niciodată înclinaţii pentru ştiinţă.

― E un mecanism care transformă energia mecanică în energie electrică prin inducţie electromagnetică, răspunse Khattam-Şud, dacă vrei neapărat să ştii.

Harun continuă fără să dea semne că s-ar fi ruşinat.

― Adică de acolo vă vine energia? stărui el.

― Exact, răspunse Şeful Cultului. Văd că învăţământul nu e chiar cu totul înţepenit pe Pământ.

In acel moment se întâmplă ceva cu totul neaşteptat.

Printr-un hublou deschis în imediata apropiere a Şefului Cultului, începură să se strecoare pe Corabia întunecată nişte lujere bizare şi noduroase. Intrară repede, o uriaşă masă diformă de vegetaţie în mijlocul căreia se găsea o singură floare liliachie. Inima lui Harun tresări de bucurie. M...", începu el, dar îşi ţinu până la urmă gura.

Mali reuşise să scape fără să fie prins (după cum află Harun mai târziu), luând înfăţişarea unui smoc de rădăcini lipsite de viaţă. Plutise încet spre Corabia întunecată şi se folosise apoi de lujerii de pe câteva dintre tulpinile care îi formau corpul pentru a se urca pe vas ca o plantă căţărătoare. Acum, după ce îşi făcu dramatica intrare şi se învârti într-o clipită, luând forma unui Mali mai uşor de recunoscut, se dădu alarma: Intrus! Alertă de intrus!".

― Daţi drumul la întuneric! ţipă Khattam-Şud, obişnuita sa expresie insipidă căzându-i de pe chip ca o mască. Mali se îndreptă cu viteză spre Generator. Ajunse la gigantica maşinărie înainte să se aprindă becurile de întuneric", luîndu-le-o înainte paznicilor Chupi, a căror vedere nu era tocmai ce-ar fi trebuit să fie din cauza slabei lumini crepusculare (şi în ciuda ochelarilor de întuneric ce arătau chiar la modă). Fără să se oprească o clipă, Grădinarul Plutitor făcu un salt în aer, dezmembrându-şi corpul, şi îşi aruncă rădăcinile şi lujerele peste tot pe Generator, pătrunzând în toate cotloanele şi crăpăturile maşinăriei.

In acest moment începură să se audă o serie de bubuituri şi trosnete puternice, provocate de circuitele care săreau în aer şi roţile dinţate care se rupeau, şi după aceea marele Generator se opri cu o zguduitură. Întreaga alimentare cu energie a corăbiei se întrerupse într-o clipă: amestecătoarele încetară să mai amestece şi zumzăitoarele să mai zumzăie; mixerele încetară să mai mixeze şi reparatoarele să mai repare; storcătoarele încetară să mai stoarcă şi congelatoarele să mai congeleze; îmbuteliatoarele de otravă încetară să mai îmbutelieze şi turnătoarele de otravă să mai toarne, întreaga operaţiune era oprită!

― Ura, Mali! aclamă Harun. Bravo, domnule, bine lucrat!

Gărzile Chupe îl atacară acum pe Mali în număr mare, încercând să-l apuce cu mîinile goale, să-l facă bucăţi cu topoare şi săbii; dar o creatură destul de puternică să reziste la otrăvurile concentrate pe care Khattam-Şud le turnase în Oceanul de Poveşti nu avea cum să fie deranjată de astfel de muşcături de pureci. Se agăţă cu înverşunare de Generator până se asigură că era stricat dincolo de orice speranţă de a-l mai repara degrabă şi, în timp ce stătea atârnat de maşinărie, începu în felul său răguşit de Grădinar să cânte prin floarea liliachie ce-i servea drept gură:

Poţi toca un tufiş, Poţi toca un copac, Poţi toca şi ficaţi, da' Pe mine nu mă poţi toca!

Poţi toca şi schimba tot ce vrei, Poţi toca şi cuvântul ka-ra-te-i, Poţi toca şi-o tocană, da' Pe mine nu mă poţi toca!

În regulă", îşi zise Harun, văzând că atenţia lui Khattam-Şud era captată cu totul de Grădinarul Plutitor, hai să te vedem, Harun; e rândul tău, şi e acum ori niciodată".

Muşcă-Lumina, mica atenţie pentru cazuri de urgenţă", îi era încă ascunsă sub limbă. O puse repede între dinţi şi muşcă.

Lumina care i se scurse din gură era la fel de strălucitoare ca soarele! Orbiţi, Chupii din jurul său îşi încălcară jurămintele de tăcere, începând să ţipe şi să blesteme şi acoperindu-şi disperaţi ochii. Până şi Khattam-Şud se clătină în faţa luminii orbitoare.

Harun nu se mişcase nicicând atât de repede ca acum. Îşi scoase Muşcă-Lumina din gură şi o ridică deasupra capului; lumina se revărsa în toate direcţiile, iluminând interiorul imens al masivei corăbii. Se vede că Mintoşii aceia de la Sediul PPCDE ştiu câte ceva", se gândi Harun plin de uimire. Dar o luase deja la goană, căci secundele treceau grăbite. Când trecu pe lângă Khattam-Şud, întinse mâna pe care o mai avea liberă şi îi smulse Şefului Cultului cutia-creier a lui Darr Pupăza. Alergă mai departe, până ce ajunse la dulapul în care erau costumele de protecţie ale scufundătorilor Chupi. Se scursese deja un minut.

Harun vârî creierul Pupezei într-unul din buzunarele cămăşii de noapte şi începu să se zbată să intre în costumul de scafandru. Muscă-Lumina o aşezase pe o balustradă la îndemână, în aşa fel încât să-şi poată folosi ambele mâini.

― Dar cum se ia chestia asta? mormăi el, enervat de faptul că echipamentul de scafandru nu se lăsa uşor îmbrăcat. (Iar faptul că încerca să-l tragă peste o cămaşă lungă de noapte, roşie cu violet pe alocuri, nu făcea lucrurile mai uşoare.) Secundele treceau mai departe.

Deşi era foarte ocupat cu costumul, Harun observă o serie de lucruri: observă că, de exemplu, Khattam-Şud însuşi îl apucase pe Dakká, Duhul Apei, de favoriţii albaştri. Mai observă şi că nici unul dintre Chupi nu avea umbră! Asta nu putea însemna decât un singur lucru: Khattam-Şud le arătase credincioşilor săi cei mai devotaţi, Uniunea Buzelor Cusute, cum să se desprindă de propriile umbre, asemenea lui. Deci toţi cei de-aici sunt umbre", înţelese el. Corabia, trupa Buzelor Cusute, Khattam-Şud însuşi. Toţi şi toate aici sunt Năluci întrupate, în afară de Dakká, Mali, Darr Pupăza şi de mine."

Al treilea lucru pe care l-a observat a fost următorul: în timp ce lumina strălucitoare umplea interiorul Corăbiei întunecate, întregul vas păru să se cutremure pentru o clipă, să devină mai puţin solid şi mai umbros; şi Chupii, la rândul lor, începură să tremure, iar contururile li se înmuiară şi începură să-şi piardă forma tridimensională.

Dac-ar ieşi numai puţin soarele", îşi dădu Harun seama, s-ar topi cu toţii, ar deveni plaţi şi fără formă, ca nişte umbre ce sunt de fapt!". Dar nu era nici urmă de soare în crepusculul acela palid; şi secundele treceau cu mare repeziciune; şi, chiar când să se termine cele două minute, Harun reuşi să tragă fermoarul costumului de scafandru, să-şi pună ochelarii de protecţie pe ochi şi să se arunce cu capul înainte printr-un hublou în Oceanul otrăvit.



***



Odată ajuns în apă, îl cuprinse disperarea. Şi ce-ai de gând să faci în continuare, Harun?", se întrebă el. Să înoţi tot drumul înapoi până la Gup City?"

Scufundarea în apele Oceanului dură mult, mult timp, şi cu cât mergea mai jos, Şuvoaiele de Poveşti erau mai puţin murdare şi se distingea mai uşor în jur.

Văzu Dopul. Echipe de scafandri Chupi lucrau la el, înşurubând piese. Din fericire, erau prea ocupaţi ca să-l observe pe Harun... Dopul era de mărimea unui stadion de fotbal şi de o formă aproximativ ovală. Marginile îi erau însă inegale şi colţuroase, căci era construit să se potrivească exact în Izvorul Nesecat, în Sursa de Poveşti, şi cele două forme, Dop şi Izvor, trebuiau să se potrivească perfect.

Harun se cufundă în continuare... şi apoi, minunea minunilor, zări în faţa ochilor chiar Sursa.

Sursa de Poveşti era o gaură sau o prăpastie sau un crater pe fundul mării, şi Harun văzu cum prin acel orificiu ieşea clipocind din inima lui Kahani un flux strălucitor de poveşti pure, nepoluate. Erau atât de multe Şuvoaie de Povesti, de culori atât de diferite, toate ieşind din această Sursă dintr-o dată, încât totul arăta ca o imensă fîntână arteziană subacvatică de lumină albă, strălucitoare, în acel moment, Harun înţelese că dacă reuşea să împiedice astuparea Sursei, totul va reveni la normal. Şuvoaiele reînnoite de Poveşti vor curăţa apele poluate şi planul lui Khattam-Şud va eşua.

Ajunsese în punctul cel mai de jos al căderii, şi când începu să urce din nou spre suprafaţă se gândi din toate puterile: Oh, aş vrea, cum aş mai vrea să pot face ceva".

Exact atunci, şi aparent ca din întâmplare, îşi trecu mâna peste costumul de scafandru în dreptul coapsei; şi simţi o umflătură în buzunarul cămăşii de noapte de dedesubt. Ce ciudat", se gândi el, sunt sigur că am pus cutia-creier a lui Darr Pupăza în celălalt buzunar". Apoi îşi aminti ce se afla de fapt în acel buzunar, ce zăcea uitat acolo încă de când ajunsese pe Kahani; şi într-o străfulgerare îşi dădu seama că putea face totuşi ceva.

Ieşi cu un fâşâit la suprafaţă şi-şi ridică masca de protecţie ca să ia câteva guri de aer (având grijă să nu lase apele otrăvite ale Oceanului să-i atingă faţa). Ca norocul ― cam era timpul să mai am şi noroc", se gândi Harun ―, ieşise chiar în dreptul pasarelei unde fusese priponită Darr Pupăza; în acest timp, echipa de căutare pe care o trimisese Khattam-Şud pe urmele lui se îndrepta prin luminiş spre jungla de buruieni, folosind lanterne prevăzute cu becuri de întuneric" menite să-i ajute pe Chupi să vadă. Mănunchiuri de raze întunecate măturau jungla de buruieni. Foarte bine", se gândi Harun. Sper să caute în direcţia aia cât mai mult." Se săltă din apă pe pasarelă, desfăcu fermoarul costumului de scafandru şi scoase cutia-creier.

― Nu sunt inginer, îi murmură el Pupezei, dar hai să vedem dacă reuşesc să recuplez asta.

Din fericire, Chupii uitaseră să înşurubeze capacul capului Pupezei. Harun se urcă pe Darr cât de furişat putu, deschise capacul şi privi înăuntru.

În interiorul cavităţii goale atârnau trei fire. Harun găsi repede cele trei puncte în care trebuiau conectate firele. Dar oare unde se potrivea fiecare? Ei bine", îşi zise el, n-am nimic de pierdut", şi legă cele trei fire la întâmplare.

Darr Pupăza emise o serie alarmantă de chicote şi măcăieli şi alte sunete ciudate. După care izbucni într-un cântecel straniu:

Trebuie să cânţi, ă-jos ă-jos, Şi îi spui ă-jos.

Le-am conectat greşit şi am înnebunit-o", se panică Harun.

Şi cu voce tare zise:

― Pupăzo, taci din gură, te rog.

― Uite, uite! Un şoricel. Pace, pace! Această bucată de brînză prăjită e suficientă, delira Darr Pupăza în continuare. Nici o problemă.

Harun se grăbi să deconecteze cele trei fire şi le schimbă între ele. De data asta Darr Pupăza începu să salte şi să dea din cap ca un cal sălbatic şi Harun smulse firele din nou ca să nu fie aruncat în Ocean. Sper să am noroc a treia oară", se gândi el şi, trăgând adânc aer în piept, reconectă firele.

― Ce ţi-a trebuit atâta? zise Darr cu vocea-i binecunoscută. Totul e în regulă acum. Să mergem. Va-va-vuum!

― Numa-ncet, îi şopti Harun Pupezei. Stai cuminte aici şi comportă-te ca şi cum ai fi tot fără creier. Mai am ceva de făcut.

Şi îşi vîrî în cele din urmă mâna în celălalt buzunar al cămăşii de noapte şi scoase din el o sticluţă făcută dintr-un cristal cu multe feţe şi cu un dop de aur. Sticla era încă pe jumătate plină cu lichidul acela auriu fermecat pe care Dakká, Duhul Apei, i-l dăduse cândva, cu ani în urmă parcă: Apa Dorinţei. Cu cât îţi doreşti ceva mai tare, cu atât mai bine funcţionează", îi spusese Dakká. Fă o treabă serioasă şi Apa Dorinţei va face la rândul ei o treabă serioasă pentru tine."

― S-ar putea să fie nevoie de mai mult de unsprezece minute, îi şopti Harun lui Darr Pupăza, dar am să reuşesc. Darr, priveşte-mă. Zis şi făcut: deşurubă dopul şi dădu pe gât toată Apa Dorinţei, până la ultima picătură.

Nu văzu decât o lumină aurie care se înfăşurase în jurul lui ca un şal... îmi doresc", se gândi Harun Khalifa strîngând din ochi şi dorind din toate puterile fiinţei sale. îmi doresc ca această Lună, Kahani, să se rotească în aşa fel încât să nu mai fie pe jumătate în lumină şi pe jumătate în întuneric... Îmi doresc să se rotească, în această clipă, în aşa fel încât soarele să strălucească deasupra Corăbiei întunecate, soarele aşa cum e el la amiază, fierbinte şi strălucitor."

― Ce dorinţă grozavă, zise vocea lui Darr Pupăza admirativ. Interesant de văzut ce se va întâmpla. E voinţa ta împotriva Proceselor Prea Complicat De Explicat.

Minutele treceau: unu, doi, trei, patru, cinci. Harun stătea întins pe spatele lui Darr Pupăza, negândindu-se la timp, negândindu-se la nimic altceva decât la dorinţa lui. Căutătorii Chupi din jungla de buruieni hotărâră că nu căutau unde trebuie şi se întoarseră spre Corabia întunecată. Lanternele cu becurile lor de întuneric trimiteau iscoade întunecate prin lumina crepusculară. Ca norocul, nici una dintre aceste raze nu căzu pe Darr pupăza. Minutele treceau în continuare: şase, şapte, opt, nouă, zece.

Trecură unsprezece minute.

Harun era în continuare întins, cu ochii strâns închişi, concentrându-se.

O rază întunecată provenind de la una din lanternele Chupilor se opri asupra lui. Şuierele echipei de cercetaşi se învolburară deasupra apei. Pe caii lor de mare întunecaţi, o luară la galop spre Darr Pupăza cât putură de repede.

Şi-atunci, cu o zguduitură puternică şi o cutremurare puternică, dorinţa lui Harun Khalifa deveni realitate.

Luna Kahani se roti ― rapid, căci, după cum avusese Harun grijă să specifice când îşi formulase dorinţa, nu era timp de pierdut ― şi răsări soarele; răsări repede şi se înălţă pe cer până ce ajunse exact deasupra capului; şi acolo se opri.

Dacă s-ar fi aflat în acel moment în Cup City, lui Harun i-ar fi plăcut să vadă consternarea de pe feţele Mintoşilor de la Sediul PPCDE. Super-computerele imense şi giroscoapele gigantice care controlaseră până atunci comportamentul Lunii, având grijă să păstreze Lumina Eternă, întunericul Veşnic şi Fâşia Crepusculară dintre ele, înnebuniseră cu totul şi explodară în cele din urmă.

― Nu ştim cine face asta, îi raportară Mintoşii Morsei plini de uimire, dar oricine ar fi are o forţă dincolo de puterea noastră de imaginaţie, ca să nu mai vorbim de control.

Dar Harun nu era în Gup City ― ai cărui cetăţeni se repeziră pe străzi cu gura căscată în momentul în care se lăsă noaptea, pentru prima dată de când ţineau ei minte, şi cerul se umplu de stelele Galaxiei Calea Lactee. Nu, Harun era întins pe spatele lui Darr Pupăza, deschizându-şi ochii şi văzând cum lumina strălucitoare a soarelui cădea pe apele Oceanului şi pe Corabia întunecată. Ca să vezi!", îşi zise el. Chiar am reuşit."

― N-am avut nici cea mai mică îndoială, răspunse Darr Pupăza fără să-şi mişte pliscul. Să urneşti întreaga Lună prin puterea voinţei? Domnule, mi-am zis, nici o problemă.

În jurul lor începuseră să se întâmple lucruri extraordinare. Cercetaşii Chupi ce goneau spre Harun pe caii lor de mare întunecaţi începură să ţipe şi să şuiere când îi păli lumina soarelui; şi apoi Chupii şi caii lor deveniră din ce în ce mai puţin clari şi începură, cel puţin aşa părea, să se topească... se scufundară în Oceanul otrăvit, ucigător de acid, transformându-se în umbre obişnuite şi dispărând apoi de tot, cu un sfârâit...

― Uite, ţipă Harun, Uite ce i se întâmplă Corăbiei!

Lumina soarelui dezlegă magia neagră a lui Khattam-Şud, Şeful Cultului. Umbrele nu mai aveau cum să-şi păstreze consistenţa în strălucirea aceea; şi însăşi corabia uriaşă începuse să se topească, să-şi piardă forma, de parcă ar fi fost un munte de îngheţată lăsat la soare din greşeală. ― Dakká, Mali, strigă Harun şi, în ciuda avertismentelor lui Darr, se repezi pe pasarelă (care devenea din ce în ce mai moale) spre puntea ce se înălţa.

Când ajunse pe punte, aceasta era atât de lipicios de moale, încât Harun avu senzaţia că păşeşte pe smoală proaspătă sau mai degrabă pe clei. Soldaţii Chupi ţipau şi se agitau încoace şi încolo ca nişte nebuni, topindu-se în faţa ochilor lui Harun în bălţi de umbre şi apoi dispărând cu totul, deoarece, odată distrusă vrăjitoria lui Khattam-Şud, nici o umbră nu mai putea supravieţui fără cineva sau ceva de care să se agate, a cărui umbră să fie. Şeful Cultului, sau mai bine zis Umbra Sinelui său, nu era de zărit.

Otrava se evapora din cazanele de pe punte; cazanele însele se înmuiau şi se topeau de parcă ar fi fost unt negru. Chiar şi macaraua gigantică, de care atârna în lanţuri uriaşe Dopul, se înclina şi se lungea în lumina şocantă a zilei.

Duhul Apei şi Grădinarul Plutitor erau suspendaţi deasupra a două cisterne de otravă cu nişte frânghii care le fuseseră petrecute peste mijloc şi apoi legate de macaralele mai mici care se aflau lângă fiecare dintre cisternele cu otravă. Chiar în momentul în care îi zări Harun, frânghiile cedară (fiind şi ele făcute din umbre); iar Dakká şi Mali căzură în cazanele ucigaşe. Harun slobozi un strigăt disperat.

Dar otrava din cazane se evaporase deja la soare; şi cazanele se înmuiaseră atât de tare,



Încât, sub ochii lui Harun, Dakká şi Mali le sfâşiară numai cu mâinile, făcând găuri destul de mari ca să poată trece prin ele. Cazanele căpătaseră consistenţa unui caşcaval topindu-se; la fel şi puntea.

― Hai s-o ştergem de-aici, sugeră Harun. Ceilalţi coborâră în urma lui de-a lungul pasarelei elastice care se topea; Dakká şi Harun săriră pe Darr Pupăza, iar Mali păşi pe apa de lingă ei.

― Misiune îndeplinită, strigă Harun fericit. Pupăză, cu toată viteza înainte!

― Varuum, aprobă Darr Pupăza fără să-şi mişte pliscul. Se îndepărtă în viteză de Corabia întunecată spre tunelul pe care îl deschisese Mali în jungla de buruieni; după aceea se auzi un sunet nesănătos şi se simţi un miros de ars venind din cutia craniană a Pupezei şi se opriră.

― I s-a ars o siguranţă, arătă Dakká. Disperarea îl cuprinse pe Harun.

― Deci tot nu erau bine conectate firele, zise el. Şi când te gândeşti ce bun mă crezusem; acum e stricată, n-o să mai funcţioneze niciodată!

― Partea bună apropo de un creier mecanic, îl consolă Dakká, e că poate fi reparat, i se poate face revizie, poate fi chiar înlocuit. Există întotdeauna unul de rezervă la Service-ul din Gup City. Dacă am putea-o duce pe Pupăză înapoi acolo, ar merge iar la fel de bine, şnur, a-ntâia, ca înainte.

― Dacă ne-am putea duce pe noi toţi, zise Harun.

Erau eşuaţi în Zona Veche, fără nici o speranţă de ajutor. După ce trecuseră prin toate astea, se gândi Harun, nu era cinstit să li se întâmple aşa ceva.

― Vă împing eu pentru o vreme, se oferi Mali, şi tocmai ce începuse să facă asta, când, cu un ultim zgomot ciudat, trist, bolborosit, Corabia întunecată a lui Khattam-Şud se topi de tot. Şi Dopul, neterminat cum era, căzu fără să provoace nici un rău pe fundul oceanului, lăsînd Sursa de poveşti cu totul neblocată. Din ea vor continua să iasă poveşti proaspete, şi astfel, într-o bună zi, Oceanul va fi curat din nou, şi toate poveştile, chiar şi cele mai vechi, vor da impresia că sunt nou-nouţe.





Mali nu-i mai putea împinge mai departe; se prăbuşi, epuizat, pe spatele Pupezei. După-amiaza era în toi (Luna Kahani se stabilizase la o viteză normală" de rotaţie), iar ei pluteau în derivă de-a lungul Oceanului Polar de Sud, neştiind ce să facă în continuare.

Chiar în acel moment, apa din jurul lor se porni să bolborosească şi să facă spume; şi, spre marea sa uşurare, Harun recunoscu multele guri zâmbitoare ale Peştilor Multiflenci.

― Goopy! Bagha! îi salută el vesel. Iar ei îi răspunseră:

― Fără teamă! Fără griji!

― Vă scoatem noi acuşi de-aici!

― Aţi făcut destul! Acum să v-odihniţi!

― În curând departe de primejdii o să fiţi! Aşa că Bagha şi Goopy luară frîiele lui Darr

Pupăza în gură şi îi traseră pe călători în afara Zonei Vechi.

― Oare ce s-o fi ales de Khattam-Şud? întrebă Harun în cele din urmă.

Dakká dădu satisfăcut din umeri.

― S-a zis cu el; garantez eu, spuse el. N-avea cum să existe scăpare pentru Şeful Cultului. S-a topit şi el ca toţi ceilalţi. S-a tras cortina, e terminat, adio. Cu alte cuvinte: khattam-sud.

― Dar adu-ţi aminte că noi n-am avut de-a face decât cu umbra sa, îl readuse Harun la realitate. Celălalt Şef al Cultului, cel adevărat", se luptă, probabil chiar acum, cu Generalul Kitab şi Paginile sale şi Mudra şi tata ― şi Gurăspartă. Gurăspartă, îşi zise el în gând. Mă întreb dacă i-a fost măcar un pic dor de mine.

Întinderea care fusese cândva Fâşia Crepusculară era acum scăldată de ultimele raze ale soarelui. De azi înainte Kahani va fi o Lună rezonabilă", se gândi Harun, cu zile şi nopţi rezonabile".

În depărtare, către nord-est, văzu coasta Ţării Chup, luminată de soarele de seară pentru prima dată după mult, mult timp.









11. Prinţesa Batcheat



Acum trebuie să vă povestesc repede ce s-a întâmplat în timp ce Harun era în Zona Veche:

V-aduceţi aminte că Prinţesa Batcheat Chattergy era întemniţată în camera cea mai de sus a celui mai de sus turn al Citadelei din Chup, un castel uriaş construit în întregime din gheaţă neagră, înălţându-se deasupra Chup City-ului ca un pterodactil sau arheopterix uriaş. Aşa că spre Chup City se îndreptă Armata Gupă, cu Generalul Kitab, Prinţul Bolo şi Mudra, Războinicul Nălucă, în frunte.

Chup City se afla în inima întunericului Veşnic, şi aerul era atât de rece, încât se făcea ţurţuri în nasul oamenilor, şi ţurţurii atârnau până ce le rupeau nasurile. Din acest motiv, Chupii care locuiau acolo purtau nişte încălzitoare de nas mici şi rotunde, care le dădeau o înfăţişare de clovni de circ, doar că aceste încălzitoare erau negre.


Pe când se îndreptau în marş spre întuneric, Paginile din Gup au fost şi ele echipate cu nişte încălzitoare de nas roşii. Zău dacă nu începe totul să arate ca un război între bufoni", se gândi Raşid povestitorul când îşi puse nasul fals roşu. Prinţul Bolo, căruia aceste accesorii i se păreau deosebit de umilitoare, îşi dădu seama că un nas îngheţat, cu ţurţuri atârnând de el, ar fi fost şi mai rău. Aşa că se îmbufna foarte tare, dar îşi puse şi el încălzitorul.

Apoi mai erau şi căştile. Paginilor din Gup li se dăduseră (prin bunăvoinţa Morsei şi a Mintoşilor de la Sediul PPCDE) cele mai ciudate acoperă-minte pe care Raşid le văzuse vreodată. Pe borul acestor căşti, de jur împrejur, era prinsă un soi de panglică de pălărie care lumina strălucitor atunci când casca era purtată. Ceea ce făcea ca Paginile din Gup să arate ca un regiment de îngeri sau de sfinţi, din cauză că toţi aveau nimburi strălucitoare în jurul capetelor. Luminozitatea tuturor acestor nimburi" le permitea cât de cât Gupilor să-şi zărească duşmanii, până şi în întunericul Veşnic; în timp ce Chupii, chiar şi cu modernii lor ochelari de întuneric, ar fi putut fi deranjaţi de lumină.

Ce se vede aici e, fără nici o îndoială, ultimul răcnet în materie de tehnică de război", comentă Raşid ironic în gândul lui. Nici una dintre armate nu va fi în stare să vadă cum trebuie în timpul luptei."

Cîmpul de bătălie se afla în afara oraşului Chup; era un şes întins, cunoscut sub numele de Bat-Mat-Karo, mărginit de jur împrejur de delu-şoare, unde comandanţii armatelor rivale puteau să-şi aşeze corturile şi de unde puteau să urmărească desfăşurarea luptei. Generalului Kitab, Prinţului Bolo şi lui Mudra li se alăturară pe dealul de comandă al Gupilor Raşid povestitorul (de care era mare nevoie, căci numai el era în stare să traducă pentru ceilalţi Limbajul Gesturilor al lui Mudra) şi un detaşament ― sau Pamflet" ―de Pagini, din care făcea parte şi Gurăspartă şi a cărui misiune era să acţioneze ca mesageri şi paznici. Comandanţii Gupi, care arătau cam caraghios cu nasurile acelea roşii, se aşezară în cortul lor pentru o cină uşoară înainte de bătălie; iar în vreme ce mâncau, de ei se apropie călare un Chup, un individ cu aspect de funcţionăraş, având pe mantia cu glugă Semnul Buzelor Cusute şi purtând un steag alb de armistiţiu.

― Ei bine, războinice Chup, zise Prinţul Bolo cutezător şi cam prosteşte, ce te-aduce încoace? Măi, măi, adăugă el nepoliticos, ce tip smiorcăit, tâmpit, nenorocit şi de doi bani mai eşti şi tu.

― Tunete şi fulgere, Bolo, bubui Generalul Kitab, nu aşa te adresezi unui sol care vine cu un steag alb.

La care solul scoase un rânjet răutăcios de nepăsare şi începu să vorbească.

― Marele Şef al Cultului, Khattam-Şud, m-a dezlegat de jurămintele tăcerii special ca să vă pot transmite acest mesaj, zise el cu o voce joasă, şuierată. Vă salută şi vă informează că aţi pătruns fără permisiune pe teritoriul sacru al oraşului Chup. Nu are de gând nici să negocieze cu voi, nici să v-o dea pe băgăcioasa aia de Batcheat. ― Şi oh, pe deasupra mai e şi-atât de zgomotoasă, adăugă solul, evident vorbind de data asta în numele său. Ne chinuie urechile cu cântecele ei! Şi nasul ei, şi dinţii ei...

― Nu-i cazul să intrăm în astfel de amănunte, îl întrerupse Generalul Kitab. La naiba! Nu ne interesează părerile tale. Termină-ţi nenorocitul ăla de mesaj.

Solul Chup îşi drese glasul.

― Deci, Khattam-Şud vă previne că, dacă nu vă retrageţi de-ndată, invazia voastră ilegală va fi pedepsită prin anihilare totală; şi Prinţul Bolo de Gup va fi dus în lanţuri la Citadelă, astfel încât să poată fi prezent la ceremonia de Coasere a gurii ca o moară stricată a lui Batcheat Chattergy.

― Ticălosule, nenorocitule, nemernicule, porcule, mizerabilule! strigă Prinţul Bolo. Ar trebui să-ţi tai urechile, să le gătesc sărate cu puţin unt şi usturoi şi să hrănesc dulăii cu ele!

― Oricum, continuă solul Chup, fără să dea vreo atenţie izbucnirii lui Bolo, mi s-a ordonat ca înaintea înfrângerii totale care vă aşteaptă să vă ofer puţin divertisment, cu voia dumneavoastră. Eu sunt, dacă pot fi atât de lipsit de modestie, cel mai bun jongler din Chup City; şi mi s-a poruncit să jonglez, dacă sunteţi de acord, spre încântarea dumneavoastră.

În acest moment, Gurăspartă, care stătea în spatele Prinţului Bolo, izbucni:

― Nu-l ascultaţi ― e o şmecherie... 

Generalul Kitab, căruia îi plăceau dezbaterile, păru întru totul disponibil să discute această posibilitate, dar Bolo dădu regeşte din mână şi strigă:

― Tăcere, Pagino! Regulile cavalereşti ne obligă să acceptăm! Iar solului Chup îi zise pe un ton cât putu de măreţ: Domnule, îţi vom urmări jongleria!

Solul îşi începu spectacolul. Scoase din adâncurile mantiei o varietate uimitoare de obiecte ―mingi de abanos, popice, statuete de jad, ceşti de porţelan, broscuţe ţestoase vii, ţigări aprinse, pălării ― şi le aruncă în aer în cercuri şi spirale fermecătoare. Cu cât jongla mai repede, cu atât mai complicată devenea jongleria; iar privitorii erau atât de hipnotizaţi de talentul lui, încât numai o singură persoană din cort surprinse momentul în care cavalcadei zburătoare i se alătură încă un obiect, o cutiuţă dreptunghiulară şi grea din care ieşea un fitil scurt, aprins...

― N-aveţi de gând, fir-ar să fie, să vă feriţi? urlă Gurăspartă, repezindu-se înainte şi zvârlindu-l cât colo pe Prinţul Bolo (cu scaun cu tot). Individul are o bombă aprinsă!

Ajunse la solul Chup din două salturi şi, folosindu-se de ochii săi ageri şi de propriile talente de jongler, ea prinse bomba din desfăşurarea urcătoare, coborâtoare, dansatoare de obiecte din aer. Celelalte Pagini îl înşfăcară pe Chup, şi statuetele şi ceştile şi broscuţele ţestoase căzură toate pe jos... iar Gurăspartă gonea cât de repede o ţineau picioarele spre marginea dealului de comandă, şi când ajunse acolo aruncă bomba pe deal în jos şi aceasta explodă într-o minge enormă (dar inofensivă acum) de flăcări negre, strălucitoare.

Casca îi căzuse de pe cap. Părul lung i se revărsase pe umeri în văzul tuturor.

Bolo, Generalul, Mudra şi Raşid se repeziră afară din cort când auziră explozia. Gurăspartă avea răsuflarea tăiată, dar rânjea fericită.

― Aşa deci, chiar în ultimul moment, zise ea. Ce înfiorător şi individul ăla Chup. Era gata să se sinucidă, să sară în aer o dată cu noi. V-am spus că e-o şmecherie.

Prinţul Bolo, căruia nu-i plăcea ca Paginile să-i zică V-am spus eu", se răsti la ea:

― Ce-nseamnă asta, Gurăspartă? Eşti fată?

― Aţi observat, Sire, zise Gurăspartă. N-are rost să mă mai prefac.

― Ne-ai înşelat, zise Bolo roşind. M-ai înşelat pe mine.

Gurăspartă era indignată de nerecunoştinţa lui Bolo.

― Mă scuzaţi, dar nu e tocmai greu să vă înşele cineva, ţipă ea. Dacă jonglerii pot s-o facă, de ce nu şi fetele?

Bolo se înroşi la faţă în jurul încălzitorului de nas roşu.

― Eşti concediată, urlă el cât îl ţinură plămânii.

― Bolo, dă-o-ncolo de treabă..., începu Generalul Kitab.

― Ba nu, nu sunt, strigă Gurăspartă înapoi, îmi dau demisia, domnule.

Mudra, Războinicul Nălucă, urmărise toate aceste evenimente cu o expresie de nepătruns pe faţa sa verde. Acum însă mâinile începură să i se mişte, picioarele să ia poziţii elocvente, muşchii feţei să se încreţească şi să tresară. Raşid traduse:

― Nu-i cazul să ne certăm când bătălia stă să-nceapă. Dacă Prinţul Bolo nu mai are nevoie de o Pagină atât de curajoasă, n-ar vrea domnişoara Gurăspartă să lucreze pentru mine?

La care Prinţul Bolo de Gup se arătă mâhnit şi ruşinat, iar domnişoara Gurăspartă extraordinar de mulţumită.



Bătălia începu în cele din urmă.

Lui Raşid Khalifa, care urmărea lupta de pe dealul de comandă al Gupilor, îi era foarte teamă că Paginile Gupe vor fi bătute măr. De fapt, rupte ar fi cuvântul potrivit pentru nişte pagini", reflectă el, sau poate arse", îl surprinse capacitatea sa neaşteptată de a nutri gânduri violente. Probabil că războiul îi face pe oameni cruzi", îşi zise el.

Armata Chupă, cu nasurile ei negre şi cu tăcerea ei ameninţătoare ce plutea pe deasupra ca o ceată, arăta prea înfricoşătoare ca să poată pierde. Intre timp, Gupii erau încă prea ocupaţi să dezbată fiecare detaliu. Fiecare ordin ce era transmis de pe dealul de comandă trebuia discutat pe larg, cu toate argumentele pro şi contra, chiar şi atunci când aceste ordine veneau de la Generalul Kitab însuşi. Cum se poate purta o bătălie cu toată flecăreala asta?", se întrebă Raşid perplex.

După care cele două armate se năpustiră una asupra celeilalte; şi Raşid văzu, spre marea sa surprindere, că Chupii nu prea erau în stare să opună rezistenţă Gupilor. Acum că dezbătuseră totul în amănunt, Paginile din Gup luptau din răsputeri, rămânând unite, susţinându-se unele pe altele când era cazul şi arătând în general ca o forţă care avea un ţel comun. Toate acele discuţii şi controverse, toată deschiderea aceea, creaseră legături puternice de camaraderie între ele. Chupii, pe de altă parte, se dovediră a fi o gloată dezorganizată. Aşa cum prezisese Mudra, mulţi dintre ei trebuiră să se lupte cu propriile lor umbre trădătoare! Cât despre restul, ei bine, jurămintele lor de tăcere şi obiceiurile secretoase pe care le aveau îi făcuseră suspicioşi şi neîncrezători unii în alţii. Nici în generalii lor nu aveau încredere. Ca urmare, în loc să rămână umăr la umăr, Chupii se trădară între ei, se înjunghiară pe la spate, se răsculară, se ascunseră, dezertară... şi, după cea mai scurtă bătălie posibilă, îşi aruncară pur şi simplu armele şi o luară la sănătoasa.

După Victoria de la Bat-Mat-Karo, armata sau Biblioteca" din Gup intră triumfătoare în Chup City. Când îl văzură pe Mudra, mulţi Chupi li se alăturară Gupilor. Fecioarele Chupe se repeziră cu nasurile lor negre pe străzile îngheţate şi îi încununară cu ghiocei negri pe Gupii cu nasuri roşii şi nimburi în jurul capului; şi îi şi sărutară; şi le spuseră Eliberatorii Ţării Chup".

Pe Gurăspartă, al cărei păr lung şi despletit nu mai era acum ascuns sub bereta de catifea sau sub casca-nimb, o remarcară cîţiva tineri din Chup City. Dar ea se ţinu aproape de Mudra, şi la fel făcu şi Raşid Khalifa; şi atât Raşid, cât şi Gurăspartă îşi dădură seama că gândurile li se întorceau mereu spre Harun. Unde era oare? Era bine? Când avea să se-ntoarcă?

Prinţul Bolo, care se afla în frunte pe calul său mecanic săltăreţ, începu să strige cum îi era obiceiul, pe un ton cutezător, dar cam prostesc:

― Unde eşti, Khattam-Şud? Ieşi să te văd; lingăii tăi au fost înfrînţi şi e rândul tău acum! Batcheat, n-ai teamă; Bolo e aici! Unde eşti, Batcheat, dragostea mea, nepreţuita mea iubită? Batcheat, oh, Batcheat a mea!

― Dacă ţi-ar tăcea un pic gura, ai afla imediat unde aşteaptă Batcheat a ta, se auzi vocea unui Chup din mulţimea care se adunase să-i salute pe Gupi. (Mulţi Chupi începuseră să încalce Legile Tăcerii, aclamând, strigând şi aşa mai departe.)

― Da, foloseşte-ţi urechile, întări o femeie. N-auzi tărăboiul ăla care ne-a împins pe toţi la băutură?

― Cântă? exclamă Prinţul Bolo, făcându-şi o mână pâlnie la ureche. Batcheat a mea cântă? Atunci linişte, prieteni, ascultaţi-i cântecul.

Îşi ridică un braţ. Defilarea Gupilor se opri. Şi, purtată către ei de vânt dinspre Citadela Chup, se auzea acum o voce de femeie cântând cântece de dragoste. Era cea mai groaznică voce pe care Raşid Khalifa, Şahul de Bla, o auzise în viaţa lui.'

Dacă asta e Batcheat", se gândi el ― dar nu îndrăzni s-o spună cu voce tare ― atunci aproape că poţi să-nţelegi de ce vrea Şeful Cultului s-o reducă pentru totdeauna la tăcere".

Oooooh, vorbesc de Bolo

Şi n-am timp de nimic altceva, cântă Batcheat, şi vitrinele magazinelor se făceau fărâme. Sigur ştiu cântecul ăsta, dar cuvintele par diferite", se gândi Raşid mirat.



Să vă spun de-un băiat ce-l cunosc,

E Bolo-al meu, şi ce tare-l iubesc



cântă Batcheat, şi bărbaţii şi femeile din mulţime implorară:

― Opreste-te! Opreşte-te!

Raşid se încruntă şi dădu din cap: Da, da, şi partea asta mi-e foarte cunoscută, dar nu e chiar cum ar trebui să fie".



Nu ştie să joace polo,

Şi nici să zboare solo,

Ooo, dar eu îl iubesc,

Iubirea noastră va tot creeeşte-lo

Şi n-am să-l las să pleeece-lo

Mă-ncearc-o tristeeeţe-lo

Ca atunci când l-aştepţi pe Bolo



cântă Batcheat, şi Prinţul Bolo strigă: Frumos! E-atât de frumos!" ― la care mulţimea de Chupi răspunse:

― Vvvaaiii, s-o oprească cineva, vă rugăm.



Numele lui nu-i Rollo

Şi vocea-i nu-i de picolo,

Dar oooh îl iubesc tare, 

Aşa că opriţi spectacolul-lo 

Daţi-mi iute ce mi se cuvine-lo 

Căci am negreşit de gând-lo 

Să pun mâna pe Bolo



cântă Batcheat, şi Prinţul Bolo, săltînd de nerăbdare pe calul său, aproape leşină de plăcere.

― Ascultaţi, intona el. Nu-i aşa că are o voce superbă?

― Nu-i aşa, îi strigă înapoi mulţimea, aia nici măcar nu-i voce.

Prinţul Bolo se bosumflă.

― Aceste persoane sunt evident incapabile să aprecieze o voce contemporană frumoasă, zise el tare către Generalul Kitab şi Mudra. Aşa că, dacă nu vă supăraţi, cred că e timpul să atacăm Citadela.

În acest moment se întâmplă o minune.

Pământul li se zgudui sub picioare: o dată, de două ori, de trei ori. Casele din Chup City se scuturară; mulţi Chupi (dar şi Gupi) ţipară de groază. Prinţul Bolo căzu de pe cal.

― Cutremur, cutremur! strigară oamenii ― dar nu era un cutremur obişnuit. Se urnise Kahani, Luna întreagă, cu o zguduitură puternică şi o cutremurare puternică, rotindu-se în jurul axei sale, spre...

― Uitaţi-vă la cer! strigară câteva voci. Uitaţi-vă ce apare la orizont!

...spre soare.

Deasupra Chup City-ului, deasupra Citadelei din Chup, răsărea soarele. Răsări rapid şi continuă să urce pe cer până ce ajunse exact deasupra capetelor, strălucind cu toată puterea căldurii de la amiază; şi ajuns acolo, se opri. Mulţi Chupi, printre care şi Mudra, Războinicul Nălucă, îşi scoaseră din buzunare ochelarii de întuneric destul de moderni şi şi-i puseră pe ochi.

Răsăritul! Sfâşie vălurile de tăcere şi umbră pe care vrăjitoria lui Khattam-Şud le înfăşurase în jurul Citadelei. Gheaţa neagră din care era făcută citadela întunecată primi o lovitură de moarte de la lumina soarelui.

Zăvoarele de la porţile Citadelei se topiră. Prinţul Bolo, cu sabia scoasă din teacă, trecu în galop prin porţile deschise, urmat de Mudra şi de câteva Capitole" de Pagini.

― Batcheat! strigă Bolo în goana sa. Calul necheză la auzul numelui.

― Bolo! veni de departe răspunsul.

Bolo descăleca; şi fugi împreună cu Mudra sus pe scări, apoi prin curţi, apoi pe alte scări, în timp ce peste tot în jurul lui stâlpii Citadelei lui Khattam-Şud, înmuiaţi de căldura soarelui, începură să se încovoaie şi să se îndoaie. Arcadele se lăsau şi ele, cupolele se topeau. Slujitorii fără umbre ai Şefului Cultului, membrii Uniunii Buzelor Cusute, alergau de nebuni încoace şi încolo, izbindu-se de ziduri, ciocnindu-se şi dărâmându-se unul pe altul şi ţipând îngrozitor, uitând toate Legile Tăcerii din cauza fricii.

Venise momentul distrugerii finale a lui Khattam-Şud. Când Bolo şi Războinicul Nălucă se repeziră în inima care se topea a Citadelei, pereţii şi turnurile se dărâmară la strigătele de Batcheat!" ale Prinţului. Şi în cele din urmă, chiar când începeau să fie disperaţi că ea ar putea să nu fie în siguranţă, o zăriră pe Prinţesa Batcheat, cu nasul ei (înfăşurat într-un încălzitor de nas Chup, negru), cu dinţii aceia ai ei... dar nu e cazul să intrăm în astfel de amănunte. Să spunem doar că nu exista nici o îndoială că într-adevăr Batcheat, urmată de slujnicele sale, era cea care aluneca în jos spre ei de-a lungul balustradei scărilor măreţe ale căror trepte se topiseră. Bolo aşteptă; Batcheat i se aruncă de pe balustradă direct în braţe. El se împletici câţiva paşi în spate, dar nu căzu.

Văzduhul se umplu acum de gemete, în timp ce fugeau în jos şi mai jos, prin curţi moi, şi în jos pe trepte înmuiate, priviră în urmă; şi văzură, sus, deasupra lor, chiar în vârful Citadelei, gigantica statuie de gheaţă, colosalul idol de gheaţă rânjind al lui Bezaban cel fără limbă şi cu mulţi dinţi, cum începea să se clatine şi să tremure; şi apoi, ameţit, căzu.

Parcă s-ar fi dărâmat un munte. Ce mai rămăsese din coridoarele şi curţile Citadelei din Chup fu complet zdrobit când se prăbuşi Bezaban. Capul uriaş al statuii se desprinse de gât şi se îndreptă rostogolindu-se şi săltând de-a lungul teraselor Citadelei, înspre curtea cea mai de jos, la ale cărei porţi stăteau acum, privind evenimentele cu o groază fascinată, Bolo, Mudra şi doamnele, împreună cu Rasid Khalifa, Generalul Kitab şi o mulţime de Gupi şi Chupi adunaţi în spatele lor. Marele cap se rostogolea în jos, tot mai jos; când se lovi de Pământ, i se desprinseră urechile şi nasul; dinţii îi căzură din gură. Şi-şi continuă drumul în jos, tot mai jos. Şi apoi, Priviţi!", strigă Raşid Khalifa arătând cu degetul; şi-o clipă mai târziu, Atenţie!". Zărise o siluetă mică şi neimpresionantă, într-o mantie cu glugă, furişându-se grăbită prin curtea cea mai de jos a Citadelei: un tip ca un funcţionăraş, pricăjit, sfrijit, smiorcăit, tâmpit, calic, zgârcit, nenorocit şi de doi bani, care nu avea umbră, dar arăta mai degrabă a umbră decât a om. Era Şeful Cultului, Khattam-Şud, care fugea ca să se salveze. Auzi prea târziu strigătul lui Rasid; se răsuci cu un urlet înfiorător şi văzu capul uriaş al Colosului lui Bezaban chiar în momentul în care îl ajunse şi îl izbi direct în nas. Îl zdrobi cu totul; n-a mai fost văzută niciodată nici o bucăţică din el. Rânjind fără dinţi, capul se opri în curtea aceea şi continuă să se topească încet.





Se instaura pacea.

Noul guvern al Ţării Chup, condus de Mudra, îşi anunţă dorinţa de a ajunge la o pace lungă şi durabilă cu Ţara Gup, o pace în care Noaptea şi Ziua, Vorbele şi Tăcerea să nu mai fie separate în Zone diferite de Fâşii Crepusculare şi Ziduri ale Forţei.

Mudra o invită pe domnişoara Gurăspartă să rămână cu el şi să înveţe Abhinaya, Limbajul Gesturilor, astfel încât să poată fi o mediatoare între autorităţile din Gup şi cele din Chup; şi Gurăspartă acceptă bucuroasă.

Între timp, trimiseră în căutare pe Ocean Duhuri ale Apei Gupe călătorind pe păsări mecanice zburătoare, şi nu după multă vreme localizară o Pupăză imobilă, târâtă spre nord de Goopy şi Bagha şi având în spate trei spioni" epuizaţi, dar fericiţi.

Harun îşi reîntâlni tatăl şi pe Gurăspartă, care părea ciudat de stîngace şi timidă în prezenţa lui, ceea ce era cam ce simţea şi el în prezenţa ei. Se întâlniră pe ţărmurile Ţării Chup, în locul în care fusese cândva Fâşia Crepusculară; şi o porniră toţi mulţumiţi spre Gup City, căci se punea la cale o nuntă.

În Gup City, Preşedintele Şezătorii tocmai anunţa nişte promovări: Dakká fusese numit în postul de Duh Şef al Apei; Mali în cel de Prim Grădinar Plutitor; iar Goopy şi Bagha fură numiţi Lideri ai Peştilor Multiflenci din Mare. Cei patru au fost însărcinaţi cu operaţiunea de Curăţare ce trebuia să înceapă de îndată de-a lungul şi de-a latul Oceanului cu Şuvoaie de Poveşti. De la bun început au anunţat că erau interesaţi mai ales să refacă neîntârziat Zona Veche, astfel încât poveştile vechi să poată fi iar noi şi proaspete.

Lui Raşid Khalifa i se înapoiară înlesnirile legate de Apa de Poveşti şi primi cea mai înaltă distincţie a Ţării Gup, Ordinul Gurii Deschise, în semn de recunoaştere a serviciilor excepţionale aduse în timpul războiului. Proaspătul Duh Şef al Apei consimţi să reconecteze personal conducta de Apă a lui Raşid.

Darr Pupăza îşi reveni rapid la parametrii normali, la scurt timp după ce Service-ul Principal din Gup îi instala creierul de rezervă.

Şi Prinţesa Batcheat? Ei bine, supravieţuise nevătămată întemniţării, deşi din cauza fricii că-i vor fi cusute buzele rămăsese cu o ură faţă de ace de care nu avea să mai scape toată viaţa. Iar în ziua nunţii cu Prinţul Bolo, amîndoi arătau atât de fericiţi şi de îndrăgostiţi, cum stăteau acolo în balconul palatului făcând din mână către mulţimea de Gupi şi de oaspeţi Chupi adunată dedesubt, încât toată lumea hotărî să uite cât de incredibil de idioată fusese Batcheat să se lase prinsă în halul ăla şi cât de prosteşte se comportase Bolo în războiul care urmase.

― În fond, îi şopti Dakká, Duhul Şef al Apei, lui Harun pe când stăteau alături în balcon, la mică distanţă de fericitul cuplu, nu prea le lăsăm pe aceste capete încoronate să facă lucruri cu adevărat importate pe-aici.

― A fost câştigată o victorie măreaţă, spunea bătrânul Rege Chattergy mulţimii, o victorie a Oceanului nostru împotriva Duşmanului său, dar şi o victorie a noii Prietenii şi Deschideri dintre Chupi şi Gupi împotriva vechii Ostilităţi şi Suspiciuni existente între noi. S-a iniţiat un dialog; şi pentru a sărbători toate acestea, precum şi această nuntă, să cântăm cu toţii.

― Mai bine, sugeră Bolo, să ne cînte Batcheat o serenadă ― să se audă vocea ei de aur!

Urmă o clipă de tăcere. Apoi, într-un singur glas, mulţimea urlă:

― Nu, nu asta ― scutiţi-ne măcar acum, vă rugăm.

Batcheat şi Bolo se arătară atât de jigniţi, încât trebui ca Regele Chattergy să intervină şi să salveze ziua spunând împăciuitor:

― Ce vrea să zică de fapt poporul e că de ziua nunţii voastre vrea să vă arate cât de mult vă iubeşte printr-un cântec.

Ceea ce nu era tocmai adevărat, dar îi înveseli pe cei doi; şi după aceea piaţa se umplu de cântec. Batcheat îşi ţinu gura şi toată lumea se bucură.

Pe când pleca de pe balcon în urma grupului de feţe încoronate, un Mintos îl aborda pe Harun.

― Trebuie să te prezinţi de urgenţă la Sediul PPCDE, zise Mintosul sec. Morsa vrea să stea de vorbă cu cel care a distrus intenţionat atât de multe dispozitive de neînlocuit.

― Dar am făcut-o pentru o cauză bună, protestă Harun.

Mintosul dădu din umeri.

― Asta nu mă mai interesează, zise el în timp ce se îndepărta. E ceva ce-ţi rămâne ţie de pledat şi Morsei de hotărât.







12. Morsa să fi fost?



Am nevoie de martori", hotărî Harun. De îndată ce Dakká şi Mali o să-i spună de ce-a trebuit să-mi doresc ce mi-am dorit, Morsa va fi mai înţelegător în legătură cu echipamentul stricat." O petrecere pe cinste era în plină desfăşurare în palatul regal, şi lui Harun îi trebuiră câteva minute bune să-l găsească pe Duhul Şef al Apei în mulţimea aceea care pocnea baloane şi arunca în aer boabe de orez şi se unduia, în cele din urmă îl zări totuşi pe Dakká, al cărui turban era căzut un pic într-o parte, dansînd frenetic cu o tânără femeie-Duh. Harun trebui să strige ca să se facă auzit peste muzică şi peste vacarmul general; apoi, spre disperarea sa, îl văzu pe Dakká încreţindu-şi buzele şi dând din cap.

― Îmi pare rău, zise Duhul Şef al Apei. Să mă cert cu Morsa? Nu merită, nu conta pe mine, nu mă bag.

― Dar Dakká, trebuie, pleda Harun. Trebuie să-i explice cineva!

― Explicaţiile nu sunt oricum punctul meu forte, urlă Dakká drept răspuns. Nu sunt în largul meu cu ele, nu mă pricep, nu-mi surâd deloc.

Harun îşi dădu ochii peste cap de frustrare şi se duse să-l caute pe Mali. Îl găsi pe Prim Grădinarul Plutitor la cea de-a doua petrecere de nuntă, care se ţinea pe (şi sub) Lagună, în beneficiul acelor Gupi (şi Peşti Multiflenci şi Grădinari Plutitori) care preferau decorul acvatic. Pe Mali îl reperară uşor: stătea în picioare pe spinarea Pupezei Darr, cu pălăria de buruieni înclinată într-un unghi şmecheresc, şi cânta pătimaş în faţa unui public entuziast de Peşti şi Grădinari:



Poţi topi Corăbii întunecate, 

Poţi topi tot felul de umbreee, 

Poţi topi Castele de Gheaţă, da' 

Nu şi pe mineeee!



― Mali, strigă Harun. Ajutor!

Prim Grădinarul Plutitor îşi întrerupse cântecul, îşi dădu jos de pe cap pălăria de buruieni, se scarpină în creştet şi rosti prin buzele-i florale:

― Morsa. Ai încurcat-o. Am aflat. Problemă mare. Îmi pare rău, nu pot ajuta.

― Ce-aţi păţit toţi? strigă Harun. Ce e, în fond, chiar aşa de înspăimântător la Morsa asta? Părea de treabă când l-am întâlnit înainte, chiar dacă mustaţa lui nu e tocmai o mustaţă de morsă.

Mali dădu trist din cap.

― Morsa. Persoană importantă. Nu mi-ar plăcea să mă pun rău cu el. Înţelegi ce vreau să spun.

― Pe bune, ţipă Harun supărat. Va trebui să mă duc să înfrunt situaţia de unul singur. Halal prieteni!

― Nu te obosi să mă-ntrebi şi pe mine, ceea ce oricum n-ai făcut, strigă după el Darr Pupăza, fără să-şi mişte pliscul. Nu sunt decât o maşinărie.

Când intră pe uşile de la Sediul PPCDE, pe Harun îl cuprinse tristeţea. Stătu în holul cel mare şi răsunător de la intrare, înconjurat de Mintoşi în halate albe care umblau grăbiţi în jurul lui în toate direcţiile. Harun îşi imagină că toţi se uitau la el cu un amestec de mânie, dispreţ şi milă. Trebui să întrebe trei Mintoşi unde se află biroul Morsei până să-l găsească în cele din urmă, după multe întortocheri labirintice prin Sediul PPCDE, care îi aduseră aminte de cum o urmase pe Gurăspartă prin palat. Ajunse însă în cele din urmă în faţa unei uşi aurite pe care scria: MARELE CONTROLOR AL PROCESELOR PREA COMPLICAT DE EXPLICAT. DOMNUL I.M.D. MORSA. BATEŢI ŞI AŞTEPTAŢI.

lată-mă în fine aici, pe punctul de a avea întrevederea pentru care am venit în primul rând pe Kahani", reflectă Harun plin de emoţii. Chit că nu chiar o astfel de întrevedere aveam în minte." Trase adânc aer în piept; şi ciocăni.

Se auzi vocea Morsei:

― Intră.

Harun trase din nou aer în piept şi deschise uşa.

Primul lucru pe care l-a văzut Morsa, aşezat pe un scaun alb strălucitor în spatele unui birou galben strălucitor, cu marele său cap în formă de ou şi complet chel strălucind la fel de tare ca mobila şi cu mustaţa de pe buza de sus tresărind ritmic din cauza a ceea ce ar fi putut fi, foarte bine, luat drept furie.

Al doilea lucru pe care l-a observat Harun a fost că Morsa nu era singur.

În biroul Morsei se mai aflau, rânjind larg, Regele Chattergy, Prinţul Bolo, Prinţesa Batcheat, Preşedintele Şezătorii, Preşedintele Mudra din Chup, aghiotantul său, domnişoara Gurăspartă, Generalul Kitab, Dakká, Mali, precum şi Raşid Khalifa. Pe perete se găsea un ecran pe care Harun îi putu vedea pe Goopy şi Bagha rânjindu-i de sub suprafaţa Lagunei, rânjind cu toate gurile pe care le aveau. Capul lui Darr Pupăza se holba la el de pe un al doilea ecran.

Harun rămase cu gura căscată.

― Am dat de necaz? Sau nu? reuşi el să întrebe.

Toţi cei din birou izbucniră în râs.

― Te rog să ne ierţi, zise Morsa, ştergându-şi lacrimile de râs din ochi şi chicotind încă uşor. Ne-am distrat un pic pe seama ta. Am făcut o glumită. Da, o glumită, repetă el şi izbucni din nou în râs.

― Şi-atunci ce-nseamnă toate astea? întrebă Harun. Morsa încercă să se controleze şi să-şi ia cea mai serioasă expresie cu putinţă, şi ar fi reuşit dacă nu i-ar fi surprins lui Dakká privirea, ceea ce-l făcu să izbucnească din nou în hohote; ceea ce-l făcu şi pe Dakká să izbucnească din nou; şi ceea ce făcu pe toată lumea să izbucnească. Fu nevoie de câteva minute ca să se restabilească ordinea.

― Harun Khalifa, zise Morsa ridicându-se în picioare, gâfâind încă puţin şi ţinându-se de burtă, în semn de recunoştinţă pentru serviciile imense aduse locuitorilor de pe Kahani şi Oceanului cu Şuvoaie de Poveşti, îţi dăm dreptul să ne ceri orice doreşti şi promitem să-ţi îndeplinim dorinţa dacă ne stă în putere, chiar dacă ar însemna să trebuiască să inventăm un Proces Prea Complicat De Explicat nou-nouţ.

Harun nu zise nimic.

― Ei bine, Harun, îl întrebă Raşid, ai vreo idee?

Harun rămase în continuare tăcut, părând dintr-o dată foarte nefericit. Gurăspartă înţelese ce simţea şi veni la el, îl luă de mână şi-l întrebă:

― Ce s-a-ntîmplat? Care-i problema?

― N-are rost să cer nimic, zise Harun în şoaptă, pentru că nimeni de-aici nu poate să-mi dea ce vreau eu cu adevărat.

― Aiurea, se răsti Morsa. Ştiu foarte bine ce vrei. Tocmai ai avut parte de-o aventură grozavă, şi la sfârşitul oricărei aventuri grozave, toată lumea vrea acelaşi lucru.

― Serios? Şi cam ce anume? întrebă Harun, pe-un ton cam provocator.

― Un final fericit, zise Morsa. Răspunsul îl reduse pe Harun la tăcere. Nu-i aşa? insistă Morsa.

― Ei bine, da, cred că aşa e, recunoscu Harun jenat. Dar finalul fericit la care mă gândesc eu nu e ceva ce poate fi găsit în vreo Mare, fie ea şi-o Mare plină de Peşti Multiflenci.

Morsa dădu încet şi chibzuit din cap, de şapte ori. Apoi îşi apropie vârfurile degetelor şi se aşeză, făcându-le semn şi lui Harun şi celorlalţi să stea jos. Harun se aşeză într-un scaun alb strălucitor, chiar în faţa Morsei; ceilalţi se aşezară în nişte scaune asemănătoare, aliniate de-a lungul pereţilor.

― Hm, începu Morsa. Atât în poveşti, cât şi în viaţă, finalurile fericite sunt mult mai rare decât îşi imaginează de fapt oamenii. Aproape că poţi să spui că sunt excepţia, nu regula.

― Deci sunteţi de acord cu mine, zise Harun. Atunci asta e.

― Tocmai din cauză că sunt atât de rare, continuă Morsa, noi cei de la Sediul PPCDE am învăţat cum să le sintetizăm pe cale artificială. In cuvinte mai simple: le putem produce.

― Imposibil, protestă Harun. Nu-i ceva ce poţi îmbutelia. Dar imediat după aceea adăugă nesigur: Sau e?

― Dacă până şi Khattam-Şud a putut să sintetizeze antipoveşti, zise Morsa cu o umbră de mândrie rănită în glas, îmi place să cred că eşti gata să accepţi că şi noi putem sintetiza câte ceva.

Cât despre imposibil", continuă el, majoritatea oamenilor ar spune că ce ţi s-a întâmplat ţie în ultimul timp e destul, destul de imposibil. De ce să facem atâta caz tocmai de acest lucru imposibil? Se lăsă din nou tăcerea.

― Foarte bine, atunci, zise Harun îndrăzneţ. Ai spus că poate să fie o dorinţă mare, şi aşa şi este. Eu vin dintr-un oraş trist, atât de trist că şi-a uitat şi numele. Vreau un final fericit nu numai pentru aventura mea, ci pentru întregul oraş trist.

― Finalurile fericite trebuie să vină la finalul a ceva, îi atrase atenţia Morsa. Dacă se întâmplă în mijlocul unei poveşti sau al unei aventuri sau ceva de genul ăsta, nu reuşesc decât să înveselească puţin lucrurile pentru un timp.

― E destul şi-atâta, zise Harun. Apoi sosi clipa întoarcerii acasă.

Plecară repede, pentru că lui Harun nu-i plăceau despărţirile lungi. I se păru deosebit de greu să-şi ia rămas bun de la Gurăspartă, iar dacă mi s-ar fi aplecat ea brusc să-l sărute, Harun n-ar fi găsit probabil niciodată o modalitate să o sărute el; dar după ce asta se întâmplă, văzu că nu era deloc jenat, ci se simţea foarte fericit; ceea ce făcu plecarea şi mai grea.

La poalele Grădinii Plăcerii, Harun şi Raşid îşi luară la revedere de la prietenii lor şi urcară, împreună cu Dakká, în spinarea lui Darr Pupăza. De-abia acum îşi dădu Harun seama că Raşid pierduse probabil mitingul din K şi, ca urmare, aveau să fie fără îndoială aşteptaţi la întoarcerea pe Lacul Fad de un Durru înfumurat nervos.

― Dar dar dar nu-ţi fă probleme, zise Darr Pupăza fără să-şi mişte pliscul. Când călătoreşti cu Darr Pupăza, timpul e de partea ta. Pleci târziu, ajungi devreme. La drum! Va-vuum-varuum!

Peste Lacul Fad se lăsase noaptea. Harun zări ambarcaţiunea O mie şi una de nopţi plus una stând liniştită pe lac în lumina lunii. Aterizară lângă fereastra deschisă a unui dormitor, iar după ce ajunse înăuntru, pe Harun îl copleşi oboseala, aşa că nu mai putu face nimic altceva decât să se prăbuşească pe patul-păun şi să adoarmă imediat.

Când se trezi, văzu că era o dimineaţă frumoasă, însorită. Totul părea să fie aşa cum fusese dintotdeauna; nici urmă de Pupeze mecanice zburătoare sau Duhuri ale Apei.

Se ridică din pat frecându-se la ochi şi-l găsi pe Raşid Khalifa stînd pe micul balcon din partea din faţă a ambarcaţiunii, îmbrăcat încă în cămaşa sa de noapte lungă şi albastră şi sorbind dintr-o ceaşcă de cafea. O barcă în formă de lebădă se îndrepta spre ei de-a lungul lacului.

― Am avut un vis aşa de ciudat..., începu Raşid Khalifa, dar îl întrerupse vocea înfumuratului Durru, care îi făcea de zor cu mâna din barca-lebădă:

― Alo! Buună! strigă domnul Durru.

Oh, Doamne", se gândi Harun. Acum vor urma ţipete şi urlete şi va trebui să ne achităm singuri nota de plată."

― Ooo, somnorosule domn Raşid! strigă Durru. Văd bine oare, sunteţi amândoi încă în cămăşile de noapte, când eu am venit să vă duc la reprezentaţie? Mulţimile aşteaptă deja, leneşe domn Raşid! îmi place să cred că nu veţi dezamăgi.

Părea că întreaga aventură de pe Kahani avusese loc în mai puţin de-o noapte! Dar aşa ceva nu e posibil", se gândi Harun; ceea ce-l făcu să-şi aducă aminte de întrebarea Morsei, De ce să facem atâta caz tocmai de acest lucru imposibil?" ― aşa că se întoarse repede spre tatăl său şi-l întrebă:

― Visul acela de care vorbeai ― ţi-l mai aminteşti?

― Harun, nu acum, zise Raşid Khalifa, apoi îi strigă domnului Durru, care se apropia:

― De ce atâta nerăbdare, domnul meu? Veniţi la bord, beţi un ceai şi ne vom îmbrăca degrabă şi vom pleca.

Lui Harun îi zise:

― Grăbeşte-te, fiule. Şahul de Bla nu întârzie niciodată. Noianul de Cuvinte e vestit pentru punctualitatea sa şi aşa trebuie să rămână.

― Oceanul, îl îndemnă Harun, în timp ce Durru se apropia în barca-lebădă. Te rog, gândeşte-te. E foarte important.

Dar Raşid nu-l mai asculta deloc.

Harun se duse oarecum trist să se îmbrace; şi-abia acum observă lângă pernă un mic plic auriu, un plic de genul celor în care hotelurile de lux le lasă uneori oaspeţilor lor ciocolatele mentolate. Găsi înăuntru un bileţel scris de Gurăspartă şi semnat, în afară de ea, de toţi ceilalţi prieteni de pe Kahani. (Goopy şi Bagha, care nu puteau scrie, îşi lipiseră buzele umede de hârtie, trimiţând săruturi în loc de semnături.)

Vino când vrei", scria în bileţel. Şi stai cât de mult vrei. Adu-ţi aminte: când zbori cu Darr Pupăza, timpul e de partea ta."

Mai era ceva în plicul auriu: o pasăre minusculă, perfectă până-n cel mai mic detaliu, ridicându-şi capul spre el. Era, bineînţeles, Pupăza.

― Spălatul şi pieptănatul ăla ţi-au prins tare bine, zise Raşid când îl văzu pe Harun ieşind din camera lui. Nu te-am văzut atât de fericit de luni de zile.

Aduceţi-vă aminte că domnul Durru şi nepopularul său guvern local se aşteptau ca Raşid Khalifa să le cîştige susţinerea oamenilor spunîndu-le poveşti vesele, de laudă" şi lăsând pe dinafară basmele mohorâte". Împodobiseră un parc mare cu tot felul de decoraţii voioase steguleţe, stindarde, steaguri în toată regula ― şi puseseră difuzoare pe stâlpi, astfel încât toată lumea să-l poată auzi bine pe Şahul de Bla. Scena colorată era plină cu afişe pe care scria VOTAŢI-L PE DURRU sau CINE-I NUMAI UNUL? ― NUMAI UNUL, DURRU! Şi, într-adevăr, o mulţime mare se adunase să-l asculte pe Raşid; dar, văzându-le feţele încruntate, Harun îşi dădu seama că acei oameni nu dădeau doi bani pe Durru.

― E rândul dumneavoastră, se răsti domnul Durru. Mult-lăudate domn Raşid, aţi face bine să fiţi convingător, căci altfel...

Harun îl privi de pe marginea scenei pe Raşid cum se îndrepta zâmbitor spre microfon, în mijlocul unor aplauze generoase. După care îl şoca pe Harun cu totul, căci primele sale cuvinte sunară astfel:

― Doamnelor şi domnilor, am să vă spun azi o poveste care se cheamă Harun şi Marea de Poveşti.

Deci n-ai uitat", se gândi Harun cu un zîmbet.

Raşid Khalifa, Noianul de Cuvinte, Şahul de Bla, privi înspre fiul său şi-i făcu din ochi. Chiar ai crezut că o să uit o poveste ca asta? păru să spună el. Apoi începu:

― A fost odată, în ţara Alifbay, un oraş trist, cel mai trist dintre toate, aşa de devastator de trist că-şi uitase propriul nume.

După cum v-aţi dat seama, Raşid le spuse oamenilor din acel parc aceeaşi poveste pe care v-am spus-o eu. Harun ajunse la concluzia că tatăl său trebuie să-i fi întrebat pe Dakká şi pe ceilalţi despre întâmplările la care nu luase parte direct, pentru că povestirea lui era extrem de precisă. Şi era clar că se simţea bine din nou, îi revenise Darul Povestirii, publicul îi mânca din palmă. Când cântă cântecul lui Mali, toţi cântară alături de el: Poţi toca şi-o tocană, da'/ Pe mine nu mă poţi toca!", iar când cântă cântecele lui Batcheat, toţi implorară milă.

Ori de câte ori Raşid vorbea despre Khattam-Şud şi slujitorii săi din Uniunea Buzelor Cusute, toţi cei din public se uitau fix la înfumuratul Durru şi slujitorii lui, care stăteau pe scenă lângă Raşid, arătând din ce în ce mai puţin încântaţi pe măsură ce povestirea înainta. Iar când Raşid le povesti cum aproape toţi Chupii îl urâseră de fapt pe Şeful Cultului, dar nu avuseseră curajul s-o spună, ei bine, un lung murmur de înţelegere faţă de Chupi trecu atunci prin mulţime, da, mormăiră oamenii, ştim exact cum trebuie să se fi simţit. Şi după cele două căderi ale celor doi Khattam-Şud, cineva din public începu să scandeze: Domnul Durru e kaput/ Domnul Durru ― khattam-sud", după care toată asistenţa i se alătură. Auzind acest slogan, înfumuratul Durru înţelese că i se-nfundase şi plecă pe furiş de pe scenă împreună cu slugile sale. Mulţimea îl lăsă să scape, dar îl bombardă cu gunoaie în timp ce pleca. Domnul Durru n-a mai fost văzut niciodată în Valea K, şi asta a însemnat că locuitorii ei au fost liberi să-şi aleagă conducători de care să le placă.

― E-adevărat că n-am fost plătiţi, îi spuse Raşid vesel lui Harun în timp ce aşteptau ca Poştalionul să-i ducă din Vale. Dar nu contează; banii nu sunt totul.

― Dar dar dar, zise o voce cunoscută de pe scaunul şoferului, nici fără bani nu faci nimic.



***



Încă ploua cu găleata când se întoarseră în oraşul trist. Multe străzi erau inundate.

― Cui îi pasă? strigă Raşid Khalifa vesel. Hai să mergem pe jos pîn-acasă. N-am mai fost făcut ciuciulete de ani de zile.

Harun se temuse că pe tatăl său îl va deprima întoarcerea într-un apartament plin de ceasuri sparte şi fără Soraya, aşa că-i aruncă o privire neîncrezătoare. Dar Raşid sări afară în ploaie, şi cu cât se uda mai tare, pe când îşi croiau drum prin apele ce le ajungeau până aproape la genunchi, cu atât mai vesel era. Harun începu să se molipsească de buna dispoziţie a tatălui său şi în curând fugeau unul după altul, împroşcând în jur ca nişte copii mici.

După un timp, Harun observă că de fapt străzile oraşului erau pline de oameni care se prosteau la fel de tare, alergând şi ţopăind şi împroşcând cu apă şi căzând şi, mai presus de toate, râzând cât îi ţineau puterile.

― Se pare că oraşul ăsta bătrân a învăţat în sfârşit cum să se distreze, rânji Raşid.

― Dar cum se poate una ca asta? întrebă Harun. Nu pare nimic schimbat, nu? Uite, fabricile de tristeţe funcţionează încă, se vede fumul; şi aproape toată lumea e încă săracă...

― Hei, tu, morocănosule, strigă un domn în vârstă care trebuie să fi avut cel puţin şaptezeci de ani, dar care dansa pe străzile inundate, flutu-rând o umbrelă strânsă ca pe o sabie. Să nu te prind că te-apuci să cânţi Cîntece Tragice pe-aici.

Raşid Khalifa se apropie de acest domn.

― Am lipsit o vreme din oraş, domnule, zise el. S-a întâmplat ceva cât timp am fost noi plecaţi? De exemplu, o minune?

― Nu-i decât ploaia, răspunse bătrânelul. I-a făcut pe toţi fericiţi. Inclusiv pe mine. Ura! Uuraa! Şi se îndepărtă ţopăind.

― E Morsa, îşi dădu Harun seama dintr-o dată. E Morsa, care îmi îndeplineşte dorinţa. Probabil că au dizolvat în ploaie nişte finaluri fericite artificiale.

― Dacă e într-adevăr Morsa, zise Raşid făcând o piruetă într-o baltă, atunci oraşul îţi e profund îndatorat.

― Încetează, tată, zise Harun, căruia începea să-i piară buna dispoziţie. Nu-ţi dai seama? Nimic din toate astea nu-i adevărat. Nu-i decât ceva ce Mintoşii au scos dintr-o sticlă. E o înşelătorie. Oamenii ar trebui să fie fericiţi când au motive să fie fericiţi, nu doar atunci când li se toarnă fericire în cap din cer.

― Îţi spun eu pentru ce să fii fericit, zise un poliţist care se întâmplă să treacă prin dreptul lor plutind pe o umbrelă răsturnată. Ne-am adus aminte numele oraşului.

― Serios, spune-l repede, să ştim şi noi, insistă Raşid foarte entuziasmat.

― Kahani, zise poliţistul plin de veselie, pe când se îndepărta plutind pe străzile inundate. Nu-i aşa că e un nume tare frumos pentru un oraş? Ştiţi, înseamnă poveste".



***



Ajunseră pe strada lor şi îşi văzură casa, care arăta ca un tort muiat de ploaie. Raşid continua să ţopăie şi să danseze fericit, dar Harun se pleoştea tot mai mult, cu fiecare pas; i se părea că veselia tatălui său era pur şi simplu insuportabilă şi dădea vina pe Morsă pentru toate acestea, pentru tot ce era rău şi neadevărat şi prost în lumea asta mare fără mamă.

Doamna Oneeta ieşi pe balconul ei de la etaj.

― Oo, ce bine, v-aţi întors! Veniţi, veniţi, ce de dulciuri şi petreceri o să mai avem!

Se legăna şi se clătina şi bătea fericită din palme.

― Ce-avem de sărbătorit? o întrebă Harun pe doamna Oneeta, care se grăbi să coboare ca să-i întâmpine, pe el şi pe tatăl său, în strada plină de ploaie.

― Eu personal, răspunse doamna Oneeta, i-am dat iară papucii domnului Sengupta. Şi mi-am găsit o slujbă la fabrica de ciocolată, unde primesc pe gratis câtă ciocolată vreau. Şi am acolo şi câţiva admiratori ― auziţi numai ce vorbesc, cât de neruşinată sunt să vă povestesc aşa ceva!

― Mă bucur pentru dumneavoastră, zise Harun. Dar în viaţa noastră nu e totul numai cântec şi dans.

Doamna Oneeta îşi luă o înfăţişare misterioasă.

― Poate c-aţi lipsit prea mult, zise ea. Lucrurile se schimbă.

Raşid se-ncruntă auzind asta.

― Oneeta, ce tot vorbeşti acolo? Dacă ai ceva de spus....

În acel moment se deschise uşa de la apartamentul familiei Khalifa, şi în prag apăru Soraya Khalifa, în persoană şi în toată splendoarea ei. Harun şi Raşid rămaseră împietriţi de uimire. Stăteau acolo cu gurile căscate, ca nişte statui, în ploaia care curgea şiroaie.

― Tot Morsa s-o fi făcut şi pe-asta? îi murmură Raşid lui Harun, care nu putu decât să clatine din cap.

Raşid îşi dădu singur răspunsul:

― Cine ştie? Poate da, poate nu, cum ar zice prietenul nostru, şoferul Poştalionului.

Soraya ieşise să li se alăture în ploaie.

― Care Morsă? întrebă ea. Nu ştiu nici o Morsă, dar ştiu că am făcut o mare greşeală. Am plecat; nu pot să neg asta. Am plecat, dar acum, dacă mă vreţi înapoi, m-am întors.

Harun se uită la tatăl lui. Raşid era mut.

― Sengupta ăla, pe cuvânt, continuă Soraya. Ce funcţionăraş pricăjit, sfrijit, smiorcăit, tâmpit, calic, zgârcit, nenorocit şi de doi bani! în ceea ce mă priveşte, s-a zis cu el, e terminat, dus pentru totdeauna.

― Khattam-sud, zise Harun încet.

― Exact, răspunse mama lui. Întocmai. Domnul Sengupta e khattam-sud.

― Bine-ai venit acasă, zise Raşid, şi cei trei Khalifa (plus doamna Oneeta) îşi căzură unul altuia în braţe.

― Haideţi înăuntru, sugeră Soraya în cele din urmă. Există o limită a cantităţii de ploaie pe care o poate cineva suporta.





În seara aceea când se duse la culcare, Harun o scoase pe Darr Pupăza miniaturală din plicul auriu şi o puse în palma sa stângă.

― Te rog să mă-nţelegi, îi spuse el Pupezei; e foarte bine să ştiu că eşti acolo dacă am vreodată nevoie de tine. Dar după cum stau lucrurile acum, nu-mi vine să plec nicăieri.

― Dar dar dar, zise Pupăza miniaturală cu o voce miniaturală (şi fără să-şi mişte pliscul), nici o problemă.

Harun puse Pupăza înapoi în plic, puse plicul sub pernă, îşi puse perna sub cap şi adormi.

Când se trezi, găsi haine noi la picioarele patului, iar pe noptiera de lângă pat un ceas nou, funcţionând perfect şi arătându-i ora exactă. Cadouri?", se miră el. Ce-nseamnă asta?"

Apoi îşi aminti: era ziua lui. Îi auzi pe părinţii săi umblând prin casă, aşteptându-l să iasă. Se sculă, îmbrăcă hainele cele noi şi se uită cu atenţie la ceasul cel nou.

Da", îşi zise el dând din cap, e clar că timpul s-a urnit din nou prin părţile astea".

În camera de zi, mama sa începuse să cânte.

-------------------------------


{1} 1. Vers din S.T. Coleridge, The Rime ofthe Ancient Mariner (Balada bătrlnului marinar) (n.t.).{1}





